
»Što ima znamenita u Moslavini, konkretno u Kuti¬ 
ni?« — upitao je jedan turistički prolaznik našeg pro¬ 
sječnog čovjeka na ulici. — »Tvornica« — odgovorio je 
kratko naš čovjek. 

Možda bi mnogi prolaznik dobio takav ili sličan od¬ 
govor. Da li zbog osjećaja neke nezdrave »neugodnosti«, 
kad je riječ o crkvi, da li zbog manjka opće naobrazbe 
našeg osrednjeg potrošačkog čovjeka, ili zbog toga što mu 
nitko nije govorio i o ostalim našim vrijednostima? Mi 
smo mali narod, brojčano i teritorijalno. Uvijek smo bili 
okrenuti k »velikima«. Cijenili smo strano i »uvozno«. 
Tako smo već dobili neki krivi osjećaj »manje vrijednosti«. 
A ipak smo dali svijetu velike ljude. Ipak su naše crkve, 
naši muzeji, naša prošlost, puni kulturnih i umjetničkih 
vrijednosti. 1300 godina početka našeg kršćanstva, 1000 
godina naše prve crkve, Gospe od Otoka kod Solina, 
podignute od hrvatske kraljice Jelene, sile nas na raz¬ 
mišljanje i upoznavanje naše bogate kulturne i kršćanske 
prošlosti. 

Pred nama je godina 1977. Jedno velebno i divno 
zdanje ljudskih ruku, ljudske vjere, ljudskog srca i uma, 
ponos Moslavine, župna crkva Majke Božje Snježne u Ku¬ 
tini, slavi svoju 200-tu obljetnicu postojanja. Podignuta 
je velikim žrtvama kao divan spomenik vjere ovog kraja, 
ovog naroda. Bila bi velika nepravda njenim graditeljima i 
slikarima, te onom siromašnom narodu koji je toliko za 
nju žrtvovao, kad ne bismo posvetili punu pažnju ovom 
jubileju. Toliko više što kutinska crkva spada u red naj¬ 
ljepših baroknih građevina u Hrvatskoj. Po svojim fres- 

kama, oltarima, propovjedaonici i ispovjedaonicama stav¬ 
lja se uz bok onoj u Belcu u Hrvatskom zagorju. Dva sto¬ 
ljeća ona stoji na kutinskom brežuljku kao divan spo¬ 
menik kulture i vjere ovog naroda, ovoga kraja. Neka 
blista i budućim naraštajima da žive i od duhovnih vred¬ 
nota! Da hodočaste k njoj i crpe snagu na životnom 
putu. 

Ovaj povijesno-sakralni i turistički vodič neka je 
skroman prilog proslavi velikoga kutinskog jubileja. Neka 
otme zaboravu značajna imena iz povijesti Kutine i oko¬ 
line. Neka nam je svima na poticaj da upoznamo svoje 
vrednote, da ih cijenimo, da ih ne zanemarimo, nego uz 
vlastite žrtve i ljubav da ih sačuvamo i predamo budućim 
pokoljenjima. 

U Kutini, 5. 8. 1976. 

Na blagdan Gospe Snježne! 

Željko Slonjšak, 
župnik 

POVIJEST KUTINE I OKOLICE 


Napisao 

Dr. Josip Buturac 



UVOD 


Povijest je znanost koja nas uči kako su se i zašto 
dogodili događaji koji su nekada imali, pa još i danas 
imaju, važnost za razvitak ljudskoga društva u nekom od¬ 
ređenom kraju i vremenskom razdoblju. 

Prema tome, povijest mora ne samo događaje opisati 
ili prikazati nego također pokazati njihove uzroke i po¬ 
sljedice, tj. treba ih među sobom povezati kao karike u 
lancu. Doista, povijesni su događaji među sobom pove¬ 
zani kao uzroci i posljedice. To običnom čovjeku nije 
lako uočiti, a povijesnoj znanosti to je upravo glavna 
svrha. Iz ovoga dalje slijedi da se povijest ne bavi sitnim, 
nevažnim, pa makar naoko i zanimljivim događajima, 
nego samo onim krupnim i važnim, koji su potresali ljud¬ 
skim društvom i određivali njegove daljnje tokove. 

Povijesna znanost kod prikazivanja događaja služi se 
izvorima ili dokumentima, i to kritički sigurnima. Prema 
tome, povjesničar ili historik mora prije svega ispitati 
vjerodostojnost, izvornost (autentičnost) i cjelovitost po¬ 
vijesnih izvora, kao što se sudac u sudnici mora uvjeriti 
da li su izjave svjedoka pouzdane za utvrđivanje činjenič¬ 
nog stanja. 

Zadaća je, dakle, povijesti da na temelju kritički si¬ 
gurnih izvora utvrdi prošle događaje, odnosno činjenično 
stanje u prošlosti. Iz ovoga dalje slijedi da povijest pro¬ 
povijeda istinu koja može biti radosna i žalosna, služiti na 
ponos ili sramotu prošlim naraštajima. 

U svakom slučaju, povijest je učiteljica života samim 
tim što istražuje i otkriva istinu, ugodnu i neugodnu, bilo 

to kome pravo ili ne. Tko poznaje povijest, njezine jake 
ličnosti i znamenite događaje, razne povijesne teškoće 
i borbe, taj će lakše shvatiti sadašnjost, snaći se u život¬ 
noj borbi i neće klonuti duhom. 

Prema arheološkom istraživanju Muzeia Moslavine u 
Kutini, ljudi su živjeli na području današnje Moslavine već 
u doba neolitske i antičke kulture, tj. oko 2000 godina 
prije Krista i kasnije u doba rimskoga vladanja u našoj 
današnjoj domovini. Ostaci tih kultura pronađeni su na 
više mjesta: Velika Mlinska kod Garešnice, Marić-Gradina 
u Mikleuškoj, Tomašica kod Garešnice, Okešinac kod No- 
voselca, Hercegovac. 

Mi svoj povijesni prikaz ograničavamo prostorno na 
Kutinu i njezinu bližu okolicu, a vremenski na razdoblje 
kada se Kutina prvi puta spominje u povijesti pa do 
danas. 

Radi lakšega pregleda dijelimo povijest Kutine u tri 
dijela: I. razdoblje obuhvaća vrijeme od g. 1256.—1552., 
tj. kasni srednji vijek; II. razdoblje kreće se od 1552— 
—1687., tj. u doba turskoga ratovanja i vladanja; III. 
razdoblje od 1687.—1974. obuhvaća novije i sadašnje 
doba. 

Na pisanje ove povijesti potakla me je ljubav prema 
Kutini, gdje sam kao kapelan proveo prve godine svoga 
svećeničkoga života i rada (1929.—1931.); zatim duga, 
burna i zanimljiva prošlost Kutine i njezin bujan gospo¬ 
darski razvitak posljednjih godina, što svakako zaslužuje 
povijesnu monografiju. 

Kod pisanja ove povijesti pomogla mi je 25-godišnja 
služba u Arhivu Hrvatske u Zagrebu. Tako sam mogao sa¬ 
brati ne samo podatke tiskanih dokumenata nego i pro¬ 
učiti građu svih zagrebačkih arhiva: Arhiva Hrvatske, 
Nadbiskupskoga arhiva i Kaptolskoga arhiva, i to sve ono 

što se odnosi na prošlost Kutine i okolice. Od velike 
pomoći bila mi je Spomenica Kutinske župe, zatim arhivi 
moslavačkih župa: Kutine i dr. 

Od povijesne literature poslužio mi je »Zbornik Mo¬ 
slavine« knjiga I., u izdanju Muzeja Moslavine u Kutini 
1968., zatim neki povijesni priručnici i stručni časopisi. 1 

Neke će stvari ostati nedorečene i neobjašnjene. Neka 
to bude mlađem naraštaju poticaj da povijest Kutine i 
Moslavine dalje istražuje i unapređuje. 


KASNI SREDNJI VIJEK 1256.—1552. 

Upravna župa ili županija Gračenica 

Tokom XIII. i XIV. stolj. postoji u sjevernoj Hrvat¬ 
skoj ili ondašnjoj Slavoniji više upravnih župa ili malih 
županija. Tako u Moravču, Kalniku, Križevcima, Rovišću, 
Čazmi, Grđevcu, Moslavini, Gariću — pa i u Gračenici. 
Hrvatska i madžarska historiografija do sada su pogrešno 
tvrdile da je u srednjem vijeku bila upravna župa u Ga- 
rešnici. Prof. Stjepan Pavičić dokazao je u spomenutom 
»Moslavačkom zborniku« knj. I., pozivajući se na 45 
srednjovjekovnih isprava, da je doista nekada postojala 
upravna župa u Gračenici. Do zabune je došlo zato što su 
razni pisari u raznim kancelarijama različito pisali ime 
upravne župe Gračenica: Grassanicha, Grassancha, Gre- 
sseniche, Gresenche, Gerzenche, Gersencha, Guerzence, 
Guesencha, Gwersenycha, a novi doseljenici oko g. 1700. 
od starog imena Garygh napravili su ime Garešnica. 

1 Liber memorabilium parochiae Kutinensis a. 1843.—1973., 
Rkt župski ured Kutina. — Zbornik Moslavine, knjiga prva, Muzej 
Moslavine Kutina, 1968. 

Gdje je bilo sjedište ili župski grad-tvrđa (castrum) 
upravne župe Gračenica? Svakako u okolici današnjeg 
naselja Gračenice, zapadno od Kutine. Prema mišljenju 
prof. Pavičića, župski se grad nalazio na brdu sjevero¬ 
zapadno od Mikleuške, zvanom Gradina, jer u onom 
kraju izvire i teče potok koji se nekada zvao Gračenica, a 
danas — Kamenjača. 

Međaši upravne župe Gračenice tekli su ovako: na 
istoku rijeka Stupčanica (danas Ilova), na jugu rijeka 
Lonja, na zapadu potoci Voloder i Paklenica, a na sjeveru 
vrhovi gore Garića (danas Garjevice), izvori potoka Male 
i Velike Bršljanice te Hunka. Prema tome, srednjovjekov¬ 
na Kutina s okolicom pripadala je upravnoj župi Gra- 
čenici. 

Ta se župa spominje prvi put 1256. Ne zna se kada 
je nastala, niti se može za nju tvrditi, kao ni za druge 
župe u Slavoniji, da ima vezu sa starim hrvatskim ple¬ 
menskim uređenjem. Istina je da su ovdašnji plemići za¬ 
jedničkim silama i sredstvima izgradili i uzdržavali svoju 
županijsku tvrđu-grad (castrum), taj je castrum u neku 
ruku sinonim za županiju, ovdje su se plemići sastajali i 
držali svoje skupštine, vodili sudske parnice, a za vrijeme 
rata tu su imali zbijeg ili sklonište. 

Stanovnici na području upravne župe ili županije 
vjerojatno su isprva bili svi slobodni i ravnopravni, a 
kasnije su se podijelili u dvije vrste: jedni su jobagijoni 
predijalci ili slobodnjaci (iobbagiones castri praediales) 
koji imaju stanovite povlastice, a drugi su kastrenzi (ca- 
strenses, građani) bez povlastica. Jobagijon je veliki po¬ 
sjednik, raspolaže s više sesija i ima nekoliko stotina ju¬ 
tara zemlje. Naprotiv, kastrenzi su bili mali posjednici. 

Tokom XIII. stolj. mijenja se uređenje županije u 
Slavoniji. Očita je namjera zajedničkoga hrvatsko-ugar- 
skoga kralja da ojača svoju vlast, a oslabi vlast i značaj 

staroga župsko-upravnog uređenja. Ukoliko su kastrenzi 
negdje (kao npr. u Rovišću) prisvojili sebi povlastice 
predijalaca, sad su im te povlastice bile oduzete. Štcviše, 
kralj izuzima jobagijone predijalce od sudske vlasti žu¬ 
pana i župskoga grada-tvrđe te ih podvrgava svojoj sud¬ 
skoj vlasti i vojnoj službi. Oni sada postaju plemići po 
kraljevoj milosti, izjednačeni su s plemićima kraljevine 
Slavonije, sudi im kralj ili u njegovo ime ban, a povelje 
im izdaje kralj i ban. Kad oni izumru, njihovu zemlju 
kralj darovnicom daje donatornom ili feudalnom plem¬ 
stvu. 

Kastrenzi (ili grado-kmeti) popravljaju županijsku 
tvrđu, u njoj drže dan i noć stražu. Plaća im je za tu 
službu zemljište. Služba je nasljedna, kao i plaća, te pre¬ 
lazi od oca na sina. 

Na čelu uprave ili županije stajao je poglavar 
koga latinski dokumenti zovu comes, a hrvatski župan. U 
starije vrijeme birali su ga plemići, a od XIII. stolj. ime¬ 
nuje ga kralj iz redova uglednih i bogatih velikaša. 

Župsku upravu čine još i ovi službenici koji se ta¬ 
kođer zovu općim imenom! comes (župan): zemaljski 
župan (comes terrestris) brine se za zajednicu posjeda, 
dvorski župan (comes curialis) upravlja župskim gra- 
dom-tvrđom, ubire prihode toga grada; župan vojvoda 
zapovijeda županijskom vojskom. 

Sud je bio sastavljen od više članova ili porotnika 
koji se također zovu comes, comes terrestris, iudex, offi- 
cialis. Taj sud, kao i tadašnji kaptoli, po kraljevu nalogu 
ispituje sporne međaše među plemičkim posjedima. Pred 
županijskom upravom sklapaju se kupoprodajni ugovori, 
a comes terrestris izdaje isprave o tako sklopljenim po¬ 
godbama. 

Najstariji poznati gračenički župan spominje se g. 
1262. Bio je to Oliver, magister kraljičinih tavernika. 

dakle, visoki činovnik na kraljevu dvoru, imenovan od 
kralja. No već g. 1277. dariva kralj Gračeničku župu za¬ 
grebačkom biskupu Timoteju (1263.—1287.). Njegov na¬ 
sljednik zagrebački biskup Mihael (1295.-—1303.) sam 
sebe zove comes de Garig et Gersenche, što znači da je 
posjedovao dvije susjedne upravne župe, gračeničku i 
garićku. Zagrebački su biskupi zapravo kratko uživali 
gračeničku županiju, ali su se sve do naših dana zvali 
»inclyti comitatus de Berzencze supremus et perpetuus 
comes« (pogrešno mjesto »Gerzencze«!). Međutim, g. 
1369. i 1385. stoje domaći plemići na čelu gračeničke 
županije. Zagrebački biskup kao vlasnik spomenute župa¬ 
nije dobivao je od nje kunovinu i 7 denara poreza, dakle 
prihod što ga je inače primao kralj. 

U sredini XIV. stolj. preustrojena je uprava u Slavo¬ 
niji tako da su postepeno ukinute male upravne župe i 
mjesto njih, po ugarskom uzoru, stvorene županije s pro¬ 
stranijim područjem. Tako su ukinute upravne župe Kal¬ 
nik, Dubrava, Čazma, Rovišće, Grđevac, Moslavina, Garić 
pa i — Gračenica. Njihova 'su se područja uklopila u 
novo-uređenu križevačku županiju, koja se protezala od 
Kalnika i Lonje do Drave, Psunja, Papuka, pa sve do Ora- 
hovice u Slavoniji. 

Ispod župskoga grada-tvrđe nalazilo se trgovište 
(oppidum) Gračenica, gdje su stanovali obrtnici i trgovci. 
Odavle prema Lonji prostiralo se vlastelinstvo ili gospo- 
štija Gračenica. Tu su imali posjede i jobagijoni Druško- 
vići, Tiburcijevići i Tulkovići. 2 

2 Zbornik Moslavine, Stjepan Pavičić, Moslavina i okolina, str. 
55—60. — Josip de Bosendorfer, Agrarni odnosi u Slavoniji/ JAZU, 
Zagreb 1950., str. 7—36. — Szabo Đuro, Sredovječni gradovi u 
Hrvatskoj i Slavoniji, Zagreb 1920., str. 105—108. 

Naselje Kutina 


O počecima naselja Kutine povijesna znanost ne može 
ništa sigurno reći zbog malog broja sačuvanih srednjo¬ 
vjekovnih dokumenata. Prvi se put spominje Kutina u po¬ 
velji ugarsko-hrvatskog kralja Bele IV. 10. studenoga 1256. 
Tom se poveljom uređuju međaši posjeda šomođskoga 
župana Henrika s jedne strane i posjeda jobagijona 
upravne župe Garić s druge strane. O međašima između 
garićke i gračeničke upravne župe ili županije kaže se 
tom zgodom da oni idu do velike ceste (»ad magnam 
viam«), zatim do stare zajedničke međe između gračeni¬ 
čke i garićke županije (»ad metam antiquam communem 
inter Grassanicham et Garig«) pa prešavši cestu silaze 
dolinom od zapada u Kutinu (»ibique transeundo viam 
per vnam vallem ex parte occidentis descendit in Co- 
t y n n a m« ). 3 

Kutina se kao naselje spominje i kasnije više puta: 
1273., 1363., 1364., 1400., 1424., 1464., 1487., a pisari 
je zapisuju ovako: Kotenna, Kothennya, Kotenya, Katynna. 
Osnova je ža ovo mjesno ime »kot«, prema kajkavskom 
nazalnom izgovoru. Zato moslavački kajkavci i danas zovu 
ovo naselje — Kotenja. Međutim, doseljeni štokavci za 
turskih ratova prozvali su taj inače opustošeni kraj — 
Kutina, a tako ga bilježi i hrvatska vojnička karta u XVII. 
stolj. (Slično se dogodilo i u Požeštini: od staroga srednjo¬ 
vjekovnoga »Goto« i »Koto« nastalo je novovjeko — Ku- 
tiva i Kutjevo.) 

U kasnom srednjem vijeku ime Kutina obuhvaća po- 
rječje potoka ili rječice Kutine od njezina izvora pa do 
utoka u kanal ili rijeku Trebež, koja se izlijeva u Lonju. 
Prema tome, sve područje od današnje Kutine do Kutinice, 

3 Codex diplomaticus JAZU V, str. 37. 

dakle Šartovac, Slatina i Čaire zove se tada jednim ime* 
nom Kutina. Isprava Zagrebačkoga kaptola od 14. kolo¬ 
voza 1363. razlikuje pojedine dijelove Kutine te ih zove: 
Gornja i Donja Kutina (Superior et Inferior Kotennya), 
Kutinica (Kotennycha) i Velika Kutina (Maior Kotennya). 4 
Prema mišljenju spominjanoga Stj. Pavičića, Velika bi 
Kutina odgovarala današnjoj Slatini sjeverno od današnje 
Kutine, a Gornja i Donja Kutina današnjem brdskom i 
ravničkom dijelu Kutine. 5 6 

Župe i crkve u Kutini 

Poznata je činjenica da je Hrvatska u kasnom sred¬ 
njem vijeku bila gusto naseljena te imala veliko mnoštvo 
crkvenih župa, crkvi i samostana kako u drugim krajevima 
tako i u Moslavini. Nije zato ništa neobično što su u veli¬ 
kom i prostranom naselju Kutini postojale dvije crkvene 
župe i dvije župske crkve. 

Crkva Sviju svetih bila je u Kutini g. 1364. 
Za nju se kaže da se nalazi kod rječice Kutine (»iuxta 
fluuium Kotonya«).° Crkva sv. Katarine iz g. 1488. 7 

U poznatom popisu župa zagrebačke biskupije od 
g. 1334. zapisana je samo kapela u Kutini (»capella in 
Kotenna«), dok se župa i crkva Sviju svetih nalazi između 
Goila i te kapele, ali bez oznake naselja. 8 Vjerojatno je da 
je ta župa i crkva Sviju svetih identična s prije spome¬ 


4 Ondje XIII, 296—297. 

5 Zbornik, Pavičić, 66—67. 

6 Cod. dipl. XIII, 364. 

7 Bosendorfer dr. Josip, Crtice iz slavonske povijesti, Osijek 

1910., str. 261. 

8 Butorac dr. Josip, Popis župa zagrebačke biskupije od god. 

1334., str. 39 (Zbornik Zagrebačke nadbiskupije, Zagreb 1944.). 

nutom crkvom Sviju svetih u Kutini iz g. 1364. Prema 
tome, spomenuta kutinska kapela iz g. 1334. mogla bi biti 
identična s gore rečenom crkvom sv. Katarine iz g. 1488. 

Za jednu kutinsku crkvu znamo da se sigurno nala¬ 
zila na mjestu sadašnje kutinske župske crkve Snježne 
Gospe, jer je ona građena na temeljima i ruševinama 
srednjovjekovne kutinske crkve. Druga srednjovjekovna 
kutinska župa i crkva stajala je vjerojatno sjeverno odavle, 
u kraju prema Čairama i Kutinici. 

Kome je bila posvećena crkva u današnjoj Kutini? 
Čini se kao vjerojatnije da je bila posvećena Svima sve¬ 
tima jer nedaleko teče rječica Kutina, i jer je ta crkva bila 
znamenitija od crkve sv. Katarine koja se 1334. spominje 
samo kao kapela. 

Evo imena nekih župnika koji su službovali u Kutini. 

1441. župnik je u Kutini ( »de Kuthena« ) Demetri- 
j e. Njemu je 24. ožujka 1441. naložio čazmanski kanonik 
magister Martin neka pozove kmetove Valenta i Tomu 
Moslavca da vrate garićkim pavlinima otete svinje, pa ako 
u roku od 15 dana toga ne učine, treba da ih izopći iz 
Crkve. 9 

1442. spominje se u Kutini (»de Kuthenya«) župnik 
J u ra j. On je kao svjedok sudjelovao u garićkom pavlin¬ 
skom samostanu prigodom otvaranja oporuke magistra 
Pavla de Pukur (tj. Pekerszerdahely, danas Pakrački Sre- 
đani ). 10 

1466. kutinski župnik Toma (»plebanus de 
Kwthennya), imenovan 1465. od Valenta, garićkog samo¬ 
stanskog vikara, za samostanskog odvjetnika, zastupao je 
taj samostan u velikoj parnici protiv nasilnika koji su oti¬ 
mali samostansku imovinu. Protivnu stranku zastupao je 


9 Arhiv Hrvatske Zagreb, Pavlini, Garić V, 115. — Liber me- 
mor. par. Kutinensis, str. 88. 

10 Arhiv, kao gore, V, 119. 

Petar, župnik u Podravskoj Slatini (»de Zalatnok«). Sveta 
je Stolica u toj parnici postavila za suca Matiju, prepošta 
augustinskoga samostana u Donjoj Vaški. U parnici je 
sudjelovala i Marija, udova Akoša Čupora Moslavačkoga, 
koju je također zastupao 1466. kutinski župnik Toma, 
zacijelo vješt pravnim poslovima. 11 

1473., 18. listopada, spominje se kutinski župni* 
Nikola (»plebanus de Kwthynya«), kao časni sudac u 
sporu između garićkoga pavlinskog samostana i Mihajla 
Poljaka iz Beketinaca ( Kanjevica). 12 

U popisu župa zagrebačke biskupije od g. 1501. kaže 
se da se u Kutini nalaze župnik, kapelan i dva altarista 
ili prebendara. To svakako znači da je Kutina u to doba 
bila važno i jako duhovno sjedište. Župnik se zvao J a- 
k o b, kapelan Galo, a altarist Nikola. 13 

Posljednji srednjovjekovni poznati kutinski župnik 
zvao se Nikola (»de Kwtenya«), a spominje se g. 
1510. 14 


Svećenici rodom iz Kutine 

Koliko je Kutina u kasnom srednjem vijeku dala 
svećenika, toga ne možemo znati zbog oskudnih povijesnih 
dokumenata. Sačuvala su se imena jednoga kanonika i 
nekih prebendara. 

Antun stariji, rodom iz Kutine (de Kuthina), bio 
je zagrebački kanonik oko g. 1499.—1511. Njegova se 
kurija, radi sigurnosti od turske pogibli, nalazila u Gradcu- 


11 Ondje, VI, 43, 46, 52. 

12 Ondje, VII, 14. 

13 Rački Franjo, Popis župa zagrebačke biskupije 1334. i 1501. 
Starine JAZU, Zagreb 1872., IV, 224. 

14 Kaptolski arhiv Zagreb, Acta Capituli antiqua f. 92, br. 40, 
56. 

-Zagrebu, a vrijedila je 32 forinta. Imao je namjeru sa¬ 
graditi u Zagrebu kuriju za prebendara koji bi svaki dan 
ispovijedao vjernike u stolnoj crkvi kod oltara sv. Mi¬ 
hajla. Na to je pristao zagrebački biskup Luka i nadbiskup 
u Ostrogonu. Ne zna se da je ta plemenita namjera 
ostvarena. 15 

1473. vođena je u Zagrebu parnica između Mihajla 
Povljaka i garićkoga pavlinskog samostana. Mihajla je kod 
suda zastupao zagrebački prebendar Jakob, rodom iz 
Kutine (de Kwtenna), a samostan — redovnik Dionizije. 16 

Oko g. 1549.—1551. živi u Zagrebu prebendar Ni¬ 
kola, rodom iz Kutine (de Kothenya). 1549. bio je prvi 
svjedok u parnici Bakšić-Blagajski, a 1551. izaslanik Za¬ 
grebačkoga kaptola. 17 

Posjednici i plemići u Kutini 

Ludovik, hrvatsko-ugarski kralj, svojom poveljom od 
13. srpnja 1363. dao je plemiću Latku za bosanski grad- 
-tvrđu Ključ (castrum Cluch) posjede u Moslavini, posses- 
siones Zenthamas, Zabathina i Mentzent, a što sve pri¬ 
pada gospoštiji Bršljanovcu (»ad castrum Bressanouch . . . 
spectantes«, danas Bršljanica). Plemića Latka po kraljevu 
nalogu trebalo je uvesti u razna sela i posjede koji pripa¬ 
daju gospoštiji Bršljanovcu, i to u nazočnosti susjeda koji 
međaše sa spomenutom gospoštijom (»ac omnium aliarum 
villarum tenutarum et pertinentiarum ipsius castri pre- 
sentibus vicinis et commetaneis«). Uvođenje u posjed tre¬ 
bao je obaviti Zagrebački kaptol. On je to pokušao, ali 
nije mogao jer su se uvođenju usprotivili susjedi gospo- 
štije Bršljanovac, pa tako i posjednici u naselju Kutini. 

15 Tkalčić Ivan, Monumenta civitatis Zagrabiae, III, 95. 

16 Arhiv Hrvatske Zagreb, Pavlini Garić, VII, 6. 

17 Laszowsky Emil, Habsburški spomenici JAZU, III, 336. 

Evo tih susjeda posjednika i plemića: . . . de Gersencha 
(Gračenica) . . . de Wratna et parva Huiseuch (Husain?), 
de Podgoria, Zavodina, Desnicha (Dišnik), Ravenicha ( Rve- 
nica), Bolehnich, iobagiones maiestatis de Weliqua inter 
Pukur et Saploncha (Kraljeva Velika)... Wztylona et 
Trebes . . . filii Roh . . . de Wztylona / Superioris et 
Inferioris Kotennya usque Lonam ... K o- 
tennya et Pribinch . . . Tekeuch . . . Kotennycha, 
Dragenouch, Maior Koten ny a, Huiseuch (Hu¬ 
sain? ) . . , 18 

Novom poveljom od 5. svibnja 1364. kralj je Ludo- 
vik predao knezu Latku cijelu gospoštiju Bršljanovac, 
kojoj je pripadala villa Zenthamas s crkvom sv. Tome, 
Zobochyna s crkvom sv. Ivana evanđelista i Kutina (»iuxta 
fluuium K o t o n ya«) s crkvom Sviju svetih. 19 

Zagrebački kaptol izvješćuje 10. kolovoza 1364. da 
je Latka ili Vlatka Vukoslavića uveo u gospoštiju Bršlja¬ 
novac. Ovom darovnicom dobio je povlasticu te je odsad 
potpadao jedino pod kraljev sud. 20 

Iz svega rečenoga možemo zaključiti: u sredini XIV. 
stolj. postoji dosta prostrana gospoštija Bršljanovac 
(Bršljanica), koja obuhvaća sjeveroistočni dio gračeničke 
upravne župe ili županije; ta se gospoštija sastoji od tri 
veća posjeda: Sveti Toma i Sloboština u blizini Bršljanovca 
te onaj dio naselja Kutine gdje je stajala crkva Sviju sve¬ 
tih; osim toga, rečenoj gospoštiji pripadao je tada i veći 
broj malih posjeda; svi ti posjedi dopali su u ruke kralju 
jer su njihovi nekadašnji vlasnici — jobagijoni župskoga 
grada-tvrđe Gračenice izumrli; ostali posjednici, bilo pre- 
dijalci plemići bilo kastrenzi, uživali su i dalje svoje dje- 


18 Cod. dipl. XIII, 296—301. 

19 Ondje, 364—366. 

20 Vjesnik Zemaljskog arhiva Zagreb 1905. (VII), str. 226— 
—227. 

dovske posjede i branili ih od bilo čije otimačine; takvih 
je posjednika bilo u prostranom naselju Kutini i Kutinici, 
Trebežu, Ustiloniji, Gračenici itd. 

U spomenutoj povelji iz g. 1363. spominju se ovi 
kutinski posjednici: vlasnik Ustilonje i Trebeža 
magister Ladislav, sin Teutov; suvlasnici Gornje i Donje 
Kutine te djelomično Ustilonje sve do rijeke Lonje: Ivan, 
Stjepan i Petar, sinovi Ivana iz roda Roh de Decse; zatim 
posjednici Kutine i Pribinića: Sebastijan, Andrija i Toma 
Ladihović, Dionizije i Andrija Ladislavović, Hench i Jakob 
Pavlović; konačno Ivan Matejev Nabrad iz Kutinice, vlas¬ 
nik te Kutinice, Draganovca i Velike Kutine; Ivančec i 
Demetrije Nikolić, gospodari dijela Kutine, a Matej Pri- 
bislavov vlasnik je Husaina. 

S vremenom najviše se u Kutini proširila i raspro- 
stranila obitelj Roh de Decse. Njezin pradjed župan 
Roh ili Ruh stekao je brojne posjede g. 1263. i 1265. za 
kralja Bele na području garićke i gračeničke županije, iz¬ 
među rijeka Česme i Save. G. 1273. kralj Ladislav dariva 
županu Ruhu posjed Decche u garićkoj županiji, pa tako 
obitelj dobiva nadimak »de Decse«. G. 1373. magistri 
Ivan i Stjepan, sinovi Ivana Roha, sudjeluju kao suci u 
parnici zbog pet ribnjaka na rijeci Lonji i hrastove šume 
između Kutine i Glogovca. Plemićka obitelj Roh izgradila 
je na svom posjedu u Kutini t v r đ u-g r a d, koja je imala 
poslužiti za obranu od Turaka. 21 

Plemići obitelji Roh vodili su više posjedovnih par¬ 
nica. Tako g. 1404. kralj Žigmund naređuje Ivanu Rohu 
da vrati Albertu, Ladislavu i Đuri Battyanyju posjed Sveti 
Jakob-Plošćicu jer je taj posjed silom oteo. Inače se zna 
da je kutinska obitelj Roh de Decse imala posjede također 
u blizini današnje Stare Plošćice. 22 

294 21 C ° d ’ dipl ’ V/ 281/ 338, 348—352; VI ' 39 ' 40 ' 60 ' 250 ' 

22 Starine JAZU — XXXIX, str. 241—242. 

Od ženskih članova obitelji Roh više se zna o An i 
Roh de Decse, koja potječe iz Kutine (»A n n a de 
K w t h e n n y a«). Ona je bila udana za Ivana B e n e w- 
da (1466.—1498.), Tomina sina. Taj je Ivan dobio g. 
1466. od kneza Martina Frankopana tvrđu Skrad na Ko¬ 
rani kao nagradu za razne zasluge. Ivan je kasnije zbog 
raznih svađa Skrad izgubio, pa opet dobio i ponovno izgu¬ 
bio; a tako je i Kostajnicu najprije dobio pa izgubio. 2 * * 
Poslije smrti muža Ivana vodila je Ana Kutinčanka tešku 
borbu za svoju muževinu. G. 1504. sklopila je pred Čaz- 
manskim kaptolom ugovor da će grad-tvrđu Ostrožin (kod 
Topuskog i Bovića) zajedno uživati s Đurom de Dyakowcz 
i njegovom ženom Elizabetom, udovom iza Nikole Bewe- 
nywda. Međutim, 10. ožujka 1505. Ana je silom zauzela 
grad-tvrđu Ostrožin, a spomenutu Elizabetu i njezinu kćer 
Margaretu odanle istjerala. Učinila je to možda zato što 
je kralj Ladislav 24. XI. 1504. zapovjedio Bernardinu 
Frankopanu da odmah vrati Ani Kutinčanki, udovi Ivana 
Bewenywda, otetu tvrđu Skrad i druga dobra. 24 Oko g. 
1515. čini se da je umrla Ana, pa je Bernardin Frankopan 
ponovno zauzeo Skrad i stvari gore spomenute Margarete. 
Tako nastaje nova parnica koja je završena 1524. sudskom 
odlukom po kojoj poslije Anine smrti imaju naslijediti 
grad-tvrđu i posjed Ostrožin: Margareta, kći Nikole, i Ka¬ 
tarina, kći Tome iz obitelji Bewenywd. 25 


Župe u okolici Kutine 

Prema popisu župa zagrebačke biskupije od g. 1334. 
u okolici Kutine nalaze se ove župe: crkva B. D. Marije in 


23 Vjesnik Zemaljskog arhiva Zagreb 1900. (II), str. 56—59. 

24 Arhiv JAZU Zagreb, D-XXI-85, IV d 49—19, D-XXI-104, 
D-XXI1-22, D-XXI1-24. 

25 Ondje, D-XXIV-19, IV d 49—29, D-XXVI-61. 

possessione heredum Roh, odgovara današnjem Dišniku, 
gdje je obitelj Roh imala posjed; crkva B. D. Marije de 
Mechchenicha između Dišnika i Goila; crkva B. D. Marije 
de Goyl, danas Goilo ili Zbjegovača; crkva sv. Tome blizu 
Bršljanice; crkva sv. Ivana de Zobochchina, tj. Sloboština 
kod Bršljanice; crkva Sviju svetih u današnjoj Kutini; 
crkva sv. Martina u kraju Kutine; kapela in Kotenna, u 
naselju Kutini; sv. Nikola de Gersencha, nekada Grače- 
nica, danas Mikleuška; crkve sv. Margarete, Sviju svetih 
(Stružec), sv. Tome i sv. Martina — sve kod Moslavine, 
danas Popovače. 26 

Iz popisa župa zagrebačke biskupije od g. 1501. zna 
se da postoje župe u naseljima: Goilo, Kutina, Gračenica 
(Gerzencze, danas Mikleuška), Moslavina, Sloboda (Zlobo- 
da), na području gospoštije Moslavina (»in pertinentiis 
Monozlo«), Waralya (Podgrađe kod Hruškovice, tu je i 
franjevački samostan s crkvom B. D. Marije), Werthlyn 
(Vrtlinska). U to doba između Goila i Kutine nalaze se tri 
župe koje ne možemo potanje ubicirati, tj. odrediti mjesto 
gdje su stajale. Isto vrijedi za jednu župu na prostoru 
između Kutine i Gračenice (danas Mikleuške )P 

Prema nepotpunom popisu župa iz g. 1510. u Mosla¬ 
vini (de Monozlo) nalazilo se šest župa. Glavna je župa 
bila u današnjoj Popovači. Tu je tada živio i službovao 
župnik Pavao, uz njega dva altarista, Stjepan i Grgur, te 
drugi Stjepan koji je upravljao tamošnjim hospitalom ili 
ubožnicom (»Stephanus rector hospitalis de Monozlo«). 


26 Buturac, Popis župa z. b. od g. 1334., kao gore. — Vidi 
br. 29! 

* 7 Rački, Popis župa, kao gore. Između Goila i Kutine stajn'e 
su 1501. župe: G!athowyna (po Vlatku Vukoslaviću, u kraju Br* 
ljanica—Stupovača), Therchech, Ceknowo, a između Kutine i Gr* 
čenice Kaptholomcz (Kaptolac, pripada kaptolu ili kaptolomu, 
možda kod Repušnice ili sjeverno od nj'e). Iza Moslavine dolaze 
župe: Waralya (Hruškovica), Werthlyn (Vrtlinska), Obed (Križ). 

U bližoj okolici Moslavine, odnosno današnje Popovače, 
spominju se tada još ovi moslavački župnici: Plebanus de 
Monozlo, Thomas de Monozlo, Martinus de Monozlo, 
Georgius de Monozlo, alter Martinus de Monozlo. Podalje 
od Moslavine službovali su tada župnici: Petrus de Grad- 
chenica (Gračenica), Plebanus de Varthlyn (Vrtlinska), 
Martinus de Varalia (danas Hruškovica) i već gore spo¬ 
menuti Nicolaus de Kwtenya. 28 

Od svih tih srednjovjekovnih župskih crkava sačuvale 
su se ruševine na početku XVIII. stolj. jedino u Kutini, 
Strušcu, Osekovu i Goilu 29 Kako je ovaj kraj podrug sto¬ 
ljeća bio pust i nenaseljen, bez stanovnika, zaboravljena 
su imena nekadašnjih naselja, kao i mjesta gdje su nekoć 
stajale župske crkve. Prof. Stjepan Pavičić pokušao je s 
mnogo smjelosti (Hrvatska enciklopedija IV, 211) ubici- 
rati srednjovjekovne moslavačke crkvene župe i crkve, ali 
s malo uspjeha i više očitih pogrešaka. Svakako je sigurno 
to da je Moslavina u kasnom srednjem vijeku bila gusto 
naseljena zemlja i da je imala razmjerno velik broj crkve¬ 
nih župa i crkava. To dokazuje da je ovdje bila dobro raz¬ 
vijena tvarna i duhovna kultura. Zasluga je to bez sumnje 
varaljskih franjevaca, a još više pavlinskog samostana u 
Gariću. 


Pavlinski samostan u Gariću 

U Moslavačkoj gori treba razlikovat? tri mjesta pod 
imenom Garić: prvo je castrum Garić, grad-tvrđa, sjedište 
garićke upravne župe, koja se spominje 1256., a 1277. 
kralj ju je poklonio zagrebačkom biskupu Timoteju (zato 


28 Kaptolski arhiv Zagreb, Acta Capituli antiqua f. 91, br. 28. 

29 Nadbiskupski arhiv Zagreb, Kan. vizitacija arhiđ. Čazma 
g. 1970. — Kercselich B. A., Notiae praeliminares, Zagrabiae, 
454. 

se zagrebački biskupi katkada potpisuju »comes de Ga- 
rich«); drugo je oppidum Garić, podgrađe ili trgovište 
Garić, gdje su živjeli trgovci i obrtnici te gdje su se držali 
sajmovi; treće je pavlinski samostan Garygh, koji se na¬ 
lazio istočno od Jelenske Gornje, na onom mjestu koje se 
do danas zove Bela Crkva. 30 

Pavlini su došli u Garić, prema istraživanju dra Ka¬ 
mila Dočkala, kanonika, već 1256. To je jedan od najsta¬ 
rijih pavlinskih samostana u Hrvatskoj (još je stariji onaj 
u Dubici, osnovan 1244.). Samostan je tu postojao do g. 
1544., kada su Turci ovaj kraj osvojili, a samostan razo¬ 
rili. Redovnici su srećom osjetili u pravi čas tursku pogi¬ 
bao, pa su svoju arhivsku građu na vrijeme prenijeli u 
svoj samostan Lepoglavu. Ona se danas čuva u Arhivu 
Hrvatske u Zagrebu, a sastoji se od 8 fascikula, odnosno 
800 dokumenata, od toga su 528 srednjovjekovne povelje. 
Garićki samostanski arhiv najbolje je sačuvani srednjo¬ 
vjekovni pavlinski arhiv u Hrvatskoj. Brojne papine bule 
i kraljevske povelje svjedoče da je garićki samostan igrao 
važnu kulturnu i političku ulogu u srednjovjekovnoj sje¬ 
vernoj Hrvatskoj. 31 

Hrvatski su plemići nekada radi veće sigurnosti po¬ 
hranjivali svoje posjedovne dokumente ne samo u kapto¬ 
lima nego i u samostanima, pa je tako vranski prior Ivan 
od Paližne (Palešnik) pohranio svoje povelje u garićkom 
samostanu. Kako je taj Ivan bio protivnik kralja Žigmunda 
i od njega svladan, kralj je 23. kolovoza 1398. došao u 
Kutinu i odavle poslao svoje izaslanike s pismom u 

30 Szabo Đ., Sredovječni gradovi, 105—106. — Bosendorfer, 
Crtice, 82, 260. — Zbornik Moslavina, 77—82. 

31 Arhiv Hrvatske Zagreb, Pavlini Garić. — Dočkal dr. Kamilo, 
Pavlini u Hrvatskoj (rukopis, djelomično u Župskoj spomenici Ku¬ 
tine). Hautmann de Ferdo, Jugoslavensko-madžarski arhivski 
pregovori i njihovi rezultati (»Glasnik arhiva Bosne i Hercegovi¬ 
ne« ), str. 99. 

garićki samostan te tražio da mu se izruči sanduk s po¬ 
veljama i dragocjenostima rečenoga Ivana, tada već pokoj¬ 
noga. 32 

Spomenuli smo gore parnicu koja je 1473. vođena 
između Garićkoga samostana i Mihajla Povljaka iz Beke- 
tinaca. Zastupnik samostana kod suda u Zagrebu bio je 
također svećenik Valent Kutinčanin (»de Kuthe- 
na«), koji je, nezadovoljan sudskom presudom, uložio utok 
na kaločkoga nadbiskupa, a pismeni oglas o tome stavio 
na vrata zagrebačke stolne crkve. Presudu u toj parnici 
izrekao je zagrebački kanonik i čazmanski arhiđakon Ivan 
u času kad su Turci doprili do Save i nije htio čekati 15 
dana dok se oni povuku. Valent Kutinčanin bio je kućni ili 
obiteljski kapelan podbana Ladislava Roha de Decse, vlas¬ 
nika kutinske gospoštije. 33 

Iz dokumenata iz g. 1408.—1409. zna se da je garićka 
samostanska crkva B. D. Marije imala ove oltare: B. D. 
Marije, sv. Pavla, sv. Jelene, sv. Katarine, sv. Doroteje, sv. 
Uršule i sv. Barbare, dakle uglavnom ženski sveci. 

G. 1429. propisana su pravila koja se odnose na opo¬ 
ruke garićkih pavlina. 34 

O pojedinim pavlinima malo se što zna. Nikola Fer- 
kel, inače prepošt i skolastik u Požegi-Kaptolu, s prihodom 
od 30 dukata, ostavio je tu uglednu službu te se povukao 
iz Požege i otišao u Garić pa postao redovnik pavlin. 35 

G. 1409. spominje se ž u p a i župnik Nikola u Ga- 
riću (Garigh). Njegova je crkva bila posvećena također 
B. D. Mariji. Ta župa nema nikakve veze s pavlinskim sa¬ 
mostanom. Ona se nalazila u garićkom podgrađu ili trgo- 


32 Arhiv Hrvatske, Pavlini Garić, II, 55. 

33 Ondje, VII, 5. 

34 Ondje: g. 1408., br. 30; g. 1409. br. 35; g. 1429. br. 41. 

35 Monumenta Vaticana l/l 11, str. 217. 

vištu, u blizini županijske tvrđe-grada Garića. 36 — Iz 
ovoga Garića trgovišta potječe svećenik Demetrije Toma 
de Garyg, koji je g. 1422. sudjelovao kao svjedok u Za¬ 
grebu kad je zagrebački biskup Ivan izopćio Zagrepčane iz 
Crkve zbog počinjenih nasilja prema Zagrebačkom kap¬ 
tolu. 37 

Garićki je samostan također pretrpio razna nasilja i 
otimačine od sebičnih i opakih okolnih plemića, Čupora 
Moslavačkih i drugih. No istina je i to da su plemići, 
svećenici i drugi tijekom stoljeća obilno darivali taj pav¬ 
linski samostan. Tako je g. 1433. spomenuti biskup Ivan 
darovao garićkom samostanu legat od 50 forinti. 38 

Porezni popisi i obračuni 1494—1520 

Porezni popisi i obračuni u Kutini i okolici sačuvani 
su za razdoblje od g. 1494. do 1520. Poreska je obveza 
izražena u dimovima ili ognjištima. Sadržaj ili vrijednost 
dima u ovo vrijeme nije nam za sada poznata. No svakako 
je zanimljivo koji su tada plemići živjeli u ovom kraju i 
koje su posjede imali. 

G. 1494. Bernard Rohfy (Rohović) dobio je od kralja 
povlasticu da ne plaća porez na svoje posjede: Kothennya, 
Kaptholowch (Kaptolovec kod Repušnice), Glogoch, Bla- 
gay, Sosen. 

G. 1495. plaća udova Ladislava Rohfyw de Kwthennya 
8 dimova, Matija Rohfyw za posjed Kaptolovec 22 dima, 
za posjed Blagay i Glogowy 24 dima, za provinciju (oko- 

36 Arhiv Hrvatske, Pavlini Garić, g. 1409. br. 42, 44. 

37 Tkalčić, Mon. civ. Zagrabiae, II, 40. 

38 Ondje, 73. — Buturac Josip, Pavlini u Hrvatskoj, Katolički 
list 1937., br. 39. 

licu) de Kwtennya 40 dimova, za trgovište (oppidum) 
Kwtennya 23 dima, za posjed Sosen 25 dimova. Preben- 
dar iz Kutine plaća podrug dima. 

G. 1507. plaća Toma Bakač Erdody, ostrogonski nad¬ 
biskup i gubernator Zagrebačke biskupije, za trgovište 
Kutinu 17 dimova, za provinciju Kutinu 25 dimova, za 
posjed Kaptolovec 24 dima, udovica Ana za svoj dio po¬ 
sjeda u Kutini 43 dima, udovica Frusina za svoj dio po¬ 
sjeda u Kutini 10 dimova, Nikola Fabynczky za svoj dio 
posjeda u Kutini 3 dima, Nikola prebendar u Kutini 1 dim, 
župnik u Kaptolovcu 1 dim. 

Iste g. 1507. plaćaju župnici u Moslavini 12 dimova, 
u Slobodi kod Moslavine 6, u Svim Svetima (Stružec) 5, 
u Varalji (Podgrađe) 12, u Vrtlinskoj 2, upravitelj hospi- 
tala (ubožnice) u Moslavini 1, prebendar u Moslavini 3, 
prebendar u Varalji 3. 

G. 1512. plaćaju gospoštija Moslavina s pripadajućim 
selištima 260 dimova, susjedna Posavina 150, predijalci 
jednoga selišta 13, gospoštija Obed — Sv. Križ 54, trgo¬ 
vište Obed 52, župnici Svih Svetih 4, u Varalji 12, u Vrt¬ 
linskoj 2, u Slobodi 7, u Moslavini 13, magister Stjepan 
prebendar u Moslavini 2, magister ili upravitelj hospitala 
u Moslavini 1 dim. 

G. 1517. plaćaju Nikola Posegay (Požežanin) 6 dimova 
banu za posjed Kutinu, Petar Erdedy za posjed Kaptolovec 
20, za trgovište Kutinu 20, za provinciju Kutinu 65, Ni¬ 
kola Feleghazy za posjed Kutinu 5 plemićkom sucu, gospo¬ 
đa Ana za posjed Kutinu 42 dima. 

Iste g. 1517. plaćaju pavlinski samostan u Gariću 18 
dimova, udova Šimunova za posjed Ramača-dol 5, Petar 
Erdedy za posjed Gornju Gračenicu 10, za posjed Donju 
Gračenicu 36, za posjed Zedinyncz ondje u blizini 32, 
župnik u Gračenici 12 dimova. 

Iste g. 1517. plaćaju gospoštija Moslavina s pripad- 
nim selištima 258 dimova, Posavina kao dio iste gospoštije 
Moslavine 155, jednoselišni plemići na području Mosla¬ 
vine 32, župnici u Moslavini 3, u Slobodi 4, u Svim Sveti¬ 
ma 4, u Varalji 12, u Vrtlinskoj 1, prebendar u Mosla¬ 
vini 2. 

G. 1520. plaćaju Petar Erdewdy za gospoštiju Mo¬ 
slavinu s pripadajućim selištima 252 dima, susjedna Po¬ 
savina kao dio iste gospoštije 161, župnici u Moslavini 4, 
u Slobodi kod Moslavine 5, Svih Svetih kod Moslavine 3, 
u Vrtlinskoj kod Moslavine 3, u Varalji 4, prebendar u 
Varalji 3, magister ili upravitelj hospitala (ubožnice) u 
Moslavini 3 dima. Od plaćanja dimnice oslobođeno je 33 
posjednika, vjerojatno zato što su stradali od turskih pro¬ 
vala i pustošenja. 83 a 


a Adamček J. — Kampuć I., Popisi i obračuni poreza u 
Hrvatskoj u XV i XVI stoljeću, Institut za hrvatsku povijest, Za¬ 
greb 1976, 4, 9, 24, 29, 49, 90, 97, 124. 

DOBA TURSKOG RATOVANJA I VLADANJA 1552.—1687. 

Tvrđe za obranu od Turaka 

U kasnom srednjem vijeku svi su bogatiji plemići 
feudalci gradili sebi utvrđene dvorce (castrum, arx). Tre¬ 
balo se tako osigurati od buntovnih kmetova podložnika, 
od ratobornih a svadljivih plemića susjeda i konačno od 
neprijatelja u doba pravoga rata. Zna se da su čak i neke 
crkve bile opkoljene zidovima i grabama za obranu. Kako 
je Moslavina uvijek, kao i danas, malo imala kamenoloma, 
na njezinu je području građeno malo tvrđava-gradova od 
kamena ili burgova, a više zemljanih utvrda od zemlje i 
drvene građe. 

Kutina se potkraj srednjega vijeka često spominje 
kao oppidum, tj. trgovište koje ima svoje građane, obrt¬ 
nike, trgovce i sajmove, a 1494. castellum. Kad se g. 1532. 
nabrajaju tvrđe-gradovi Petra Erdedija: castrum Moyzla- 
wina, Gellen (Jelen) castrum, Dyanowacz castrum, Plow- 
din castellum, za njegov posjed u Kutini posebno se ističe 
— Kuthyna burgum. To bi moglo značiti da i Kutina ima 
u to doba neku tvrđu za obranu, ali od manje važnosti. 
To je vjerojatno utvrđeni dvor gospoštije, koji bi bar 
donekle mogao poslužiti za obranu od Turaka. Đuro Szabo 
bilježi da se od toga srednjovjekovnog kutinskog grada- 
-tvrđe nije sačuvalo ništa do gradišta u šumi, okružena 
dubokim šancem. O tome se uvjerio i pisac ovih redaka 
1930. No vrijedno je spomenuti da se nadgrobna ploča jed¬ 
noga člana kutinske plemićke obitelji Roh de Decse s nji¬ 
hovim grbom čuva u Arheološkom muzeju u Zagrebu. 

Rečeni grad-tvrđa Plovdin (Blodyn), vlasništvo Erde¬ 
dija Moslavačkih, spominje se također 1521., 1529., 

1551. 1660. Tvrđa je sagrađena južno od naselja Kutine 
kao VVasserburg (tvrđa na vodi) oko g. 1500. radi bol)e 
obrane same Kutine od Turaka i sprečavanja nphova pro¬ 
dora prema sjeverozapadnoj Hrvatskoj. Međutim, ta ,e tvr¬ 
đa bila preslaba za obranu, pa su je Turci prodirući iz 
Bosne prema Moslavini lako osvojili i uništili oko g. 1540. 

Muzej Moslavine (Kutina) obavio je 1963. iskapanja 
i istraživanja na mjestu gdje se nekada nalazila tvrđa 
Plovdingrad. Tvrđa je stajala na mjestu između sume 
Novi gaj i livade Jasenina, jedan kilometar jugoistočno od 
Kutine. Istočno od gradišta tekao je potok Kutinica, odak¬ 
le se voda izlijevala u šančeve. Sve dovle dolazi Lonjsko 
polje, koje je nekada od jeseni do proljeća bilo uglavnom 
pod vodom. Prigodom iskapanja pronađeno je nešto kera¬ 
mičkoga materijala, tako pećnjaci sa žigovima na dnu, za¬ 
tim željezni predmeti: strelice, vršci kopalja, nakovanj, 
razni dijelovi poljoprivrednog alata, okovi, potkove i konj¬ 
ske žvale. Željezni su predmeti vrlo korodirani od rđe. 

Iznad sela Kutinice u Moslavačkoj gori nalaze se 
ostaci Kutinec-grada, zabilježeni na starim geografskim 
kartama. Moslavački je muzej ovdje vršio istraživanja 
1966. To je gradište visinskog tipa. Na strmom su bri¬ 
jegu dva čunja, pokrita ruševljem cigle i kamenja, jedan 
do drugoga, svaki okružen dubokim šancem. I ovdje je 
pronađeno srednjovjekovne keramike i željeznih pred- 
meta: kovani čavli i potkove. 

Od svih srednjovjekovnih moslavačkih tvrđa-gradova 
najbolje je sačuvan Garić-grad iznad sela Podgarića.^ Iz¬ 
među ruševina mogu se uočiti: dvije kule, zidni plašt s 
unutrašnjim i vanjskim obrambenim .zidom, neke zgrade 
unutrašnjega dvorišta, gornji i donji plato, cisterna i ša- 
nac. Konzervatorski zavod Hrvatske u suradnji s Muzejom 


32 


Moslavine obavio je 1964. ovdje pripremne zaštitne ra¬ 
dove. Tom su prilikom pronađeni neki željezni predmeti, 
pećnjaci i keramičko posuđe. 

Najvažnija je srednjovjekovna tvrđa-grad ovoga kraja 
Moslavina. Spominje se već 1316. u povelji kojom kralj 
Karlo daruje castrum Monozlou Ivanu Baboniću. Kasnije 
su ovdje vlasnici Čupori Moslavački. G. 1492. postaje vlas¬ 
nik tvrđe i gospoštije Toma Bakač i s njime obitelj Erdedi. 
Tvrđa se nalazila ispod brda s desne strane potoka Je¬ 
lenske. Od nje se do danas nije ništa sačuvalo. 39 

Tursko ratovanje i vladanje 

Turci prodirući prema Hrvatskoj i srednjoj Evropi 
imaju u ratu razne prednosti: golemu vojsku, zadojenu 
vjerskim fanatizmom, topove za rušenje tvrđava, ratničku 
državnu organizaciju i stoljetna ratna iskustva. U namjeri 
da osvajaju sa što manje gubitaka služe se dobro smišlje¬ 
nom ratnom taktikom. Ako se ima koji kraj osvojiti, onda 
onamo dolaze najprije lako pokretne konjičke čete da 
opljačkaju nezaštićeno seljačko stanovništvo i popale 
sela. Uplašeni seljaci, ostali tako bez kuća i imovine, ili 
bježe u sigurnije krajeve prema zapadu i sjeveru ili se 
predaju Turcima na milost i nemilost. Plemstvo i malo¬ 
brojni branitelji u utvrđenim gradovima i plemićkim dvor¬ 
cima ostaju tako bez hrane i poreskih obveznika, dakle, 
bez mogućnosti da se dalje sami brane. Pomoć banske i 
kraljeve vojske dolazi obično prekasno kad su se utvrđeni 
gradovi već predali Turcima bez jačeg otpora. Seljaci i 

39 Bosendorfer, Crtice iz slavonske povijesti, 79. — Szabo, 
Sredovječni gradovi u Hrvatskoj i Slavoniji, 105—108. — Ive- 
ković Dragica, Rezultati sondažnih arheoloških istraživanja na pod¬ 
ručju Moslavine, Zbornik Moslavine, 351—352, 368—373. — Pa- 
nović Stjepan, Moslavina i okolina, Zbornik Moslavine, 43—46. 

plemići šire na bijegu štetnu paniku o nepobjedivoj tur¬ 
skoj sili i okrutnosti prema pokorenoj raji. Naprotiv, 
Turci u svojoj propagandi tvrde kako svojim podanicima 
daju vjersku i osobnu slobodu i lakše poreske obveze. 

U obrani hrvatske domovine protiv Turaka osobito 
se istaknuo kao valjani vojskovođa i hrabri junak Petar 
Berislavić, hrvatski ban i vesprimski biskup. Rodom je 
Trogiranin. G. 1513. izvojevao je sjajnu pobjedu nad Tur¬ 
cima kod Dubice. Slava zbog te pobjede bila je tako velika 
da mu je sam papa darovao mač i šešir, a već prije te 
bitke dao mu je 50.000 dukata radi opremanja vojske, a 
nakon bitke poslao mu je žita, baruta, sumpora i topova. 
Poslije g. 1513. Berislavić se zadržavao najviše u Mosla¬ 
vini smatrajući da je ovaj kraj više ugrožen od Turaka i 
strateški posebno važan. G. 1515., 1. rujna, Berislavić se 
nalazi u Slobošćini (Zlobochina) kod Bršljanice i Garić- 
-grada te odavle nalaže u ime kralja Zagrebačkom kaptolu 
da pošalje u Jajce 12 kola, natovarenih vinom i pšenicom, 
radi opskrbe i obrane toga grada od Turaka. Slijedeći elan, 
2. rujna, piše iz istoga mjesta podbanu Baltazaru Alapi 
neka pošalje hrane u Jajce za tamošnju hrvatsku vojnu 
posadu. Dana 10. srpnja 1518. nalazi se ban-biskup Petar 
Berislavić u Kutini te odavle (»Ex Kwthyna«) šalje Za¬ 
grebačkom kaptolu pouzdanoga glasnika s pismom u ko¬ 
jem moli da se tome glasniku vjeruje. 40 Vjerojatno se ra¬ 
dilo o povjerljivim ratnim vijestima. Tijekom g. 1516., 
1517., 1518., 1519. i 1520. Berislavić kao ban i sudac 
rješava razne posjedovne parnice u Križevcima i Zagrebu, 


40 Kaptolski arhiv Zagreb, Acta Capituli antiqua fasc. 94, br. 
96; f. 100, br. 48; f. 111, br. 3. 

ali mu je glavna briga i rad obrana domovine od Turaka. 
Poginuo je kod Korenice u junačkoj borbi 1520. Kosti mu 
leže u biskupskoj grobnici u Vesprimu. 41 

Poslije njegove smrti Turci osvajaju: 1521. istočni 
Srijem. 1522. kraj oko gornje Une, 1526. ostali Srijem i 
kraj do Osijeka, 1527. kraj oko Udbine, 1528. Jajce i Ba¬ 
nja Luku. 

Tako je i Moslavina došla u najveću pogibao, osobito 
zato što je hrvatsko plemstvo bilo podijeljeno u dvije 
stranke. Jedni su bili za kralja Ferdinanda (izabran 1527. 
u Cetinu), a drugi za kralja Ivana Zapolju; vodili su među 
sobom građanski rat, pustošili jedni drugima imanja. 
Kako su Erdedi pristali uz Zapolju, kralj Ferdinand daje 
30. XI. 1529. Ivanu Kaštelanfiju od Sv. Duha (kod Ulja¬ 
nika) castrum (tvrđu) Dyanwara s pripadnim posjedima, 
do sada vlasništvo Petra Erdedija. Ova je darovnica bila 
bez koristi, jer su Erdedi mogli i znali braniti svoje po¬ 
sjede. Zato rečeni Ivan Kaštelanović g. 1532. moli Ferdi¬ 
nanda da mu daruje castrum Dyanwara, castellum Plowdyn 
i oppidum Kothenya (Kutina) s pripadajućim posjedima, 
bivše vlasništvo zagrebačkoga biskupa i Petra Erdedija, 
koji su pali u nemilost kao pristalice Ivana Zapolje. Zna 
se da je Moslavina vlasništvo Petra Erdedija, a Kutina za¬ 
grebačkoga biskupa Šimuna Bakača de Erdod, a ne Za¬ 
grebačke biskupije. Šimun se kasnije pomirio s Ferdinan¬ 
dom, postao ban i boravio uglavnom u Čazmi da bi 
odavle pratio turska kretanja i suzbijao njihovo napre¬ 
dovanje. 42 


41 Arhiv JAZU Zagreb, g. 1516.—1520. Vidi Stipišić—Šamša- 
lović, Isprave u Arhivu Jugoslavenske akademije. Zbornik Hist in¬ 
stituta JAZU, vol. 5, str. 533—553. 

Vjesnik Zemaljskog arhiva Zagreb, 1908. (X), str. 16. _ 

Laszowski Emil, Habsburški spomenici, JAZU Zagreb, II str 
134—135. 

Tursko napredovanje nije bilo moguće zaustaviti, jer 
je Hrvatska bila odviše oslabljena, a bečki dvor nehajan i 
odviše ovisan o Njemačkoj, gdje je tada vladala među- 
vjerska borba između katolika i protestanata (luterana). 
G. 1538. Turci su osvojili Dubicu. G. 1539.—1540. Zrinski 
se bore za Kostajnicu i Zrin. G. 1540. Ferdinand nalaže 
Ivanu Ungnadu da utvrdi i čuva Ustilonju (Wztylonyu), 
tvrđu na utoku Lonje u Savu, jer je želi osvojiti poturica 
Krsto Svetačković (Zempchey, od Bijele Stijene), zatim 
ugrožene tvrđe i posjede Franje Kaštelanfija (kod Ulja¬ 
nika). G. 1541. Ferdinand daje pomoć od 1000 for. Nikoli 
Zrinskome da čuva i brani svoj grad Pakrac (Pekrec), a 
Jurju Kaštelanoviću 300 for. kao pomoć da čuva Sirač, 
samostan Podborje (Daruvar) i Solnack, tvrđe uz tursku 
granicu. 43 

Sve je to bila odviše mala i slaba pomoć u borbi 
protiv jake turske sile. Turci su postepeno osvajali: 1543.. 
Pakrac, 1544. Staru Gradišku, Cernik i prvi put Kraljevu 
Veliku. Dana 20. VIII. 1545. zapale Moslavinu i navale na 
Ustilonju, koju su opsjedali nekoliko dana, dok ih nije 
odanle otjerao Juraj VVildenstein. 

Sudbonosne godine 1552. Turci osvoje najprije Viro¬ 
viticu, zatim (oko 6. VIII.) Kraljevu Veliku, Keglevićevu 
Ustilonju te konačno Čazmu i Dubravu. U Čazmi osnuju 
sandžakat i smjeste vojnu posadu od 1400 vojnika, pje¬ 
šaka i konjanika. Tako je konačno i Kutina i cijela Mo¬ 
slavina pala u turske ruke. 44 

Pad je Čazme uznemirio i hrvatsko plemstvo i Bečki 
dvor te ih potaknuo da se obrana protiv Turaka što bolje 
vojnički organizira. Tako su nastali počeci vojne krajine. 


43 Vjesnik Zemaljskog arhiva Zagreb 1907. (IX), str. 182. 

44 Laszowski, Habsburški spomenici, III, str. 449. — Hor* 
vat, Rudolf, Povijest Hrvatske I, Zagreb 1924., str. 236. 

Turci su to brzo osjetili, pa su 1559. razorili Čazmu, a 
sandžakat prenijeli najprije u Pakrac, zatim u Cernik 
(1592). 

U Moslavini su se Turci osjećali dosta sigurni. Oko 
g. 1590. nalaze se ovdje 24 age, a to znači dosta jaka 
vojna posada. Koliko je tu bilo građanskoga stanovništva, 
kakvoga podrijetla i zanimanja, o tome su beskorisna sva 
maštovita povijesna domišljavanja. 45 Sigurno je da su na 
hrvatskoj strani stajale jake tvrđe u Sisku i Ivanić-gradu, 
a manja u Križu, koje su ne samo sprečavale tursko pro¬ 
diranje (pljačkaške je pohode bilo teško spriječiti) nego 
su i prijetile opstanku turske tvrđe i posade u Moslavini. 

G. 1591, na početku kolovoza, Hasanpaša provali iz 
Bosne i sa 16.000 Turaka udari na Sisak. Ovu kaptolsku 
tvrđu branila su s vojnom posadom dva kanonika: Nikola 
Mikac I Stjepan Kovačić. Posada se hrabro držala i protje¬ 
rala Turke od Siska. Zato je Hasanpaša zauzeo i spalio 
Keglevićevu tvrđu Totuševinu (Topolovac) kod Siska. Kad 
jeza to saznao ban Toma Erdedi, udari 12. kolovoza 1591. 
na tursku tvrđu Moslavinu, nekadašnji posjed obitelji 
Erdedi. Opsada je trajala do 15. kolovoza. Turci su se 
predali pod uvjetom da smiju slobodno, bez oružja, izići 
iz tvrđe i otići. Poslije toga ban je tvrđu zapalio i razorio. 
Za ovaj uspjeh dobio je ban pohvalu od kralja. Međutim, 
general Grasswein tražio je da se tvrđa obnovi i u nju 
smjesti hrvatska posada jer se čulo da Turci kane obnoviti 
Jelengrad kod Moslavine i učiniti ga svojim uporištem 
radi svoje sigurnosti na granici. 46 

Hrvatski je sabor, zajedno s obitelji Erdedi, svakako 
želio obnoviti tvrđu Moslavinu i tako ne samo pomaknuti 
hrvatsko-tursku granicu prema istoku nego je i što više 

45 Pnvičić Stjepan, Zbornik Moslavine I, str. 45. 

46 Pavičić, Ondje. — Horvat, Povijest Hrvatske 279—280. — 
Szabo, Sredovječni gradovi, 108. 

učvrstiti. Posao je olakšan odredbom mirovnog ugovora 
na ušću rijeke Žitve g. 1606. po kojem Moslavina ima 
pripasti Hrvatskoj. G. 1608, 3. IX, Sabor zaključuje da 
kmetovi gospoštije Želin i Novigrad, kojima je gospodar 
grof Toma Erdedi, imaju sudjelovati kod obnove Mosla¬ 
vine (fortalitii Monozlo). Vjerojatno je da su neki ra¬ 
dovi započeli, ali se kasnije odustalo od gradnje, jer su 
upravo ti kmetovi bili previše opterećeni raznim ratnim 
daćama. O tome svjedoči poznata seljačka buna u Posa¬ 
vini 1653. 47 

Moslavina, porušena tvrđa i okolina, ostala je tako 
pusta i nenaseljena tijekom XVII stolj. sve do oslobođenja 
Slavonije od Turaka. Međutim, kao što je Petar Erdedi 
1559. ponosno isticao da je on »comes perpetuus Montis 
Claudii«, tako su to tvrdili i njegovi nasljednici i željno 
čekali čas da opet zaposjednu lijepu i plodnu Moslavinu. 48 

Dok su Erdedi zbog otpora svojih posavskih podlož¬ 
nika bili prisiljeni mirno čekati, bečki dvor nije mirovao 
već je pokušao oteti Erdedima Moslavinu, a Sisak Za¬ 
grebačkom kaptolu. Kad su g. 1675. krajišnici iz Ivanić- 
grada zauzeli »tvrđu« i posjed (castrum et bona) Mosla¬ 
vinu, obitelj Erdedi i Hrvatski sabor oštro su protiv toga 
prosvjedovali. Zato, kad je Slavonija oslobođena od Tu¬ 
raka, prije sklopljenoga mira, već g. 1690. Erdedi zauzi¬ 
maju Moslavinu, ali komorski administrator u Požegi 
nastoji uzalud da to spriječi. 49 Takav je Bečki dvor prema 
Hrvatima! I vojska i komora otima hrvatsku zemlju. 


50 Kaptolski arhiv Zagreb (Arhiv Hrvatske, Marulićev trg), 
borski spisi, IV, 328—329, 451, 497, 518. 

48 Vjesnik Zemaljskog arkiva 1906. (VIII), str. 118—119. 

49 Zaključci Hrvatskoga sabora (Zagreb 1958., Izdanje Dr¬ 
žavnog arhiva), I, 361, 363, 523. 

Poznata je stvar da su mnoge hrvatske plemićke obi- 
telji izgubile u turskim ratovima sve svoje muške članove 
i tako ostale bez potomstva i nasljednika te je vladar nji¬ 
hove posjede dijelio tuđincima. Da se to spriječi, po dvije 
obitelji sklapale su ugovor o uzajamnom nasljeđivanju u 
slučaju da jedna obitelj izumre. (Npr. Zrinski i Franko- 
pani). Toma Bakač, kardinal i ostrogonski nadbiskup, opo¬ 
ručno je odredio, ako bi ostao bez potomaka njegov ro¬ 
đak grof Petar Erdedi, tada jedna polovica njegovih, tj. 
Tominih posjeda ima pripasti Zagrebačkom kaptolu, a 
druga polovica Zagrebačkoj biskupiji. To su posjedi: 
castrum Okych i Dyanvara, castellum Plodyn i oppidum 
Kothenya sa svim pripadnim dobrima. Tu su oporuku po¬ 
tvrdili kraljevi Vladislav II., Ludovik II. i Ferdinand I, g. 
1629. Ostrogonski kaptol, 1644. ban Ivan Drašković i Čaz- 
manski kaptol. Kako je obitelj Erdedi imala uvijek mnogo 
članova, Kaptol i Biskupija u Zagrebu nisu nikada ni prav¬ 
no ni stvarno postali vlasnici Kutine, kao što se to negdje 
pogrešno tvrdi. 50 

Prema mirovnom ugovoru od g. 1606. na ušću rijeke 
Žitve, kao što smo rekli, Moslavina je imala pripasti 
Hrvatskoj. Međutim je istina da je Moslavina od Ilove do 
Česme za turskoga pustošenja i ratovanja g. 1543. postala 
posve pusta, njezino se stanovništvo razbježalo, i Mosla¬ 
vina je ostala tako pusta sve do 1690. Turska se posada 
doduše držala u tvrđi Moslavini do 1591, ali uz nju u 
Moslavačkoj gori nije bilo nikakvih martoloza, a pogotovo 
ih nije moglo biti poslije 1591. Na nekoj geografskoj karti 
iz g. 1657. spominje se put iz naseljene Čazme u Kutinu 
(»Strass nach Kutina«), što samo može značiti da se u 

Kaptolski arhiv Zagreb (Arhiv Hrvatske, Marulićev trg) 
Acta Capituli antigua fasc. 67, br. 1, 4. 

doba mira moglo putovati iz Čazme prema turskoj Sla¬ 
voniji preko mjesta koje je nekada davno postojalo i zvalo 
se Kutina. 51 

G. 1683. Turci su strahovito potučeni kod Beča te je 
njihova vlast u srednjoj Evropi zauvijek skršena. Poslije te 
godine kršćanska vojska potiskuje pomalo Turke preko 
Ugarske prema Balkanu. Hrvatska banska vojska potukla 
je 1685. Turke kod Dubice, 1686. kod Kostajnice, 1687. 
osvojila je Dubicu, Kostajnicu, Kraljevu Veliku, Pakrac, 
Bijelu Stijenu itd. Tim sretnim ratnim uspjehom oslobo¬ 
đena je i Moslavina zauvijek od turske vlasti. 


RAZDOBLJE OD 1687. DO DANAS 
Stanovništvo Kutine i okolice 

Kad je na koncu XVII. stolj. Moslavina oslobođena od 
Turaka, bila je posve pusta, bez stanovnika. Zato su nje¬ 
zini zemaljski ili feudalni gospodari grofovi Erdody odmah 
poslije oslobođenja počeli ovamo naseljavati svoje kme¬ 
tove ili podložnike iz sisačke Posavine (Martinska Ves, 
Čiče, Peščenica). Naseljavanje se postepeno vršilo od rijeke 
Česme kod Križa do rijeke Ilove kod sela Ilove. 

lako je broj doseljenih posavskih obitelji bio 
razmjerno velik na početku XVIII. stolj., ipak je dosta 
moslavačke zemlje ostalo još uvijek nenaseljno. Zato su 
poslije Posavaca, tijekom cijeloga XVIII. stolj., dolazile u 


51 Zaključci Hrvatskog sabora I, Prilog. — Domišljavanja Stj. 
Pavičića, a možda i još čija, o martolozima u Moslavini i dr. nisu 
osnovana ni na dokumentima ni na znanstvenoj povijesnoj metodi 
i kritici. Vidi Buturac Josip, S. Pavičić, Podrijetlo hrvatskih i srp¬ 
skih naselja i govora u Slavoniji, Historijski zbornik Zagreb 1955., 
145—155. 

Moslavinu mnoge nove obitelji iz Gorskoga kotara, Like i 
Primorja. Doseljavanje iz ovih krajeva nastavlja se i tije¬ 
kom XIX. stolj., jer su doseljeni Posavci već tada počeli 
izumirati. Kad je na koncu XIX. i na početku XX. stolj. 
vlastelinska zemlja bila rasprodavana seljacima, Moslavinu 
su poplavili razni doseljenici iz bliza i daleka: Hrvati iz 
Hrvatskog zagorja i Like, zatim Česi, Madžari, Nijemci i 
Talijani. 

Na doseljavanja novoga stanovništva i u Slavoniju i 
u Moslavinu mnogo je utjecao preveliki mortalitet i preni¬ 
zak natalitet starijih moslavačkih doseljenika. Činjenica 
je da stanovnici, doseljeni ovamo na koncu XVII. i tijekom 
XVIII. stolj., sve više i više izumiru. O tome izumiranju 
svjedoče podaci, sadržani u matičnim knjigama, u žup¬ 
skom statusu animarum, u kanonskim vizitacijama Za¬ 
grebačke biskupije i poreskim knjigama Požeške i Križe- 
vačke županije. 

Želimo ovdje dati podatke o naseljavanju Moslavine, 
o njezinu natalitetu i mortalitetu u prošla tri stoljeća. Da 
nam prikaz bude pregledniji, razdijelili smo povijest mo¬ 
slavačkoga stanovništva u tri doba: 1. doba 1687.—1800., 
II. doba 1800.—1880., III. doba obuhvaća vrijeme od 
1880. do danas. 


Prvo doba 1687.—1800. 


Od g. 1690.—1710. doseljavaju se u Moslavinu Erdo- 
dyjevi podložnici iz sisačke Posavine, tj. iz gospoštije Želin 
i Novigrad (sela Hrastelnica, Galgovo, Tišina, Martinska 
Ves, Kravarsko, Peščenica, Stare i Nove Čiče i dr.). Još 
g. 1704. bilo je doseljavanje u punom jeku. Kanonski 
vizitator Čazmanskog arhiđakonata u svom izvještaju 
1704. kaže da nije mogao popisati moslavačkog stanov¬ 
ništva jer se njegov broj još uvijek povećava neprekinu- 

tim doseljavanjem. (U župi Osekovo . . . »qui populi ad 
praesens non sunt numerati, quia nondum stabili sunt, 
sed in dies accrescunt«.) 

Potomci tih doseljenih Posavaca smatraju se danas 
moslavačkim starosjediocima. Istina je, međutim, ovo: 
Moslavina svojih starosjedilaca koji bi potjecali od pamti¬ 
vijeka ili iz srednjega vijeka — zapravo nema. Takozvani 
»moslavački starosjedioci« uistinu nisu ništa drugo nego 
potomci najstarijih moslavačkih doseljenika, doseljenih iz 
sjevero-zapadnog dijela sisačke okolice. Među njima treba 
razlikovati dva tipa ljudi: jedan je visok i plavokos, a 
drugi niži i crnokos (»bušaći«). O prvima se može reći 
da su zauzeli sisačku Posavinu njihovi pradjedovi u doba 
seobe Hrvata, dok su se djedovi drugih — dinarci, bje¬ 
žeći pred Turcima sklonili u ovaj kraj. 

Poslije g. 1710. pa do konca XVIII. stolj. — kao što 
smo već kazali * — selile su se u Moslavinu od vremena do 
vremena, kap po kap, pojedine obitelji iz Gorskoga ko¬ 
tara, Like i ri ječko-senjskog Primorja. Najviše ih je došlo 
u Gornju Jelensku, Moslavačku Slatinu i Čaire. Te su se 
obitelji asimilirale, tj. stopile s prije doseljenim Posav- 
cima. Prihvatile su njihovo kajkavsko narječje, nošnju i 
običaje te se i potomci ovih obitelji smatraju danas mo¬ 
slavačkim starosjediocima. 

Značajka je ovoga doba: vrlo visok natalitet (oko 60 
rođenih na 1000 stanovnika), srednji mortalitet i velik 
prirodni priraštaj (oko 15 na 1000 stan.). Za primjer 
spominjemo kutinsku i ludinsku župu. U kutinskoj župi 
od 1750.—1785. rađalo se poprečno godišnje na 3500 
stanovnika toliko djece koliko se godišnje rodi 1930. kad 
kutinska župa ima 9000 stan. Eto, g. 1784. rodilo se u 
ovoj župi 264 djece, a od 1920.—1929. poprečno godiš¬ 
nje upravo isti broj — 264 djece. 

U Ludinskoj župi rađalo se od g. 1791.—1800. po¬ 

prečno godišnje na 2500 stan. 158 djece, a od 1920.— 
1929. na 4500 stan. poprečno godišnje 157 djece. Još je 
povoljnija stvar u susjednoj kriškoj župi. Ovdje se 1784. 
na 3800 stan. rodilo 219 djece, a od 1920.—1929. na 
6000 stan. samo 1*80 djece. Svi ovi brojevi sigurno svje¬ 
doče da je natalitet u Moslavini u XVIII. stolj. bio doista 
vrlo povoljan. 

Mortalitet moslavačkoga stanovništva u XVIII. stolj. 
možemo smatrati donekle povoljnim (»srednjim«) zbog 
visokog nataliteta i velikog naravnog priraštaja. No pre¬ 
ma današnjem, dosta povoljnom, mortalitetu moramo ka¬ 
zati da je mortalitet XVIII. stolj. uglavnom nepovoljan, a 
gdjekada i vrlo nepovoljan. Eto, u kutinskoj župi između 
g. 1920.—1929. na 9000 stan. umrla su poprečno go¬ 
dišnje 162 stanovnika, a u istoj župi s 3500 stan. između 
g. 1786.—1800. umiralo je godišnje 195 stanovnika. Slično 
je bilo i u ludinskoj župi: između g. 1791.—1800. umi¬ 
rao je na 2500 stan. godišnje 141 stanovnik, a između g. 
1920.—1929. na 4500 stan. umiralo je 99 stanovnika. 

No bilo je u Moslavini tijekom XVIII. stolj. i takvih 
godina kad je mortalitet bio vrlo nepovoljan jer je kroz 
godinu dana bivalo daleko više slučajeva smrti negoli ro¬ 
đenja. Evo takvih slučajeva u kutinskoj župi: 

God. 1755. rodilo se 267, umrlo 328 osoba 
God. 1783. rodile se 302 osobe, umrlo 400 osoba 
God. 1785. rodila se 261 osoba, umrlo 392 osobe 
U mjesecu svibnju 1783. umiralo je u ovoj župi po 
6—7 djece na dan. Pa i kroz cijelo XVIII. stolj. opaža se 
veliko umiranje djece. Možda je upravo to razlog što su u 
to vrijeme cijele obitelji u Moslavini izumrle i ostale bez 
potomaka. 

Drugo doba 1800.—1880. 


Značajka je ovoga (»kriznog«) doba postepeno opa¬ 
danje nataliteta i preveliki mortalitet tako da je kroz 80 
godina gotovo svake godine bilo više slučajeva smrti nego 
rođenja. Manjak se kretao od 1 do 8 na 1000 stanovnika. 
Razloga je moglo biti više: nezdrava voda, isparivanje 
močvarnoga Lonjskog polja, pijančevanje, pa i svjesno 
izbjegavanje roditeljstva. 

Manjak stanovništva, nastao zbog preniskog natali¬ 
teta i prevelikog mortaliteta u Moslavini, popunjavao se 
doseljavanjem Hrvata iz Like i drugih krajeva. No sve to 
doseljavanje nije moglo zaustaviti opadanje moslavačkoga 
stanovništva. To jasno pokazuju slijedeći podaci: 


Župa g. 

1822. 

1841. 

1850. 

1870. 

Kutina stan. 

3374 

3349 

3553 

3633 

Ludina 

2569 

2420 

2020 

2007 

Voloder 

2665 

2464 

1836 

1822 

Osekovo 

3259 

3200 

3035 

2885 

Gornja Jelenska 

986 

977 

703 

640 

Svega stan. 

12.853 

12.410 

11.147 

10.987 


Treće doba 1880.—1974. 


Značajka je ovoga doba: izumiranje starijega sta¬ 
novništva, tzv. starosjedilaca, doseljenih u Moslavinu na 
koncu XVII. i tijekom XVIII. stoljdoseljavanje Čeha, 
Nijemaca, Madžara, Talijana, zagorskih i ličkih Hrvata; 
porast nataliteta, povoljan mortalitet i povoljan naravan 
priraštaj. 

O izumiranju starijeg stanovništva na području uže 
Moslavine (župe Kutina, Voloder, Osekovo, Gor. Jelenska 
i Ludina) svjedoče slijedeći podaci. Na tome području bilo 

je g. 1800. 13.000 rkt. stanovnika. Njihovih potomaka tzv. 
moslavačkih starosjedilaca, prema popisu stanovnika u 
studenome g. 1930., bilo je oko 4000, a to je 14% od ta¬ 
dašnjega ukupnog stanovništva ovoga kraja — 29.500. 

Pogledajmo napose župu Kutinu i njezina sela! Prvi 
broj kazuje koliko je pojedino selo imalo rkt. stanovnika 
g. 1800., a drugi broj — koliko je bilo 1930. njihovih 
potomaka — »starosjedilaca«: 


Kutina 

5096 

224 

Batina 

223 

35 

Čaire 

516 

95 

Husain 

509 

142 

Ilova 

811 

204 

Repušnica 

1315 

142 

Šartovac 

305 

78 

Zbjegovača 

531 

147 

Ukupno 

9306 

1067 


G. 1930. proveli smo anketu u školama na području 
kutinske i ludinske župe. Obitelji doseljene prije g. 1800. 
uzeli smo kao »starosjedilačke«, a obitelji doseljene po¬ 
slije te godine kao novodoseljene. Anketa je pokazala da 
je g. 1930. od 1. do 4. razreda osnovne škole bilo u ku- 
tinskoj župi 831 dijete ili 89% djece novodosel jen i ka, a 
109 ili 11% djece tzv. starosjedilaca; ukupan je broj 
djece bio 940. U Ludinskoj župi od ukupno 481 školsko 
dijete bilo je 382 djece novodoseljenika, a 99 djece »sta¬ 
rosjedilaca« ili bolje — starodoseljenika. 

O izumiranju moslavačkoga stanovništva svjedoče i 
brojevi onih obitelji koje su nekada postojale, dulje se 
vremena držale, čak bile razgranate u nekoliko grana, i 
napokon — izumrle. Tako je Kutina 1786. imala 53 obi¬ 
telji, od kojih je do 1930. izumrlo 19, a doskora je tre- 

balo izumrijeti još 10 (starci ili starice samci, bez poto¬ 
maka). Husain je imao 1786. 29 obitelji, od kojih je do 
1930. izumrlo 9, a doskora je trebalo još 5 izumrijeti. 
Na sličan način, Šartovac je imao 21 obitelj, od kojih 
je izumrlo 16; Čaire su imale 26 obitelji, od kojih je 
izumrlo 17; Zbjegovača 25, od kojih je izumrlo 13; Re- 
pušnica 28, od kojih je izumrlo 10, a doskora će još 9; 
Ilova 41, od kojih je izumrlo 10; Batina 16, od kojih je 
izumrlo 12. 

Poslije g. 1880. na pusta moslavačka ognjišta dola¬ 
zili su postepeno novi doseljenici u tako velikom broju 
da su oni g. 1930. činili 80% od ukupnoga stanovništva. 
Doseljenici su u manjoj mjeri kupovali zemlju seljaka 
»starosjedilaca«, a u većoj mjeri zauzimali su zemlju koju 
su putem parcelacije kupili od vlastelina. Od novodose- 
Ijenika prvi su dolazili Česi, Nijemci i Madžari i uglavnom 
zauzeli plodniju zemlju, zatim Talijani i konačno Hrvati, 
Zagorci i Ličani. 

Čeha je bilo 1930. na području ondašnjega kutin- 
skoga kotara ili sreza oko 1600. Najviše ih je bilo u Ludini, 
gdje su preko kulturnoga društva i prosvjetnoga rada ču¬ 
vali nacionalnu svijest. 

Od ostalih Slavena doselilo se u Kutinu i u okolicu 
oko stotinjak obitelji Slovenaca, Slovaka i Poljaka. 

Madžara ima g. 1930. oko 1000 stanovnika. Ra- 
sijani su u selima Kutina, Osekovo, Potok, Moslavački 
Krivaj i drugdje. Prije g. 1880. bilo ih je samo nekoliko 
obitelji, a poslije te godine pa do prvoga svjetskog rata 
selili su se svake godine bez prekida. U Osekovu su imali 
svoju školu. Zanimljivo je da su prezimena nekih madžar¬ 
skih obitelji imala hrvatski oblik: Tomšić, Rajković, Ra¬ 
dić, Horvat itd. Očito se radi o Hrvatima koji su se pred 
Turcima sklonili u Madžarsku, ondje se pomadžarili, a 
sada se vratili u stari zavičaj i tako se naravno — re- 

kroatizirali! Stariji doseljeni Madžari g. 1930. malo ra¬ 
zumiju hrvatski, a njihova djeca dobro govore i hrvatski 
i madžarski. 

Nijemaca ima g. 1930. u cijeloj užoj Moslavini 
(kutinski kotar) oko 350 stanovnika. U Kutini i u Srp. 
Selištu govore u obiteljskom krugu njemački, inače hrvat¬ 
ski. Pojedine njemačke obitelji u drugim moslavačkim 
selima bile su već tada pohrvaćene. U vjerskom pogledu 
bili su Nijemci podijeljeni u katolike, luterane i reformi¬ 
rane (kalvine). 

Talijana ima 1930. 340 stan. Najviše ih je u Cig- 
lenici, gdje žive osamljeni, bez uže veze s Hrvatima, pa 
zato g. 1930. teško govore i razumiju hrvatski. Prije do¬ 
seljenja u ovaj kraj živjeli su u okolici Požege. Izvan Cig- 
lenice ima dvadesetak talijanskih obitelji, razasutih u više 
sela, uglavnom pohrvaćenih. 

Kad je oko g. 1890. bila uglavnom dovršena seoba 
Čeha i Nijemaca, koji su u Moslavini kupili vrlo dobru 
zemlju, počeli su se u većoj mjeri seliti H r v a t i, i to na 
slabiju zemlju. Od g. 1890.—1930. doselilo se ovamo 
preko 12.000 Hrvata, pa se tako njihov broj povećao od 
60% na 85%. 

Najnovije doseljeno hrvatsko stanovništvo došlo je iz 
raznih krajeva: iz Like, Primorja, Turopolja, a najviše iz 
Hrvatskog zagorja — oko 10.000. Lički su Hrvati u većem 
broju zauzeli Kutinsku Slatinu, Kletište i Batinu, a kao po¬ 
jedine obitelji došli su i u druga moslavačka sela. Zagorskih 
Hrvata ima po svim moslavačkim selima. U nekim selima 
nalaze se u većini, a u velikom selu Repušnici ima ih 1930. 
90%, zbog čega selo zovu »Novo Zagorje«. 

Prema službenom popisu stanovnika od g. 1931. ku¬ 
tinski je kotar ili srez imao 28.041 stanovnika, a od toga: 
22.490 Hrvata, 1810 Srba, 221 Slovenca, 1627 Čeha i 
Slovaka, 348 Nijemaca, 985 Madžara, 580 drugih. Prema 

ranijim statističkim podacima broj se Nijemaca i Madžara 


POne Na 'temelju različitog ispitivanja i P rou ^ van ' a ^ 
žemo Hrvate podijeliti u četiri skupine: U ^ 40 °° Hr- 
vata jesu potomci doseljenika od 16 . 

starosjedioci; 2) oko 4000 Hrvata jesu potomci dosel e- 
nika od g. 1800.-1880; 3) oko 12.500 Hrvata jesu do¬ 
seljeni Zagorci od 1890.-1930. i njihovi polome.; 4) oko 
1S00 Hrvata jesu doseljeni Ličani i Gorani od g. 1890. 


1930. i njihovi potomci. 

Poprečni broj rođenih i 
se, spuštao i opet dizao u 


umrlih u jednoj godini dizao 
kutinskoj župi o9ako: 


God. 1707.—1720. rod. 45 umr. 


1721.—1740. 
1741.-1749. 
1750.—1754. 

1755. 

1756. —1782. 

1783. 

1784. 

1785. 

1786. —1800. 
1801.—1810. 
1811.-1820. 
1821.-1830. 
1831.—1840. 
1841.—1850. 
1851.—1870. 
1871.—1880. 
1881.—1890. 
1891.—1900. 
1901.—1910. 
1911.—1914. 
1920.—1929. 


136 

58 

151 

102 

252 

139 

267 

328 

262 

170 

302 

400 

264 

205 

261 

392 

208 

195 

202 

203 

154 

209 

167 

147 

126 

156 

115 

126 

110 

125 

98 

113 

100 

89 

139 

131 

189 

130 

202 

148 

264 

162 

Župna crkva Majke Božje Snježne u Kutini iz 1977. Na manjim 
slikama ugaone utvrde obzida crkve 











Unutrašnjost župne crkve Majke Božje Snježne u Kutini 









Ostaci Garić — grada 


Propovjedaonica iz župne crkve Uzvišenja sv. križa u Križu 

















Godište 1929./30. 
ženski IV b razred 
kutinske škole 



Ivan Bonifacij Pavletić, 
redovnik svetačkog glasa 
Iz kutinskog kraja 



Nekadašnja Građanska škola u Kutini 








Prvopričesnici iz 1930. u Kutini s Josipom Buturcem, tadašnjim 
kapelanom 

Crkveni pjevački zbor u Kutini iz 1930. — U prvom redu sjede: 
kapelan J. Butorac, župnik A. Pavlović i orguljaš M. Dolenec 



Obnovljeni župni stan u Kutini 



Tijelovska procesija (1972.) u Kutini 








bkupno svečanu krštenju u kutinskoj župnoj crkvi 


Liturgijsko slavlje u toku misija 1974. u Kutini 













Velika tijelovska procesija prilazi kroz naselje crkvi (1952.) 



Svečano ukrašena unutrašnjost župne crkve u Kutini 









































Slikovita kapela sv. Fabijana i Sebastijana u Donjoj Gračenici iz 
god. 1718. 



Župni stan i crkva sv. Nikole u Repušnici 























Obnovljena kapela sv. Duha u Goilu 


Kapela sv. Duha u Goilu (unutrašnjost), obnovljena 1974. 












Panorama naselja Križ s crkvom u pozadini 

Župna crkva sv. Nikole u Međuriću 

Pogled na župnu ckrvu sv. Ane u Osekovu 


Župna crkva sv. Mihovila u Ludini 
















Prizor s voloderskih svečanosti 



Narodno kolo iz moslavačkog kraja 







Stari kutinski grb 


U istoj kutinskoj župi na 1000 stanovnika godišnje 
se rodilo i umrlo: 


1821 

.—1830. 

rod. 47, 

umr. 41 

1831 

.—1840. 

35,4 

43,1 

1841 

.—1850. 

34,3 

37,6 

1851 

.—1870. 

31,2 

— 

1871 

.—1880. 

26,9 

31,1 

1881 

.—1890. 

21,8 

19,4 

1891 

.—1900. 

32,2 

30,2 

1901 

.—1910. 

36,5 

— 

1911 

.—1914. 

29,6 

20,8 

1920 

.—1929. 

32 

21 


Slijedeća tri broja kazuju poprečni godišnji prirast 
promile stanovništva u moslavačkim župama, i to prvi broj 
za razdoblje od 1793.—1830., drugi za razdoblje 1830.— 
1880., treći za razdoblje 1880.—1937.: 

Gornja Jelenska?; — 10,7; 37 
Kutina —2,7; — 1,6; 7,8 
Ludina —2,5; —2; 21 
Osekovo 4,7 — 4,1; 15,4 
Voloder 4,2; — 8,3; 43,8 

Od g. 1928.—1938. rodilo se poprečno godišnje na 
1000 stanovnika djece, kako slijedi: Gornja Jelenska 31,7; 
Kutina 28; Ludina 21; Osekovo 22,7; Voloder 23,5. 

Obično se uzima da je povoljan natalitet ako se go¬ 
dišnje na 1000 stanovnika rodi 30 i više djece; da je po¬ 
voljan mortalitet ako poprečno godišnje na 1000 stanov¬ 
nika umre 20 i manje osoba, i prema tome, ako ostaje na 
1000 stanovnika godišnji naravni prirast 10 i više djece. 
Kad sve to znamo, onda moramo — na temelju iznese- 
nih podataka — zaključiti da je Kutina i ostala Mosla¬ 
vina imala u prošlosti ponajviše nepovoljan mortalitet i 

nepovoljan naravni prirast, a često puta i nepovoljan na¬ 
talitet. U novije se vrijeme mortalitet popravlja, ali na¬ 
talitet silno opada, pa je zato i naravni prirast stanov¬ 
ništva nepovoljan. 52 

Obitelji kutinske župe od g. 1690.—1789. 

Objavljujemo popis obitelji koje su se doselile u 
pojedina sela kutinske župe u razdoblju od 1690.—1786. 
Popis smo podijelili u četiri dijela, tako da su najprije 
popisane obitelji doseljene 1690.—1710., zatim 1711.— 
1729., onda 1730.—1753., te konačno 1754.—1786. Iz 
ovoga se popisa vidi da je naseljavanje Kutine i okolice 
teklo tijekom XVIII. stolj. bez prekidanja, jer je izumrle 
obitelji trebalo nadoknaditi novim svježim obiteljima iz 
jugozapadne Hrvatske, za koju se običava kazati da je 
»trajni arsenal ljudskog materijala«. Kod pojedine obitelji 
(osim sela Husaina) označujemo znakom x da se obitelj 
održala do g. 1930., a znakom y da je izumrla u XVIII. 
stolj. Ako uz ime obitelji nema znaka, onda se radi o obi¬ 
telji koja je izumrla od 1800.—1930. Redoslijed obitelji 
ide prema starim kućnim brojevima (1786?). 

Kutina 

Od 1690.—1710. doselile su se obitelji: y Jakšić, 
x Štefančić 2 kuće, Martinić, Kušan, x Karasić y Horvat 
2 kuće, y Mihalić, Dorkanić 2 kuće, x Vražić, y Martinović, 


52 Buturac Josip, Žiteljstvo u Moslavini — Problem nataliteta 
i mortaliteta u prošlosti i danas, Hrvatska straža, Zagreb, Božić 25. 
XII.) 1930., god. II., br. 293. Prikaz je uglavnom rađen na temelju 
matičnih knjiga moslavačkih župa. — Buturac Josip, Natalitet u 
zagrebačkoj nadbiskupiji g. 1928—1938., Katolički list 1939., br. 
9. — Buturac Josip, Žiteljstvo zagrebačke nadbiskupije kroz 150 
godina, Katolički list 1941., br. 26, 28—30. 

x Krznar, Šajković, x Mikuleta, x Smuđ 2 kuće, Klečić, 
x Palaić 3 kuće, Zagorec (?), x Petrak 2 kuće, Matković 
3 kuće, (1786.), x Beljak, y Baćani 2 kuće, y Okunec 
2 kuće, y Španović, y Malovec, x Mikoč, Kudlek, x Mačorec 
2 kuće, Kokša, y Skender, x Malović 2 kuće, x Ivančić 2 
kuće, y Sokol(ović), y Kesmanić (Kelmanić), y Zvonišćak, 
y Kursalija, Osvald, Boe, x Baltorić, Matković 2 kuće, 
y Bušić, y Petković 2 kuće, x Dovranić. 

Od 1711.—1729. doseljeni: y Rohak ( Rovak), Jurašin, 
x I riz, y Veramin, y Pohaterčić (Parterčić) 2 kuće., Lovre- 
ković 2 kuće, (1780), Potrkač (Praskač), y Popović, 
y Košak, y Lainsetrak, y Golis, y Bismak. 

Od 1730.—1753. doseljeni: Pastorčić, y Car, Češnjek. 

Od 1754.—1786. doseljeni: x Brozović 3 kuće, Desput, 
Severović, Ladišić, Maroli ili Prašnjak, Pajlud kovač, Vra- 
bec, Milac, x Sinko(vić), Ovanin, x Gašparec, Gušek, Bo- 
sota, Vidak ili Petrak, Lugomerec kovač, Bolen, Bardić, 
x Baron, Štajduar, Milak ili Godinić, Sutić (Žutić?), Ro- 
tak, Babić. 


H u s a i n (izumiranje neistraženo) 

Od 1690.—1710. doseljeni: Buban, Dubranec 2 kuće, 
Habčić, Halevus, Horvat, Kos, Kišanić, Gregan (Grgeč, 
Grgetić), Lončarić 3 kuće, Majčujec, Lipak, Palaić, Posav- 
čić, Sovina, Vražić. 

Od 1711.—1729. doseljeni: Skodarin, Vujičić, šepak 
2 kuće (1786.), Mihaljević, Marković, Čortošić (?), Je- 
linčić, Malović, Mikulić 2 kuće, Bizom(ec), Pudme(t) 2 
kuće. 

Od g. 1730.—1753. doseljeni: Vuječec, Đuretić 2 
kuće, Cvetković, Mihalić, Pavičić, Cvetnić. 

Od g. 1754.—1786. doseljeni: Krznar(ić), Brezan, 
Mataija, Lovreković, Srnadica, Poljanec, Pastorčić, Koci- 
jan, Matušin, Skoković, Turopoljak, 3tok, Zebić. 

Ilova 


Od 1690.—1710. doseljeni: y Belić (Belčić), y Ma- 
tić, x Jagušt (August?), y Rovišan, x Kraljer, Sovina (So- 
var), x Grdan 3 kuće (1729), y Pokupec, Janković 2 
kuće, x Dolonšak (Dolački), y Skočan, y Andrijević, Rodić, 
x Krpes 2 kuće, (1729.), x Petreković. 

Od 1711.—1729. doseljeni: y Vragović, y Mekušević, 
y Bajnović (Banjević), y Kelešica 2 kuće, y Čerić (Cerić), 
Mikulić 4 kuće, y Kostanjević (Kostanjevec), y Grabrovec 
2 kuće, Lisek ili Belić (Kisek, Kivađi?) kovač 4 kuće, 
(1780.), x Dokmanić 2 kuće, (preselio u Kutinu), Šepec, 
x Vincek, y Kelenić, x Španović 2 kuće, x Tibić (Tibic), 
Kušan(ić), x Kukor. 

Od 1730.—1753. doseljeni: Tihinec (Tišinić), y Pa- 
yičić, y Malović, y Jagatić, y Mikuleta, y Gec, Mašić. 

Od 1754.—1786. doseljeni: Komadina, x Sabolović, 
x Deanić ili Aleksić, Lovrinčić, x Ružička, x Hranitelj 2 
kuće, Baćani, Heđevir, Buhin, Škulec, Barbarić, Martinac, 
Budanković, Bavutović (Darutović), Svilković, x Preven- 
dar, Soltan, Badalić, Miletić. 

Batina (Batinjani) 

Od 1750.—1780. naseljeni: x Grbavac 4 kuće, Kar- 
lić, Jurković, x Kuštreba, Stagar (Sagar), Ivanović 3 kuće, 
Matković, x Muhar, Atalić, Urban, Kušević, Ivaković, 
x Desić. 

Od 1781.—1786. doseljeni: Filipović, Manjarić, Mar- 
ković, Malkoč. 


Zbjegovača 

Od 1700.—1729. naseljeni: Pemper, x Mataija, y Lu- 
dić, y Grgurić, Rupčić 2 kuće, y Ivanić, y Marinčić, y Ivan- 

činić, x Buneta 2 kuće, Dragošević, x Prpić 2 kuće, y Ko- 
mić, x Erendić, y Osetina, Ivanušić, Brincek (Brencek), 
Kuširović 2 kuće., Gojak, Baretić (Bareta) 2 kuće, y Vla- 
trouš, y Balent, x Pavletić 3 kuće, (iz ove obitelji potječe 
Ivan Bonifacije, 1864.—1897./ redovnik u Italiji), Umr- 
letić. 

Od 1730.—1780. naseljeni: x Tomić 3 kuće, Kragle- 
tić (Kugletić) ili Videkić 2 kuće, Majer, x Golać, x šnjarić, 
Pavičić 3 kuće, Vukulić (Vukušić), x Gradinac 2 kuće, 
Skender(ijana), Hić, Domičić, Jerković. 

Od 1780.—1786. doseljeni: Peričić. 

Repušnica 

Od 1690.—1710. doseljeni: Kramarić 2 kuće, x Re- 
pač 2 kuće, x Dovranić (Dobranić), Valcenrač (Valentač?), 
y Klarić, Potrkač, Kovačić 2 kuće, x Mikulić, x Vincek 
(Vinček) 3 kuće, x Buić, y Vuković, Habjan, y Mikoleta, 
y Jušić, x Sever, Debić 3 kuće, Kušan 3 kuće, y Hodijan, 
Vražić, Trančević x Mesarić, Kocijan. 

Od 1711.—1729. doseljeni: y Simić, x Maretić, y Pu- 
šić, x Vučak (Vučjak), y Vuić, y Matišćan, Šatović (Ša- 
trović, Šalković), Oricak (Cicak?), x Valentač, x Likoder. 

Od g. 1730.—1753. doseljeni: y Lisica, y Sokol, 
y Jošić, Matean (Mautean), x Cicak. 

Od g. 1754.—1786. doseljeni: y Slugar, Lukšić, x Iriz, 
Domitrović, Česnik, Gec. 

Ša rtovac 

Oko 1780. doseljeni: šumetlika, štajduhar, x Piršić 
2 kuće, x Štimac 2 kuće, Jugović, Blagojević, x Mogušić, 
Vranović, x Opačić, Pavletić, Pezelj, Delač, Pađen, Krm- 
potić. Krpan, Turić, x Jančić, Herak, Pavičić, Veselin, Si- 
kavica, Švanović, Mitrović, Klobučar, Tonijac ili Jandrić. 

Kutinica — Čaire 

Oko g. 1780. doseljeni: x k Kostelac, x Sladojević 2 
kuće, x Dasović 2 kuće, Ciglić, Krizmanić, Kraljevac, 
Maljevac, Gavran, Špoljarić — odselio se u Kutinu, Mar- 
melić sada u Kutini, Ivančić, Sekulić, Jarmić, x Sertić, 
x Butina 2 kuće, x Stimac, Javor, Orešković, x Jugović, 
Pravdaš, Pavičić, Fumić, Pangretić, Petranović 2 kuće, 
Krpan, Erak. 53 

Iz povijesti naselja 

Kutina 

Kao što smo gore rekli, Kutina se prvi put u prošlo¬ 
sti spominje 1256. Vjerojatno je postojala i davno prije, 
ali se dokumenti o životu toga naselja nisu sačuvali. U 
kasnom srednjem vijeku živi ovdje više srednje imućnih 
plemićkih obitelji. Veći dio zemljišta u današnjoj Kutini 
i uz rječicu Kutinicu pripada kutinskoj gospoštiji, koja 
ima svoje sjedište i utvrđeni dvorac na brežuljku sjevero¬ 
istočno od današnje Kutine. Za obranu naselja od nepri¬ 
jatelja izgrađena je mala vodena ili barovita tvrđa Plov- 
din. Uz plemićki dvor i rečenu tvrđu razvilo se u Kutini 
trgovište (oppidum), što znači da su ovdje živjeli obrt¬ 
nici i trgovci i da su se ovdje držali sajmovi. Župa i žup¬ 
ska crkva spominje se u Kutini g. 1334., 1364, 1441., 
1488., 1501. itd. Kako je ime Kutina obuhvatalo u to 
doba veliko područje uz rječicu Kutinicu, na tom su se 
području sigurno nalazile dvije različne župe. Za turskih 
provala oko g. 1543.—1552. kutinsko je stanovništvo 


53 Nadbiskupski arhiv Zagreb, Kanonska vizitacija arhiđako- 
nata Čazma, župa Kutina, god. 1710. — Župski arhiv Kutina, Ma¬ 
tične knjige, Status animarum. 

odavle nestalo: djelomično pobijeno, djelomično odvedeno 
u ropstvo, djelomično raseljeno. Tako je Kutina podrug 
stoljeća ostala posve opustošena. Nema nikakva spomena 
o tome da bi Turci pokušali ovdje stvoriti muslimansko 
naselje i u okolicu naseliti pravoslavne martoloze. To je 
puko maštanje kojemu ne bi trebalo nasjedati. 

Poslije oslobođenja Moslavine i Slavonije od Turaka 
sele se u pustu Kutinu sisački Posavci, Erdedijevi podlož¬ 
nici, i stvaraju ovdje novo naselje. G. 1695. Bečka ko¬ 
mora određuje da u Kutini, Moslavini i drugim područjima 
na istoku do Cernika popiše i pobire njezine prihode Tomo 
Flieszar s pisarom Đurom Nagyom. 54 Moslavinu su poslije 
stanovite borbe zauzeli Erdedi kao svoju gospoštiju, ali 
gospoštija Kutina ostala je u rukama Komore do 1738., 
zatim je dobivaju Erdedi, nešto kasnije i Sečeni, tako da 
su te dvije obitelji zemaljski gospodari gospoštije Kutine 
do 1848. Poslije te godine oni ostaju u Kutini samo vlaste¬ 
lini ili veleposjednici koji, bez besplatne radne snage ili 
rabote, ne mogu i ne znaju upravljati veleposjedom, pa 
ga zato rasprodaju i parceliraju. U pogledu političke 
uprave Kutina postaje 1745. kotar i pridružuje se požeškoj 
županiji do 1886., zatim bjelovarsko-križevačkoj županiji, 
1924. osječkoj oblasti, 1931. banovini savskoj itd. Kato¬ 
lička crkvena župa obnovljena je u Kutini 1706. Orguljaš 
ili ludimagister djeluje u Kutini od g. 1732., a kada on 
postaje magister scholae ili učitelj, to se ne zna. G. 1790. 
požeška županija određuje gradnju škole u Kutini, što je 
brzo i učinjeno. Gradnja je nove škole, današnje, izvedena 
1875.—1879. Ferdinand IV. na molbu Erdedija i Sečena 
3. III. 1837. proglašuje Kutinu trgovištem i podjeljuje joj 
pravo na godišnje sajmove: 1. i 28. VI.; 2. i 4. XII., robni i 
marveni sajmovi. Ako padnu na nedjelje ili blagdane, 

54 Lopašić R., Slavonski spomenici za XVII. viek. Starine 
JAZU, Zagreb, 1902, knjiga XXX., str. 117. 

prenose se na slijedeći dan. U to vrijeme ima Kutina ki¬ 
rurga i ljekarnu. 1850. djeluje pošta u Kutini, na cesti 
Popovača—Novska, za područje bilježništva Kutine i sat¬ 
nija Vukovlja i Garešnice. Telefon je u Kutini uveden 
1895., a željeznica izgrađena 1897. 

Kutina ima g. 1701. 25 kuća, g. 1710. 55, g. 1771. 
72. g. 1880. 324 kuće. 

Kutina ima g. 1771. 1160 stanovnika, g. 1818. 996, g. 
1831. 1326, g. 1860. 1282 katolika i 59 Židova, 1900. 
2080 1931. sa zaseocima 3673 stanovnika. Zaseoci su: 
Brunkovac, Kletište, Kozji Rep, Ciglena, Lipa, Ravnice, 
Škare, Glogovac, Krč, Sokolovac, Trebež, Trsišće. Uža Ku¬ 
tina bez zaselaka ima 1931.2610 stanovnika. 

Repušnica 

Prema popisu župa zagrebačke biskupije od g. 1501. 
između župe Kutine i župe Gračenice (danas Gračenica i 
Mikleuška) nalazila se župa sv. Margarete u mjestu, zva¬ 
nom »Kaptholomcz«. Narod je to naselje zvao Kaptolo- 
mac, jer je od latinskoga »capitulum« skovao riječ »kap¬ 
tolom« (još i danas u Jastrebarskom). Prema današnjem 
govoru takvo bi se selo zvalo — Kaptolac. Gdje je taj 
Kaptolomac ili Kaptolac bio, posebno njegova crkva, to 
nije lako ustanoviti. Prof. Stj. Pavičić uzima da se to 
naselje nalazilo u današnjoj Repušnici, a nama se čini da 
je ležalo negdje na širem prostoru između Kutine i Mi- 
kleuške, u okolici Repušnice. Kako se nekadašnje stanov¬ 
ništvo sela Kaptolca razbježalo pred Turcima i ovaj kraj 
bio podrug stoljeća bez stanovnika, lako je razumjeti da 
je staro ime naselja nestalo. Novi su stanovnici oko g. 
1700. dali selu ime Repušnica, ali zašto baš takvo ime, to 
se ne može sa sigurnošću tvrditi (npr. dugo ušorano sele. 
kao »rep«, pa zato . . . možda malo neozbiljno!). 

Repušnica ima g. 1701.20 kuća, g. 1710. 25, g, 1771. 
36, g. 1880. 118 kuća. 

Repušnica ima g. 1771.652 stanovnika, g. 1818. 623, 
g. 1860. 645, g. 1880. 567, g. 1900. 646, g. 1931. 1455 
stanovnika zajedno sa zaseocima: Kozarnica, Mramor, Lipa, 
Tucilača, Glogovac, Novo Brdo, Trsišće. Zaseoci su, kao i 
u Kutini, nastali tako što su siromašni doseljenici kupo¬ 
vali zemljište podalje od staroga ušoranoga sela i ceste, 
na tome zemljištu sagradili kuće i — ostali. Tako je cijela 
trećina današnje (1931.) Repušnice postala selo razbije¬ 
noga tipa, kao što je to u Zagorju, odakle doseljenici 
uglavnom potječu. 


H u s a i n 

Husain (Husajin) staro je srednjovjekovno naselje 
koje se spominje već g. 1363., kao »Huiseuch«. I to je 
naselje za Turaka propalo, pa je svakako neobično da mu 
se ime sačuvalo u malo predrugojačenom obliku. Kanonski 
vizitator g. 1710. bilježi ime ovome selu »Oszagyn potok«, 
svakako malo iskrivljeno, jer se selo u svim dokumentima 
XVIII. stolj. zove samo Husain. Narodna pripovijetka o 
Turčinu Husainu, ženi Ilovi, svađi i »batini«, pa bježanju 
u Zbjegovaču opći je dokaz duhovitih dosjetki i domišlja- 
vanja, ali povijesne podloge nema. 

Husain ima g. 1710. 16 kuća, g. 1786. 33, 1880. 80 

kuća. 

Husain ima g. 1771. 394 stanovnika, g. 1818. 278, g. 
1860. 343 katolika i 4 Židova, g. 1900. 415, g. 1931. 573 
stanovnika zajedno sa zaselcima Novo Brdo, Staro Brdo, 
Karlovčak. 

Batina 

Batina (ili Batinjani) je naseljena u sredini XVIII. 
stolj. Ovamo su se doselili Ličani štokavci i tako stvorili 

štokavski »otok« na cesti između kajkavaca u Kutini i 
Husainu na zapadu i kajkavaca u Ilovi na istoku. Kako 
se zvalo naselje na ovom razmjerno malom prostoru u 
kasnom srednjem vijeku, ne zna se, jer je za turskih ra¬ 
tova uništeno. 

Batina ima 1771. 21 kuću, 1880. 34 kuće i u zaselku 
Terezovu 5 kuća. 

Batina ima g. 1771. 215 stanovnika, g. 1818. 106, g. 
1860. 126, g. 1880. 169 katolika i 5 Židova; u isto vrije¬ 
me ima u Terezovu 157 katolika, 12 pravoslavnih i 1 Ži¬ 
dov. Zanimljivo je da u tome naselju ima g. 1880. 145 
muškaraca i 12 žena to vjerojatno zato što je bilo privre¬ 
meno naselje šumskih radnika. G. 1931. ima Batina 180, 
Terezovo 35, svega 215 stanovnika. 

Ilova 

Ilova je dobila ime po rijeci Ilovi, koja tu u blizini 
teče i sastaje se doskora s Lonjom. Kako se zvalo naselje 
na ovom mjestu u kasnom srednjem vijeku, ne može se 
ustanoviti na temelju premalo sačuvanih dokumenata. Selo 
se počelo naseljavati na početku XVIII. stolj. Najprije su 
se selili sisački Posavci, kasnije iz drugih krajeva, u novije 
vrijeme Zagorci. 

Ilova ima g. 1710. 16 kuća, 1771. 64, g. 1880. 145 

kuća. 

Ilova ima g. 1771. 629 stanovnika, g. 1818. 689, g. 
1860. 682, g. 1900. 704, 1931. 943 stanovnika zajedno 
sa zaselcima: Greda, Novo Brdo, Selište, Staro Brdo, 
Novsko Terezovo, Kutinski llovčak. 

Zbjegovača — Goilo 

Goilo se spominje kao naselje g. 1334. i 1501. sa 
župskom crkvom B. D. Marije, kao što smo to gore rekli. 

Pod imenom Goilo ima se vjerojatno razumjeti i područje 
današnje Zbjegovače. Narod je ovoga kraja oko g. 1543. 
pobjegao ispred turske vojske, pa je ovo područje za sve 
vrijeme turskoga vladanja ostalo pusto i nenaseljeno. 
Novi stanovnici štokavci iz Like dolaze ovamo oko g. 1720. 
i na ruševinama srednjovjekovne goilske crkve grade ka¬ 
pelu sv. Duha koja se spominje 1732. To je selo udaljeno 
od Kutine gotovo dva sata, pa zato vjernici radije polaze 
na misu nedjeljom i blagdanom u obližnju župsku crkvu 
u Međuriću. 

Zbjegovača ima g. 1771.39, 1880. 43 kuće. 

Zbjegovača ima g. 1771. 522 stanovnika., g. 1818. 
284, g. 1860. 244 katolika i 9 Židova, g. 1880. 219, g. 
1900. 391, g. 1931. 587 stanovnika sa zaseocima: Debela 
Kosa, Kutinski Kosovac, Kutinsko Gojilo, Opaljena Kosa, 
Tanka Kosa (Zbjegovača bez zaselaka ima 1931. 382 sta¬ 
novnika). 


Ša rtovac 

Na mjestu današnjeg Sartovca nalazilo se sigurno 
i u kasnom srednjem vijeku naselje, ali ne znamo kako 
se zvalo. (Možda je tu bio dio Kutine?) Ono je za turskih 
ratova nestalo jer su mu se stanovnici razbježali. Za sve 
vrijeme turskoga vladanja ovaj je kraj pust, bez bilo 
kakvih martoloza. Istom oko g. 1730, u isto vrijeme, sele 
se ovamo iz Like Hrvati katolici i Srbi pravoslavni. Svoje 
naselje zovu Čačanovac, Cesarovac i Šartovac, koje je ko¬ 
načno prevladalo i ne potječe iz turskih vremena kako se 
to čini prof. Stj. Pavičiću. 

Šartovac ima g. 1750. 49 kuća, 1850. 25 kuća; g. 
1771. 32 katoličke kuće; 1880. 36 katol. i pravosl. kuća. 

Šartovac ima katolika g. 1771. 245, g. 1818. 98, g. 
1860. 140, g. 1880. 109 stanovnika. 

Šartovac ima pravoslavnih g. 1830. 35, g. 1860. 53, g. 
1880. 103 stanovnika. 

Šartovac ima ukupno g. 1850. 189, g. 1880. 212, g. 
1900. 340, g. 1931.435 stanovnika. 

K u t i n i c a 

Postoje dvije Kutinice: imaju ime po potoku Kutini 
ili Kutinici, koji izvire ondje ispod Moslavačke gore. Prva 
se Kutinica zove Selišna Kutinica (po Srpskom Selištu), a 
druga Krajiška Kutinica jer je nekada pripadala Vojnoj 
krajini, križevačkoj pukovniji, satniji Vukovje. Ovdje se 
spominje naselje 1349. Ono je za turskih ratova uništeno. 
Poslije odlaska Turaka oko g. 1700. dolaze ovamo pravo¬ 
slavni Srbi. Selišna je Kutinica tokom XVIII. i XIX. stolj. 
pripadala gospoštiji Moslavini i križevačkoj županiji. G. 
1850. ima 21 kuću i 277 stanovnika; g. 1880. (u općini 
Kutina) ima 32 kuće, 220 stanovnika; g. 1931. 334 sta¬ 
novnika. G. 1929. ima u Selišnoj Kutinici 30 katolika. 

Č a i r e 

Čaire (Čajire) su također dvoje: jedne se zovu Ku- 
tinske Čaire, a druge jednostavno — Čaire. Prve su tokom 
XVIII. i XIX. stolj. pripadale gospoštiji Moslavini i kri¬ 
ževačkoj županiji pa kotaru Moslavini i tek od g. 1886. 
općini i kotaru Kutini. Kako se ranije zvalo ovo srednjo¬ 
vjekovno naselje, ne zna se. Na početku XVIII. stolj. sele 
se u Kutinske Čaire Hrvati iz Like. Na koncu XVIII. i na 
početku XIX. stolj. Selišna Kutinica i Kutinske Čaire 
jesu u našim šematizmima dva imena za jedno selo — 
danas Kutinske Čaire. Ime »čaire« je turska riječ i znači 
livadu, ali iz toga ne slijedi da su ovome selu Turci dali 
to ime i da je ovdje za njihova vladanja bilo stanovnika 
martoloza. 

Kutinske Čaire imaju g. 1771. 36 kuća, 1850. 21, 
1880. 26 kuća. 

Kutinske Čaire imaju g. 1771. 258 stanovnika, g. 
1860. 200 katolika i 6 Židova g. 1900. 237, g. 1931. 354 
stanovnika. 


Srpsko Selište 

Ovo su selo naselili oko g. 1700. pravoslavni Srbi. 
Selo je pridruženo gospoštiji Moslavini i križevačkoj žu¬ 
paniji. Tek g. 1886. pripalo je kutinskoj općini. U selu 
ima 1850. 36, 1880. 49 kuća; 1850. 241, 1880. 246, 1931. 
490 stanovnika. G. 1908. ima 43 katolika, 138 pravoslav¬ 
nih, 76 luterana i 45 kalvinđ. Gornjim brojevima nisu pri¬ 
ključeni zaseoci Srp. Selišta: Gajić-Brdo, Gornje Brdo, Ku- 
tinska Krčevina, Kutinski Hruškovec, Selišna Ciglenica. 

Kutinska Slatina 

Ovo je selo nastalo oko g. 1900. sjeverno od Kutine 
na velikim krčevinama koje su nekada bile pokrivene 
vlastelinskim šumama između Kutine i Srp. Selišta. Do¬ 
seljenici potječu iz Zagorja i Gorskoga kotara. G. 1900. 
ima samo 21 stanovnik, g. 1910. 70, g. 1931. 314 stanov¬ 
nika. 55 

* * * 

Izneseni podaci jasno i sigurno svjedoče da starije 

55 Nadbiskupski arhiv Zagreb, Ondje. — Osim toga, Kanon, 
vizit. prot. br. 211 iz g. 1771. — Calendarium Zagrebiense 1799., 

1818., 1830. — Schematismus cleri archi—diocesis Zagrabiensis 

1860., 1900., 1908. — Sabljar Vinko, Miestopisni riečnik kralje- 
vinah Dalmacije, Hervatske i Slavonije, Zagreb 1866. — Političko 
i sudbeno razdieljenje kraljevina Hrvatske i Slavonije, Zagreb 1889. 
(stanje žiteljstva prema popisu od g. 1880.). Upravno, sudsko i 
crkveno razdjeljenje i imenik prebivališta Savske banovine, Zagreb 
1937. (popis stanovništva iz g. 1931.). 

stanovništvo Kutine i okolice postepeno izumire, i da 
opustjela ognjišta oživljavaju novi doseljenici, u prvom 
redu Zagorci, Ličani i Gorani. Dva pitanja: Što bi se do¬ 
godilo da nije bilo tih novih doseljenika? Što se ima do¬ 
goditi ako prestane priliv nove svježe ljudske snage? 

Razdoblje hrvatske povijesti od g. 1800—1880. zove 
historiografija »kriznim razdobljem«. Za nepovoljno kre¬ 
tanje stanovništva iznose se razlozi: raspadanje obitelj¬ 
skih zadruga, feudalno uređenje u selu i cehovski odnosi 
u gradu, što sve zajedno sprečava gospodarski i kulturni 
razvitak sela i grada. Ovim razlozima trebalo bi svakako 
nadodati ono što iznose naši pisci kao pouzdani svjedoc 
svoga vremena i prilika: Antun Reljković, Vid Došen, Ko- 
zarac, Korajac i dr. To je želja za lakim i bezbrižnim ži¬ 
votom te izbjegavanje svakog napora, a osobito brige za 
uzgoj djece. Osim toga, poznata je stvar da se gorštaci 
koji su živjeli na visini od 600 m teško privikavaju na 
nizinu od 150 m kad se nastane ovdje, u svom novom 
zavičaju. Još pred kratko vrijeme umiralo je kod nas 30°/o 
djece u kolijevci — do druge godine života. Što povjesni¬ 
čar može kazati o stanovništvu Kutine i ostale Moslavine 
od početka XVIII. stolj. do sredine XX. stolj., mi smo u 
ovom prikazu rekli prema prostoru i sredstvima koji su 
nam na raspolaganju, a drugima, pozvanijima ostavljamo 
da nam pokažu što treba učiniti da se vitalnost naroda 
održi, i zaustavi postepeno izumiranje. 58 

Župska crkva Snježne Gospe u Kutini 

G. 1687. turska je vlast zauvijek srušena u Moslavini. 
Rat protiv Turske traje i slijedećih godina i svršava kar- 


56 Isporedi: Buturac Josip, Stanovništvo Požege i okolice 
1700—1950. Zbornik za narodni život i običaje Jugoslavenske aka¬ 
demije, knjiga 43., Zagreb 1967. 

lovačkim mirom 1699. Hrvatski je sabor i narod toliko 
bio siguran u pobjedu nad dugogodišnjom turskom vla¬ 
davinom, te već 1690. dolazi narod u pustu i praznu Mo¬ 
slavinu da ovdje na ruševinama gradi nova naselja. Tako 
se zna da g. 1690. Osekovo ima već 31 kuću. Potok 40 
kuća, Stružec 54 kuće, Gračenica 4 kuće. Međutim, sveće¬ 
nika dušobrižnika ovdje još nema, nego župnik ili kape¬ 
lan iz Ivanića dolazi ovamo radi vršenja duhovne pastve. 
U Osekovu postoji tada kapela sv. Josipa. Kad je slijede¬ 
ćih godina obnovljena župa u Križu, odavle dolazi župnik 
u Osekovo. No ni njemu nije lako jer put od Križa do 
Osekova traje tri sata. 

God. 1697. osnovana je župa u Osekovu uz župsku 
crkvu sv. Josipa. Prvi upravitelj te župe postaje Ivan 
Pienić. Kako su se tada u Osekovu nalazile ruševine stare 
srednjovjekovne crkve, nekada župske, moramo kazati da 
je 1697. zapravo ovdje obnovljena župa, poslije podrug 
stoljeća turske vladavine. Za gradnju nove crkve upotrijeb¬ 
ljeno je također kamenje stare porušene crkve u Strušcu. 
Župa u Križu preuzela je tada sela Ludinicu, Vidrenjak i 
još neka u tamošnjoj okolici, tako da je cijela ostala Mo¬ 
slavina u to doba pripala obnovljenoj osekovačkoj župi. 
Zato se osekovačka župa i crkva s pravom zove majkom 
svih moslavačkih župa i crkvi. 

U kanonskoj vizitaciji g. 1701. kaže se da su nase¬ 
ljena nova sela: Jelenska, Repušnica i Husain, a u Gra- 
čenici za pet godina selo se od 4 kuće povećalo na 31. 
Ipak vizitator primjećuje da se Osekovo tada nalazi među 
prostranim šumama i da u ovom kraju ima i pravoslav¬ 
nih stanovnika. Za kanonske vizitacije g. 1704. Jelenska 
ima već 46 kuća, a selo Popovača počinje da se naseljava, 
kao i sela Mala i Velika Ludina te Selište (Katoličko). 

U ovo je vrijeme sigurno naseljena i Kutina, u kojoj 
se već g. 1704. spominje kapela, a g. 1710. župa i župnik. 

Brdo iznad sela Kutine zvalo se na početku XVIII. 
stolj., kao i danas, Crkveno Brdo zbog dobro sačuvanih 
ruševina stare srednjovjekovne crkve i predaje da se tu 
nekada nalazila župa i crkva. U izvještaju kanonske vizita- 
cije g. 1710. kaže se da su zidovi porušene crkve ostali 
dosta visoki, a još više sačuvani su zidovi tornja ili zvo¬ 
nika. Dakle, crkva »olim fuit commoda et honesta, modo 
vero rion nisi ejusdem ruclera sive parietes sat alti et boni 
exstant cum turri exposita absque i lio fornice. Cui turri 
sive campanili utrumque alto et obiter tecto applicata est, 
et extructa lignea ecclesia sive capella . . .« Iz svega ovoga 
vidljivo je da je uz starinski, dosta sačuvani toranj pri- 
građena nova drvena crkva ili kapela, u kojoj se nalazi 
drveni oltar Snježne Gospe (»Divae Virginis ad Nives«). 

Župnikove se zemlje nalaze s obje strane ceste prema 
crkvi (kao što je to, uostalom, bilo sve donedavna). 
Svakako je zanimljiva napomena da se župnikova zemlja 
na istoku prostire sve do rječice Kutine (»ex parte orien- 
tali usque ed fluvium Kutina extenduntur«) gdje se nalazi 
mlin, sagrađen za župnika, valjda u ime regalnoga prava. 
Ova napomena podsjeća na srednjovjekovnu kutinsku 
crkvu Sviju svetih koja se spominje g. 1364. i nalazi se 
blizu rječice Kutine. 

Kako je na Crkvenom Brdu u blizini crkve bilo g. 
1706. malo kuća, a postojala je velika pogibao od haj¬ 
duka (»propter metum latronum«), župnikov je stan bio 
sagrađen u Donjoj Kutini, četvrt sata daleko od crkve. 
Zato se crkveno posude čuvalo u župnikovu stanu. Tu su 
se, zbog velike daljine do crkve, obavljala krštenja. 

Prevelika udaljenost od župničke kuće do crkve sme¬ 
tala je ne samo svećeničkoj duhovnoj službi nego i gos¬ 
podarstvu, jer su zemlje župske nadarbine ležale uglav¬ 
nom okolo crkve, kao što smo to već napomenuli. Zato 
se već g. 1710. pomišljalo na gradnju novoga župničkoga 

stana koji je dovršen istom g. 1720. Sagrađen je bio od 
hrastovine uz cestu prema crkvi kraj kuće Mije Češnjaka, 
dakle na onom mjestu gdje se i danas nalazi dom za 
župnika. Ta je drvena kuća trajala 60 godina. G. 1780. 
bila je toliko trošna, te se tada ozbiljno raspravljalo o 
gradnji današnjega zidanog doma. 

Kao što smo rekli, već g. 1704. postoji u Kutini na 
Crkvenom Brdu kapela, sagrađena od hrastova drveta. U 
njoj se nalazio oltar Majke Božje Snježne. Oltarna je slika 
predočavala blaženu Gospu s Djetetom Isusom u krilu. 
S desne strane oltarne slike stajao je kip sv. Ivana Krsti¬ 
telja, a s lijeve sv. Nikole. Na oltaru se nalazio tabernakul, 
obojen zlatnom bojom. U kapeli je bila smještena pro¬ 
povjedaonica i kor. Uz stari srednjovjekovni zidani ruševni 
toranj podignut je sa zapada i drveni zvonik, koji je g. 
1710. imao jedno, a 1725. dva zvona. 

Ova drvena kapela postala je g. 1706. župska crkva. 
Međutim, već za nekoliko godina pokazalo se da je crkva 
građena na brzu ruku, pa je zato doskora postala trošna i 
ruševna. Najviše je trošan bio toranj, jer je ležao na sla¬ 
bim temeljima. Kad je već svako popravljanje postalo 
uzaludno, odlučio je župnik u sporazumu s narodom i Beč¬ 
kom komorom kao kolatorom da se u Kutini sagradi 
nova prostrana zidana crkva. Odluka je bila promišljena 
i čvrsta, što dokazuje činjenica da je još g. 1725. stajala 
stara drvena crkva, a već g. 1729. nalazila se gradnja 
nove, današnje crkve u punom jeku. 

Najprije se gradilo svetište crkve, a onda lađa. 
Svetište je bilo g. 1729. već sasvim gotovo, sazidano od 
pečene cigle na temeljima stare srednjovjekovne crkve 
( »supra minas expurgatas et fundamentum templi vetus« ). 
Tada se započela graditi i lađa crkve. Imala je izgrađene 
sasvim nove temelje i na njima zid od pečene cigle, visok 
četiri stope. 

Svetište je bilo najprije sagrađeno zato što je ta¬ 
dašnji kutinski župnik Nikola Levak Karlovčanin želio da 
se ovdje vrši služba Božja, dok se ne sagradi ostala crkva. 
Nastojanje župnikovo imalo je uspjeha. Osim krštenja, 
koje se i dalje obavljalo u župnikovu stanu, vršio je žup¬ 
nik u prostranom svetištu župske crkve tijekom 30 godina 
svu duhovnu službu. Tu je već g. 1729. bio smješten oltar, 
prenesen iz stare drvene crkve. Na oltaru se nalazila oltar- 
na slika sv. Marije Snježne i tabernakul, obojen različnim 
bojama. Malo kasnije postavljena je u svetište i propo¬ 
vjedaonica, a uz svetište sagrađena je sakristija. Iznad sve¬ 
tišta stajao je drveni toranj s dva blagoslovljena zvona. 
Na vrh tornja, na bakrenoj pozlaćenoj jabuci, ležao je 
željezni križ. 

Gradnja crkvene lađe napredovala je dosta sporo. 
Trajala je oko 20 godina. Visina zida iznosila je g. 1732. 
nešto preko dvije orgije ili hvata (3,7 m), g. 1734. tri 
orgije. Još ni g. 1746. nije lađa crkve bila sasvim gotova. 
Imala je tek zidove izgrađene, na koje je trebalo staviti 
krov. Istom g. 1748. bila je crkvena lađa uglavnom gotova. 
Nad njom je postavljen strop i krov, a u nju kor, tako 
da se te godine crkva mogla i obijeliti vapnom. Toranj se 
gradio g. 1752. Imao je dvostruku drvenu kupolu, obojenu 
zelenom bojom. U toranj su smještena tri zvona; dva su 
prenesena iz tornjića iznad svetišta, tako da je taj tornjić 
poslije toga ostao bez ikakva zvona. 

Već g. 1746. dakle onda kad još nije bilo krova nad 
lađom crkve, nalazio se u svetištu mjesto staroga jedno¬ 
stavnoga oltara današnji veliki oltar. K oltaru se išlo pre¬ 
ko tri kamene stube. U sredini oltara stajao je kip B. D. 
Marije s Djetetom Isusom u krilu. Sa svake strane oltara 
bila su smještena tri stupa. Među stupovima postavljeni 
su u donjem dijelu oltara nadesno kipovi: sv. Ladislava i 
sv. Đurđa, a nalijevo sv. Emerika i sv. Martina; u gornjem 

dijelu oltara nadesno kipovi: sv. Grgura i sv. Bernarda, 
a nalijevo sv. Augustina i sv. Nikole. Na najvišem dijelu 
oltara nalazio se kip presv. Trojstva s kipovima anđela. 

Osim glavnoga oltara bila su g. 1767. smještena u 
crkvu još četiri pokrajna oltara: u svetištu sv. Barbare i 
B. D. Marije, a u lađi Ranjenoga Isusa i sv. Petra. Oltar 
B. D. Marije doskora je promijenjen u oltar sv. Apolonije. 
Nova propovjedaonica postavljena je oko g. 1765. Klupe 
su za crkvu nabavljene g. 1766. Već g. 1767. nalaze se u 
crkvi dvije krasne umjetničke ispovjedaonice, krstionica i 
relikvije sv. Antuna i sv. Hermenegilde. 

Iste g. 1767. bila je crkva ukrašena lijepim fresko- 
-slikama i obojena. Slike na zidovima i svodu predočavale 
su nebo i različne zgode iz života Isusa i B. D. Marije. U 
svetištu postavljeno je šest velikih slika s eliptičnim po¬ 
zlaćenim okvirima: sv. Donata, sv. Blaža, sv. Florijana, 
nadesno, a nalijevo sv. Roka, sv. Ivana, sv. Izidora i Ma¬ 
rije della Cabera. U lađu između krstionice i malih vrata 
smještena je golema slika u elegantnom crnom okviru, 
djelomice pozlaćenom. Ta slika predočuje B. D. Mariju, 
zaštitnicu nevoljnih (»Auxilium in tribulatione«). 

Crkva je bila potpuno dovršena istom g. 1769. Tada 
su s južne strane crkvenog dvorišta ili cintora izgrađene 
arkade radi ispovijedanja hodočasnika, sa svih strana okolo 
crkve podignut je visoki zid, a na uglovima četiri okrugle 
kule. Tako je crkva davala dojam male tvrđe (arx). Po¬ 
svetu crkve i oltara obavio je biskup Galjuf 1777. godine. 
Posvećenje se slavi na blagdan Presv. Trojstva. 

Kutinska je župska crkva, kao i druge barokne crkve, 
po svojoj vanjštini jednostavna: jedna lađa i visok zvo¬ 
nik na glavnom pročelju, zacijelo radi lakšega čuvanja od 
zuba vremena i vremenskih nepogoda. No u svojoj unu¬ 
trašnjosti crkva je upravo raskošno ukrašena zaslugom 
svojih kolatora (poslije g. 1740.) grofova Erdodyja i 

Szecsena. Unutrašnjost crkve, napose svodovi, bogato su 
ukrašeni štuko-dekoracijom koja uokviruje slike (seko- 
-freske) na svodovima i zidovima. Slike je g. 1779. do¬ 
vršio Josip Gonner, kao i štuko-dekoraciju. Oltari su drve¬ 
ni, kvalitetne umjetnine. Najvredniji je svakako glavni 
oltar koji zaprema čitavo svetište. Veoma je vrijedna i 
barokna propovjedaonica, a zanimljiv je i originalno 
izveden »Božji grob«. 

Na kraju XVIII. i na početku XIX. stolj. malo je bilo 
u Hrvatskoj tako prostranih i slikama ukrašenih crkvi, kao 
što je bila crkva u Kutini. Zato je narod kroz dugi niz 
godina rado hodočastio izbliza i izdaleka Snježnoj Gospi 
u Kutinu i tu obavljao svoje pobožnosti. A sami Kutinci 
ponosni su bili na svoju župsku crkvu, pa su u nju stavili 
natpis koji preveden s latinskoga glasi: Ovako je pobožna 
Kutina uresila Snježnu Majku 1769. (»Taliter ornavit 
Niveam pia Kutina Matrem 1769.). 

Velika su briga i troškovi kad se crkva gradi i ure¬ 
đuje, a isto tako kad je treba čuvati od kvara i poprav¬ 
ljati. Zub je vremena kroz podrug stoljeća zahtijevao više 
puta da se kutinska crkva obnavlja. Popravci su obično do¬ 
lazili prekasno. Tako je crkva iznutra izgubila u svetištu 
dva pokrajna oltara (bez štete!), a izvana tornjić iznad 
svetišta i dvije kule u sjevernoj ogradi; međutim, dobila 
je tri kapelice u južnoj i istočnoj crkvenoj ogradi te križni 
put u arkadama. 57 

G. 1845. vihor je srušio s tornja jabuku i križ, pa je 
tom prilikom krov tornja obrubljen limom. Slijedeće go¬ 
dine 1846. obrtnik Zocoli, Talijan, temeljito je očistio 

57 Buturac Josip, Moslavačke crkve u XVIII. stoljeću. Katolički 
list 1941., br. 37. Rađeno prema kanon, vizitacijama u Nadb. ar¬ 
hivu. 

crkvu iznutra od prašine i obnovio je. G. 1847. obrtnik 
zlatar tri je mjeseca boravio kod kutinskog župnika te 
pozlatio ovdašnje kaleže i svjećnjake. 

G. 1855. nabavljeno je kod crkvenoga patronata (ko- 
latora) 40.000 letava da bi se postavila nova ograda oko 
crkve, župnikova stana i kapele u Goilu. G. 1857. pokri¬ 
vena je zidana ograda oko crkve i oba tornja. 1864. patro¬ 
nat postavlja novi krov na crkvu. 

G. 1866. trgovac Andrija Syrolja poklonio je crkvi 
luster, kupljen u Beču za 150 for. 

Oko g. 1871. popravlja se crkveni krov i crkvena 
ograda; nabavljena su nova velika ulazna vrata u crkvu 
(pod tornjem), a uklonjena su velika ulazna vrata u 
crkveni cintor kao nepotrebna. U to doba nabavljena su 
mrtvačka kola. 

G. 1880. potres (zagrebački) nanio je ponešto štete 
kutinskoj crkvi i župnikovoj kući. Više su stradale druge 
zgrade u Kutini. 

G. 1896. sisački obrtnici Bruckner i Liebhard obno¬ 
vili su, tj. ponovno su bojadisali i pozlatili glavni oltar 
kutinske crkve; zatim, obnovili slike u svetištu (Marijino 
navještenje i Zaruke Marije s Josipom), obnovili oltarnu 
ogradu i oboja vrata. Posao je stajao 625 for. Tom je zgo¬ 
dom darovano i kupljeno dosta misnoga ruha i drugih 
crkvenih potrepština, a na groblju postavljen novi križ 
s korpusom od lijevana željeza. 

G. 1897. Žiga Bathorszcki, ljekarnik i kutinski općin¬ 
ski načelnik, darovao je župskoj crkvi misnoga ruha i 
drugih potrebnih stvari. Iste godine obnovljen je pod u 
crkvi i vanjski crkveni zid. 

1898. nabavljene su za veliki oltar tri kanonske 
ploče i svijećnjaci. Sve je to stajalo 280 for. iste je godine 
obrtnik Dobnik iz Zagreba popravio orgulje za 221 for. i 
50 novčića 

G. 1899. Bratovština Srca Isusova u Kutini kupila je 
kip Srca Isusova za 105 for. 

G. 1904. troškom kutinskih župljana postavljen je u 
arkadama križni put. Blagoslovio ga franjevački gvardijan 
iz Zagreba o. Marijan Sirca. Iste godine poklonio je Kutin- 
čanin, kanonik i sveuč. profesor dr. Gustav Baron, kip 
Lurdske Gospe koji je smješten u istočnu kulu arkada, 
preuređenu u kapelu. Kod jedne i druge svečanosti pri¬ 
sustvovao je veći broj svećenika i mnoštvo naroda. 

Slijedeće godine, 1905., uređena je u drugoj kuli 
arkada kapela sv. Florijana, a u crkvenom cintoru po¬ 
sebna kapela sv. Franje Ksaverskog. Kapele je blagoslovio 
svećenik Franjo Starčić uz sudjelovanje mnoštva naroda. 

G. 1907. kupljeno je za župsku crkvu veliko zvono, 
teško 8 metričkih centi. (Staro veliko zvono imalo je samo 
4 metr. centa.) Kako su za vrijeme prvoga svjetskog rata 
zvona oduzeta za ratne potrebe, g. 1922. kupljena su u 
Mariboru za 300.000 kruna 3 nova zvona, teška: 484 kg, 
326 kg, 236 kg. 

G. 1912. poklonio je Kutinčanin kanonik G. Baron 
sat za crkveni toranj, a Kutinska se općina obvezala da 
će plaćati majstoru navijanje sata. G. 1926. sat stoji, jer 
općina ne plaća navijanje. 

Do g. 1923. crkveni je krov bio pokriven šindrom i 
u lošem stanju, te je prokisavao. Brigom općinskoga bi¬ 
lježnika Stjepana Geroča g. 1924. crkvena je lađa pokri¬ 
vena novim crijepom, a svetište limom. Iste je godine 
uvedena u crkvu električna struja, i to na sam božični 
blagdan. 

G. 1924. općina plaća crkveno orguljanje mjesnom 
učitelju. Kasnije prestaje plaćati, a onda ponovno plaća 
nastavniku Građanske škole. 

G. 1928. zbog potresa pao je sa stropa dio žbuke. 

Crkveni je krov počeo prokisavati, pa je 1929. zaklju¬ 
čeno da se ima popraviti. Popravke je izveo tek 1931. 
graditelj Hamer. 

Kako su g. 1938. crkvena zvona napukla, bila su pre¬ 
livena i ponovno blagoslovljena. Te je godine nabavljen i 
novi križni put jer je stari — iz g. 1904. — dotrajao, 
izložen u arkadama vjetru i inače nevremenu, pa i ošteće¬ 
nju od strane neodgovorne mladeži. Sadašnji, treći Križni 
put postavljen je 1972., poklon mons. V. Stankovića. 

Za vrijeme rata stradala je zidana ograda okolo 
crkve, pa je g. 1946. uzidana nova ograda u duljini od 
60 metara. 

G. 1947. obrtnik Majdak iz Zagreba popravio je 
orgulje u kutinskoj crkvi za 8000 dinara. Iste godine po¬ 
pravljen je i crkveni toranjski sat za svotu od 13.000 di¬ 
nara. 

G. 1951. nabavljene su za crkvu nove božične jaslice. 

G. 1952. stavljeni su u crkvenom tornju novi podovi, a 
slijedeće godine 1953. novi prozori. 

G. 1957. nabavljen je tabernakul koji se u Velikom 
tjednu stavlja na pokrajni oltar radi lakšega obavljanja 
liturgijskog slavlja. 

G. 1958. postavljena je žičana mreža na prozorima 
crkvene lađe. 

G. 1959. obavljeni su limarski radovi na crkvi i cin- 
torskim kapelama za svotu od 100.00 dinara. 

G. 1960. popravljene su električne instalacije na 
crkvi i prozori na tornju. 

G. 1962. crkva u Kutini, kao i kapela u Goilu, stav¬ 
ljena je pod zaštitu Konzervatorskog zavoda u Zagrebu 
kao nepokretni spomenici kulture. Međutim, već 1960. 
pregovara kutinski župnik s rečenim zavodom o popravku 
trošne krovne konstrukcije na tornju kutinske crkve. 
Oluja je g. 1966. veoma oštetila crkvu i gospodarske 

zgrade, pa je stavljen novi okrugli prozor na crkvi, ali 
je krov na tornju začudo izdržao. G. 1968. ponovno pre¬ 
govara župnik s konzervatorima o popravku i glavnoga 
oltara, koji je trošan od crvotočine, i o toranjskom krovu. 
Kako je taj krov u većoj opasnosti, još iste godine na¬ 
bavljeno je drvo za novu krovnu konstrukciju. Posao se 
otegao, i završen je 1971., a obavio ga je majstor Mato 
Jurečak iz Martinske Vesi. Plaćanje troškova pripomogli 
su Kutinska općina s 2,000.000 st. din., a Republički fond 
Hrvatske za kulturu s 8,000.000 st. din. 

G. 1971. Nova konstrukcija kape tornja: betonski 
vijenac, hrastova konstrukcija, bakreni lim. Izvođač drvne 
konstrukcije bio je Mato Jurečak iz Martinske Vesi kraj 
Siska, a limarske radove izveo je Jože Geršak iz Bistrice 
ob Sotli. Cijena radova cca 150.000 n. d. 

Te godine obnovljen je zid (cintor) oko crkve: nova 
žbuka, krečenje, okapnice, pretres i popravak zidanog 
krovišta, betonski poduporanj izvana. Troškovi: 120.000 
n. d. Radove izveo majstor Vrebac iz Siska. 

Iste godine generalno je obnovljen župni stan: bul¬ 
dožerom je maknuto preko pola metra zemlje naslagane 
oko stana, izmijenjeni svi prozori i sva vrata, skinuta 
stara i stavljena nova žbuka i fasada, napravljen novi ulaz 
sa crkvene strane u župni ured, novi ulaz u kuhinju, nova 
elektr. instalacija, trofazna struja, telefon, krečenje, po¬ 
dovi, tapete, namještaj u ured. Radove izvao Kozjak 
Branko iz Zagreba. 

Isti je majstor te godine izveo obnovu crkve izvana: 
skinuta dotrajala žbuka, stavljena nova, krečenje, novi 
žljebovi, nove drvene grede na uglovima krovišta crkve, 
jer su stare od prokišnjavanja istrunule. Troškovi oko 
120.000 n. d. 

G. 1972. Nabavljene su nove klupe, jer su stare (bez 

posebne vrijednosti) bile sasvim dotrajale, popucale i od 
crvotočine uništene. Nove klupe izradilo poduzeće »DIP« 
Kutina. Stajale su oko 40.000 n. d. 

Novija gospodarska zgrada adaptirana je za lijepu 
vjeronaučnu dvoranu. Stare dvije gospodarske zgrade uz 
cestu, maknute su. Uređen je park, izravnan teren, ure¬ 
đena nova ograda oko bunara. Troškovi oko 50.000 n. d. 
Te je godine nanovo ožbukan toranj. Radove je izveo Josip 
Gene iz Bednje. Toranj je okrečen »fasadeksom«. Cijena: 
90.000 n. d. 

Konačno je »proradila« nova mrtvačnica, koju je dala 
sagraditi općina. Sprovodi svih onih koji se pokapaju na 
kutinskom groblju, odvijaju se sada od mrtvačnice. 

Već od g. 1971. pokrenut je župski list »Ideja«. Vjero¬ 
nauk se drži i po udaljenim selima u privatnim kućama: 
Repušnica, Zbjegovača, Slatina, Radićeva ulica. Laici su¬ 
djeluju u liturgiji i katehizaciji. Započelo je s misom 
mladih uz elektr. harmonij i moderne instrumente. Odr¬ 
žavaju se priredbe, izleti, hodočašća, daju se često filmovi 
u crkvi. 

G. 1973. 600 krizmanika pristupa sv. potvrdi. Broj 
krštenih, vjenčanih i podijeljenih sv. pričesti raste svake 
godine. U takmičenju na »vjeronaučnoj olimpijadi« među 
susjednim župama pobjeđuju kutinska djeca. 

15. srpnja mladu misu služi domaći sin vlč. Antun 
(o. Srećko) Koprivnjak, karmelićanin. Tih godina tride¬ 
setak odraslih prima sv. krštenje, dok svake godine 30-ak 
odraslih prima prvu pričest za vjenčanje. 

Kompletno je izvedena nova električna instalacija i 
rasvjeta crkve. Nova četiri lustera, sve lampe, izradilo je 
poduzeće »Dekor« iz Zaboka. Instalaciju je izveo g. Nikola 
Plaksij iz Kutine. Sav taj zahvat stajao je oko 50.000 n. d. 

Izvedena je prva faza obnove crkve iznutra: zatvoreni 
otpali dijelovi žbuke na stropu (izveli restauratori iz Za- 


73 



greba), truli i vlažni dijelovi zida i žbuke uklonjeni 
su i ponovo ožbukani, otpali dijelovi lukova i štukature 
stavljeni su u prvobitno stanje i ofarbane zidne plohe 
u istom stilu i najboljim materijalima. Preostaje obnova i 
dopuna fresaka, oltara i dr. pod nadzorom Regionalnog 
zavoda i uz pomoć općinskog i republičkog Fonda za kul¬ 
turu . . . Sve ove troškove, osim male pomoći za novu kapu 
tornja, snosila je župa. Jedan dio novca dobili smo od 
općine za nacionalizirano crkveno zemljište, dok je naj¬ 
veći dio troškova pokriven doprinosom vjernika. 

G, Antolić obnovio je orgulje (svirale, manual, tipke 
i si.) i ugradio elektromotor. Trošak: 20.000 n. d. Za 
đačku misu nabavljene su u svetištu električne, japanske 
orgulje. Stajale su 20.000 n. d. 

Poduzeće »Ventilator« iz Zagreba montiralo je u spre¬ 
mište kraj svetišta »termogen« — peć koja zagrijava 
crkvu ubacivanjem toplog zraka. Izdatak: 60.000 n. d. 

G. 1974. Ove godine elektrificirana su župska zvona. 
Automatski sat pokreće elektromotore, zvona zvone u re¬ 
dovito vrijeme bez ičije brige. Zvonjenje u neodređeno 
vrijeme, kao za sprovode, vrši se pritiskom na dugmad ili 
u sakristiji ili župnom stanu. Radove je izveo majstor 
Luka Ivandija iz Zagreba. Troškovi: 60.000 n. d. 

Misije kroz devet dana vodi o. dr. Josip VVeissgerber 
uz pomoć drugih svećenika, laika, liječnika. U Kutini su 
štampane i knjige toga misionara: Ljubav u obitelji i Na¬ 
činimo čovjeka — za obiteljski i vjerski odgoj. Nekoliko 
stotina tih knjiga podijeljeno je u župi prigodom vjen¬ 
čanja i krštenja. 

G. 1974., 1975. i 1976. posvećeno je više brige kape¬ 
lama: Gojlu, Ilovi i Repušnici. 

U župnoj crkvi na sjevernoj strani dotrajali drveni 
prozori zamjenjuju se željeznim u istom stilu. 

G. 1975. župa ima dva kapelana: vlč. Alojzije Burja i 
vlč. Josip Antonac. 

Kapele i javna raspela u kutinskoj župi 
G o i I o 

Kao što smo već gore rekli, g. 1334. i 1501. spominje 
se u Goilu župa i crkva B. D. Marije. Za turskih provala 
narod se odavle iselio i stradao u borbama, a crkva je po¬ 
rušena. Na početku XVIII. stolj. došli su ovamo novi sta¬ 
novnici, zatekli stare ruševine i na njima sagradili kapelu 
Svetoga Duha, jer o nekadašnjoj crkvi sv. Marije nije nitko 
ništa znao. Ta je kapela g. 1732. postojala, a 1739. bila 
već u tako trošnom stanju da ju je trebalo porušiti, pa je 
g. 1746. sagrađena nova zidana kapela. Imala je dva oltara 
i dvoja vrata (1767.). Za uzdržavanje te kapele brinuli su 
se stanovnici sela Zbjegovače, jer im je bila blizu, a ku- 
tinska župska crkva udaljena čak 14 km. Naokolo kapele 
nalazili su se vinogradi kojih su vlasnici živjeli u Lipovlja- 
nima i okolišnjim ravničarskim selima, a bili su spremni 
potpomoći uzdržavanje goilske kapele (»Goilo, Goilo, mno¬ 
gog si napojilo!«). Kapela je obnovljena 1858. Na početku 
XX. stoljeća goilska je kapela postala dosta trošna, pa je 
prema nacrtu čazmanskoga kotarskoga graditelja inženjera 
M. Flogela tako dobro i ukusno obnovljena u novogoti- 
čkom slogu da je postala jedna od naših najljepših seoskih 
crkvica. Ima dvoja sporedna vrata. Neobičan joj tlocrt: 
tri kruga. Kapela je ne samo iznutra ukusno oličena nego 
je dobila nove orgulje, koje su, nažalost, prodane salezi- 
jancima u Podsused g. 1951. da bi se popravilo krovište 
tornja. G. 1940. izvršeni su na kapeli neki manji popravci 
i nabavljeno zvono, 90 kg teško, za 4905 dinara. Poslije 
rata, g. 1951. ova je kapela ponovno popravljana. G. 1964. 
zazidana su trošna, nepotrebna vrata i mjesto njih ure- 

đena spilja s Lurdskom Gospom. God. 1974. kapelu je ge¬ 
neralno obnovio izvana i iznutra majstor Ivan Kabelka iz 
Kutine. Radilo se skoro 4 mjeseca u teškim uvjetima. 
Troškovi su iznosili 14 milijuna st. din. 

Kapela sv. Franje Ksaverskoga u K u t i n i 

Ova je kapela sagrađena usred naselja Kutina — na 
trgu — u blizini sjedišta Kutinske gospoštije. Bilo je to na 
početku XVIII. stoljeća kad je vlasnik te gospoštije bila 
Komora (uprava državnih prihoda). Zato nam se čini da 
su komorski činovnici potakli gradnju te kapele, pa je 
gospoštija i kasnije kapelu uzdržavala. No čim je gospo- 
štija ukinuta (1848.), a vlastelinska zemlja rasprodana, 
kapela je zapuštena i napuštena. Kad je još veliki požar 
g. 1886. uništio središnji dio Kutine, sve dućane i mnoge 
druge zgrade, propala je zauvijek i stara kapela sv. Fra¬ 
nje. Na njezinu se obnovu nije više mislilo, nego je mjesto 
nje podignut veliki umjetnički kameni križ. 

Kameni križ u Kutini 

G. 1899. dr. Gustav Baron, rođen u Kutini 16. X. 
1847., slavio je 25-godišnjicu svoga misništva. Tom je 
prigodom podigao usred Kutine — na trgu — o svom 
trošku kameni križ. Zemljište trga pripadalo je nekada 
gospoštiji, odnosno obitelji Erdody, a g. 1899. grofu Tol- 
stoju Grossulu, koji je to zemljište velikodušno poklonio 
kutinskoj župi radi podizanja križa. Nacrt za kameni križ 
Izradio je poznati arhitekt Bolle, a sam križ izradio je za¬ 
grebački klesar Franz. Kanonik Baron platio je sav trošak 
oko postavljanja križa u iznosu od 624 for. i, osim toga, 
ustanovio zakladu od 50 for. za uzdržavanje križa. Bla¬ 
goslov je križa obavljen 14. svibnja 1899. uz zvonjavu 

zvona i gruvanje mužara. Prisustvovalo je 15 svećenika f 
6000 vjernika (školska djeca, vatrogasci, činovnici, obrt¬ 
nici). Misu je služio kanonik Antun Starec, asistirali su 
dr. R. Vimer i dr. M. Međimurec, a propovijedao je dr. G. 
Baron. 

G. 1956. na zahtjev Kutinske općine, i u sporazumu 
s kutinskim župnikom, kameni je križ premješten sa svoga 
starog mjesta u blizinu crkve, tj. na mjesto nekadašnje 
župnikove bašče, nasuprot bunara. Prijenos je križa obavio 
klesar Milan Lukinić za svotu od 70.000 din. koju je 
platila Općina. 

Kapelica sv. Ivana Nepomuka u K u t i n i 

lako je sv. Ivan Nepomuk češki svetac, njegovo je što¬ 
vanje nekada šireno u svim zemljama bivše Habsburške 
Monarhije kao da je on nacionalni »austrijski svetac«. 
Poginuo je u rijeci, pa su mu gradili kapele uz rijeke. Tako 
su vlasnici nekadašnje kutinske gospoštije sagradili kape¬ 
licu sv. Ivana Nepomuka uz most preko rečice Kutine. 
Ne zna se kada je napravljena. Spominje se g. 1902. kad 
ju je trebalo popraviti. Kapelica se sastojala od zidane 
niše u kojoj se nalazio drveni svečev kip, zatvoren željez¬ 
nom ogradom. Ta je kapela služila kao stajalište prigo¬ 
dom tjelovske procesije. G. 1948. kapela je oštećena, a 
1958. zauvijek uklonjena. 

Kapela u I I o v i 

G. 1902. položen je temeljni kamen za gradnju kapele 
Srca Marijina u selu Ilovi (ima ime po rijeci Ilovi, koja u 
blizini teče). Već g. 1903. kapela je sagrađena, ali je tek 
1906. posve dovršena i blagoslovljena. G. 1913. ilovska je 
kapela iznutra oslikana. G. 1947. popravljene su orgulje u 

Ilovi. Da bi se bilo koja zgrada sačuvala od postepenoga 
propadanja i uništavanja, treba je neprestano popravljati. 
Tako je i s kapelom u Ilovi, koja je popravljana g. 1948. 
(krov), 1950. (žljebovi), 1952. (razni popravci), 1953. 
(ograda okolo kapele), 1955. (nabavljena slika sv. An¬ 
tuna Pustinjaka, koji se ondje posebno štuje), 1960. (to¬ 
ranj, prozori, vrata za 60.000 din.), 1962. (nabavljen 
križni put, služe se večernje sv. mise). Već se g. 1930. 
pokretalo pitanje osnutka župe u Ilovi, koja bi s tri sela 
(Ilova, Batina i Zbjegovača) imala preko 1000 vjernika. 
Kako je Ilova daleko od Kutine podrug sata, a Zbjegovača 
dva sata, svakako ima razloga za osnivanje župe u Ilovi. 
To se pitanje u novije vrijeme opet pokreće. Velik broj 
vjernika to doista želi. Kao uvijek tako i sada ostaje jedna 
važna zapreka: dobiti svećenika i uzdržavati ga. Kupljeno 
je zemljište za župni stan. Godine 1972. kapela je ogra¬ 
đena novom betoniranom i željeznom ogradom. ( 1235 čhv. 
_ g . 1968) God. 1975. kapela je potpuno obnovljena iz¬ 
vana i iznutra u istom stilu. Osim toga, stavljene su plo¬ 
čice na pod, nove klupe, novi lusteri; pločnik i odvod oko 
kapele. Radove izveo Ivan Kabelka iz Kutine. Troškovi: 
150.000 n. d. 

Grobljanska kapela sv. Josipa u K u t i n i 

Obitelj Josipa Hetzera sagradila je g. 1925. obiteljsku 
grobljansku kapelu. Za tu kapelu nabavljena je 1952. nova 
oltarna slika. G. 1956. uređena je u ovoj kapeli svećeni¬ 
čka grobnica za četiri osobe. Trošak uređenja grobnice iz¬ 
nosio je 81.000 din. Obnovljena je izvana i iznutra stavljen 
je novi strop god. 1973. 

R e p u š n i ca 


G. 1938. blagoslovljeno je u Repušnici zvono koje visi 
na stupovima jer u selu nema kapele. Zahtjev za gradnju 
kapele postavljen je 1968. i kasnije u više navrata ponav¬ 
ljan ali bez uspjeha. Udovica gđa Novak Kata iz Re- 
pušnice 119, sama, bez djece, ostavlja crkvi svu imovinu. 
Prijenos polovice zemljišta vrši se odmah početkom g. 
1976. Ostalo zemljište i kuća po smrti. Daje pravo uselje¬ 
nja svećeniku u gornji kat kuće odmah. Dio štaglja adap¬ 
tiran je za kapelu. Mjesne vlasti kočile su i samu adapta¬ 
ciju štaglja, iako je župa Kutina sve učinila (nacrt . . .) i 
uplatila sve takse ... 18. 1. 1976. župnik i dekan kutinski 
blagoslovio je kapelu i svake nedjelje drže se tamo dvije 
mise, na koje dolazi oko 300 vjernika. Tu je i redoviti 
vjeronauk, koji se ranije držao u pr'vatnim kućama od 
1971. g. kao i u Radićevoj, Čairama, Zbjegovači 15. 3. 1976. 
dekretom br. 496/1976. Nadb. duh. stol osniva župu Re- 
pušnicu. Prvim župnikom imenovan je g. Alojzije Burja. 
Time će se olakšati pastva prevelike kutinske župe. To 
isto će trebati što prije učiniti u Ilovi za tamošnja sela 
s Ilovom, lako po natalitetu i doseljavanju nije tako 
pozitivna kao Repušnica, ilovačka župa će se morati osno¬ 
vati zbog udaljenosti od Kutine te da se olakša i smanji 
kutinska župa. Crkvu i gradilište za stan ima. 

Javna raspela 

U Donjoj Kutini podignuto je javno raspelo 190 T 
u Batini i Zbjegovači 1906., u Srpskom Selištu (grobne; 
1925., u Kutini-Brunkovcu i Zbjegovači-Tavanima 1936 8 

58 Spomenica katoličke župe Kutina. 

Kutinska župa i župnici 


Kutinska je župa doista stara (»antiqua«); propala 
je za turskih ratova, a obnovljena je poslije Turaka. Obno¬ 
va je župe provedena g. 1706., kako to svjedoče matične 
knjige koje se počinju pisati upravo te godine. (Godina 
obnove župe, zapisana u »Općem šematizmu Katol. crkve 
g. 1939, sigurno je netočna.) 

Govoreći o počecima gradnje župske crkve u Kutini 
na početku XVIII. stolj. spomenuli smo i nekoliko poda¬ 
taka o obnavljanju kutinske župe koje nećemo sada po- 
navijati. 

Prvi se župnik obnovljene kutinske župe zvao Mijo 
Got t ha (možda Gotal). Imao je mnogo brige i posla 
oko gradnje crkve i stana. Župnikovao je od g. 1706. i 
ostao ovdje oko osam godina, jer zbog slaba zdravlja ili 
drugoga razloga nije mogao vršiti teške dužnosti ove župe. 
Pod kutinsku župu spadala su tada (1710.) sela: Kutina 
s 55 kuća i 41 sesijom (jedna sesija ima 24 jutra), Re- 
pušnica s 25 kuća i 21 sesijom, Ilova s 16 kuća i 11 
sesija, Husain (»Oszagyn Potok«) s 18 kuća i 15 sesija. 
(Šartovac, Batina i Zbjegovača 1710. još nisu naseljena 
sela!) 

Drugi se župnik u Kutini zvao Nikola Levak. Rodio 
se u Karlovcu 1688. Škole je učio u Zagrebu: filozofiju 
4 g., moralku ili kazuistiku 2 g. Za svećenika je zaređen 
1713. Župnikovao je u Kutini od 1715—1732. On je oko 
g. 1720. sagradio župničku kuću ili kuriju, tj. dvije 
zgrade, od kojih je jedna služila za stanovanje župniku, a 
druga družini. Arhiđakon g. 1725. hvali župnikovu rev¬ 
nost (»Arma defensiva cum solitis cautelis gestat«), a za 
njegova kapelana Andriju Mickovića, rodom iz Zagreba, 
traži g. 1732. da se iz Kutine odmah premjesti! Već g. 
1732. ima kutinska župa orguljaša (»ludimagister«) Josipa 

Hrestaka, rodom iz Ivanića, koji nema škola, nego je kao 
samouk naučio čitati i pisati. Nije vjerojatno da bi on 
vršio i učiteljsku službu. 

Glede naroda arhiđakon tvrdi g. 1710., i to kasnije 
ponavlja, da su se o Uskrsu svi ispovijedali i da javnoga 
grešnika nema. 

G. 1733. započeo je župničku službu u Kutini Ivan 
L i k u š i ć, rodom iz Turopolja. On je nastavio gradnju 
župske crkve koju je započeo graditi njegov prethodnik 
Levak. Ništa potanje ne znamo o njemu i njegovu radu. 

Treba spomenuti da je 27. kolovoza 1722. rođen u 
Kutini Franjo Borgia V o g t s, plemić Hrvat, njemačkoga 
podrijetla, koji se posvetio svećeničkom zvanju u Družbi 
Isusovoj. Prema podacima isusovačkoga arhiva, Franjo je 
1738. imao majku udovicu, dvije neudane sestre, tri 
mlada brata, od kojih je jedan svršio gimnaziju. Franjo je 
kao isusovački đak polazio gimnaziju u Zagrebu, 27. X. 
1738. stupio u isusovački novicijat, kao isusovac učio je 
filozofiju u Gracu, a bogosloviju u Trnavi. Znao je jezike: 
hrvatski, latinski, a njemački je naučio već u roditeljskoj 
kući. Službu je vršio u raznim isusovačkim samostanima: 
profesor u Požegi 1744., u Zagrebu 1745., hrvatski svetačni 
propovjednik i katehist u Pečuju dvije godine, u Osijeku 
1756., u Petrovaradinu 1757.—1760. Tu je umro 10. trav¬ 
nja 1760. 

G. 1751. je imenovan, a 1753. instaliran za kutinskoga 
župnika Ivan P r o t u I i p e c. Rodio se 17. listopada 1718. 
u Kosunićevu Brdu (modruška biskupija). Učio je gimna¬ 
ziju (humaniora) u Zagrebu, zatim je studirao 3 g. filo¬ 
zofije kod zagrebačkih isusovaca i 2 g. bogoslovije kod 
franjevaca te konačno crkveno pravo u Zagrebačkoj isu¬ 
sovačkoj akademiji (»in collegio academico canones sa- 
cros«). Za svećenika je zaređen 1743. Prema podacima 
kanonske vizitacije iz g. 1758., kutinski župnik nema ko- 

Iona (kmetova ili feudalnih podložnika), nego ima tri 
inkvilina (bezeml jaša), naseljena na zemlji župske na- 
darbine: inkvilini prema potrebi obrađuju župniku zem¬ 
lju, a župnik im za to daje plaću u naravi, tj. u životnim 
namirnicama. Kao što smo gore rekli, za župnika Pro- 
tulipca nastavlja se gradnja nove župske crkve u Kutini. 

G. 1762. započeo je župničku službu u Kutini Antun 
P o z o j e v i ć. Rodio se u Petrinji 1734., a zaređen je za 
svećenika 1759. Filozofiju je studirao u Zagrebu, a bogo¬ 
sloviju u Beču. Arhiđakon ga 1767. hvali ovim riječima: 
pobožan, uzoran, gostoljubiv (»vir devotus, exemplaris, 
hospitalis«), čita i razmatra, brine se za čistoću crkve. 
On je završio gradnju lijepe barokne kutinske crkve. Stara 
župnička kuća ili kurija bila je g. 1767. dobro sačuvana, a 
za družinu je podignuta nova kuća. Župnika pomažu u 
službi dva kapelana (1767): Stjepan Mesarić, rodom iz 
župe Žažina, i Franjo Pejak iz Kravarskoga. Župnikova dru¬ 
žina jesu: dva momka kao sluge, kuharica i kućna po¬ 
moćnica te dječak koga je župnik uzeo na poučavanje 
(možda će kasnije poći u sjemenište?). Sva je družina 
kod naroda na dobru glasu. Ludimagister (orguljaš) Mato 
Lončarić dobiva za svoju službu plaću u naravi. U župi 
djeluje Bratovština kršćanskoga nauka pod naslovom 
Snježne Marije. Arhiđakon g. 1767. ističe da se svi žup- 
Ijani o Uskrsu ispovijedaju i da nema javnih grešnika 
(psovača, konkubinaraca). Na području župe ima u Šar- 
tovcu 14 pravoslavnih kuća. 

Kraljevsko ugarsko namjesničko vijeće svojim inti¬ 
ma tom (službenim dopisom-okružnicom) od 5. IV. 1796. 
br. 6911 hvali kutinskoga župnika Antuna Pozojevića, za- 
časnoga kanonika, i stavlja ga drugima za uzor. On je 
prošlih godina svojom revnošću dao u Kutini sagraditi 
trivijalnu (pučku ili narodnu) školu koju polaze đaci, a 

kad je završe, onda polaze nedjeljom i blagdanom opetov- 
nicu ( »repetitionis schola« ). Župnik se — ističe intimat — 
javno pohvaljuje i stavlja drugima za uzor. 

Za župnikovanja Antuna Pozojevića g. 1799. bio je 
učitelj u Kutini Jakob Šutej (Shutey). On se spominje kao 
kutinski učitelj i g. 1830. i 1834., što znači da je mnogo 
naraštaja u Kutini naučio čitati i pisati. 

Hrvatski je sabor g. 1753. priznao obitelji Pozojević 
plemstvo koje joj je podijeljeno g. 1578. Ovoj su obitelji 
osim spomenutoga Antuna pripadala još dva odlična sve¬ 
ćenika: Mirko, rođen također u Petrinji (oko 1746.), 
bečki đak, župnik Ivanić-Kloštra, zagrebački kanonik 1801. 
—1824.; zatim Đuro, prebendar zagrebačke stolne crkve 
(oko 1818.—1830.). (Vidi Zaključci Hrv. sabora g. 1753.). 

Kanonski vizitator zabilježio je g. 1771. o kutinskoj 
župi i njezinu župniku A. Pozojeviću između ostaloga ovo: 
ovdje su na službi dva kapelana; drveni župnički stan to¬ 
liko je trošan te se u njemu jedva može stanovati, pa zato 
treba graditi novu župničku kuću; zidana je crkva u do¬ 
brom stanju osim krova nad svetištem; crkva ima 5 ka- 
leža, 12 kazula, pluvijal, dalmatike, 16 albi, 4 velika mi¬ 
sala i 3 za Requiem. Župnikov je prihod opći 721 for., 
napose od ispovijedi i bolesničke provizije 110 for. Go¬ 
dišnji je prihod crkve od milostinje 331 forint; g. 1771. 
nalazi se u crkvenoj blagajni 329 for. 6 novčića, a kod 
dužnika 328 for. i 36 i 1/2 novčića. 

G. 1818. župnik je u Kutini Ivan P e t a n o v i ć, koji 
ostaje ovdje do svoje smrti 1843. Za njegova vremena g. 
1841. imao je u Kutini mladu misu Mato Kunek, rođen 
u Kutini 1816. 

Od g. 1843. do g. 1892., dakle gotovo pola stoljeća, 
župnik je u Kutini Dragutin Pa včec o kojem su se još 
1930. pripovijedale mnoge i drage legende. Rodio se u 
Prelogu 1. XI. 1817. Ređen je za svećenika 1840. Kapela- 

novao je u Kutini dvije godine, pa je odmah zatim postao 
ovdje župnik, zacijelo zagovorom strica kanonika Martina 
Pavčeca, rođenog u Prelogu 1780. Koliko se brinuo za 
crkvu u Kutini i kapelu u Goilu, rekli smo gore. Ovdje 
ističemo da se posebno brinuo za katehizaciju i po starom 
običaju zvonom je pozivao mladež na vjeronauk (g. 
1845.). Pavčec je doživljavao hrvatski narodni i politički 
preporod, pa je teško podnosio Bachov apsolutizam i zato 
bio 1852. kažnjen od žandara. 

G. 1853. sabirao se u Kutinskoj župi narodni 
zajam. Skupilo se 12.000 for.: župnik Pavčec dao je 
400 for., predsjednik (»praefectus«) kutinske općine 
Đuro Kunek 100 for., bilježnik (»secretarius«) Općine 
Mirko Đureković 120 for. Taj je zajam nastojanjem žup¬ 
nika Pavčeca i pakračkoga podžupana Mojsija Baltića upo¬ 
trijebljen u korist i za povećanje plaće učitelja u Kutini 
i Ilovi. 

Župnik Pavčec ne samo prati javni politički život 
Hrvatske poslije Bachova apsolutizma nego u njemu i 
sudjeluje. On je zastupnik kutinskoga kotara i protivan 
je Juliju Jankoviću, daruvarskom vlastelinu, koji je omra¬ 
žen u narodu kao vođa stranke za realnu uniju Hrvatske 
s Ugarskom; Pavčec prihvaća s hrvatskim narodnjacima 
personalnu uniju s Ugarskom. 

G. 1862. zagrebački nadbiskup kardinal obavio je 
sv. potvrdu u Kutini. Doček je obavljen kod kuće općin¬ 
skoga bilježnika Mirka Đurekovića. Krizmalo se 1315 
osoba. 

G. 1865. dva su isusovca držala 14 dana misije u 
Kutini. Te je godine kutinski kotar izabrao za narodnoga 
zastupnika kutinskoga kotarskog suca Josipa Špuna Stri- 
žića. Pavčec bilježi u Župskoj spomenici kako je veza 

između Austrije i Ugarske veliki politički i državni pro¬ 
blem i kako većina Hrvata traži svoju staru hrvatsku kon¬ 
stituciju (ustav). 

G. 1866. konačno je vladar potvrdio pravila Jugo¬ 
slavenske akademije znanosti i umjetnosti. Đakovački 
biskup Strossmayer darovao je toj Akademiji 200.000 
forinti. 

G. 1866. na blagdan Snježne Gospe, pjevao je mladu 
misu u Kutini Ladislav Tanhofer. 

G. 1873. sagrađena je u župničkom dvorištu gospo¬ 
darska zgrada (staja) za 300 for. Građu je dala Općina. 

G. 1875. započela je gradnja nove školske zgrade u 
Kutini. Zgrada je dovršena g. 1879. i prozvana »Magnifica 
schola« zbog svoje ljepote. Zasluga je to župnika Pavčeca 
i učitelja Josipa Gažija. Škola se gradila prema planu Ze¬ 
maljske vlade, a ne prema planu Podžupanije u Križu. 

G. 1885. na Glušnicu 22. III., od pušenja duhana na¬ 
stao je veliki požar u Donjoj Kutini — selu. Tom je prili¬ 
kom izgorjelo 12 — 15 kuća. Zbog sajamskoga dana na 
koji dolaze trgovci čak iz Ivanić-Grada bilo je na okupu 
mnogo naroda koji je sudjelovao u gašenju požara. Tako je 
spašeno selo od veće štete. Postradalima poslali su darove: 
Prva hrvatska štedionica 200 for., nadbiskup Mihalović 
100 for., Kutinčanin dr. Gustav Baron kanonik, Zagrebački 
kaptol i drugi. 

Slijedeće godine 1886. pojavio se veliki požar na trgu 
usred Kutine. Požar je uništio sve dućane (inače osigu¬ 
rane), sve gostionice (osim jedne), siromašne seljačke 
kuće, kapelu sv. Franje Ksaverskoga (o kojoj smo već go¬ 
vorili) i ljekarnu. Pošteđene su vlastelinske zgrade. Po¬ 
slije požara podignute su na trgu nove zgrade, pa se tako 
Kutina poljepšala. Kroničar u župskoj spomenici kutinske 
župe primjećuje: Trgovci su se obogatili, a drugi su pali 
u očaj. 

G. 1887. kaže župnik D. Pavčec u svojoj spomenutoj 
kronici: Počinju se u Kutinu seliti Nijemci, Česi, Madžari 
i Hrvati Zagorci. Doseljenicima prodaju zemlju privatnici 
i erarium, tj. poreska uprava zbog neplaćena poreza (»me- 
diante publica executione per erarium«). Pavčec kao d«- 
šobrižnik i rodoljub bolno primjećuje: » . . . Augetur po- 
pulus, sed augetur et miseria universalis. Domine, multi- 
plicati gentem, sed non magnificati laetitiam!« 

G. 1888.—1889. peronospora uništi vinograde. Od 
bolesti su stradali i voćnjaci. Narod je ostao bez vina i 
rakije. Pita Pavčec: Čime će, dakle, platiti porez? 

1891. ban Khuen Hedervary pohodio je Kutinu, raz¬ 
gledao s divljenjem crkvu i školu. Narod mu se potužio 
na svoje velike nevolje i zatražio gradnju lonjsko-poljske 
željeznice. 

Iste godine, 1891., Franjo Gašparić, kapitularni vikar 
i posvećeni biskup, obavio je u Kutini kanonsku vizitaciju 
i dijelio sakramenat potvrde. 

1892., 16. kolovoza, umro je kutinski župnik Dra¬ 
gutin Pavčec, začasni kanonik, u 76. godini života. Poko¬ 
pan je u grobnici župske crkve. 

Naslijedio ga je umirovljeni župnik Boroša Alojz, 
rođen u Donjoj Stubici 1841., zaređen za svećenika 1865. 
U Kutini je župnikovao kratko vrijeme od 1892.—1894. 
Nije se snalazio u ovdašnjim prilikama i poslovima, pa je 
odavle otišao za prebendara u Jastrebarsko k crkvi-pre- 
bendi Sv. Duha. 

Od g. 1894.—1901. župnikovao je u Kutini Ivan Nep. 
G 6 s z I, rođen u Daruvaru 1850, zaređen za svećenika 
1877., koji je na poziv prvoga vrhbosanskoga nadbiskupa 
Josipa Stadlera službovao kao svećenik u Bosni od g. 
1881.—1894. Kako su u to vrijeme župničke ili nadar- 
binske zgrade bile u ruševnom stanju, nastojanjem žup¬ 
nika Goszla i preporukom kotarskoga predstojnika Jakoba 

Šnajdera te su zgrade popravljane za svotu od 4000 fo¬ 
rinti. U župnikovu stanu postavljeni su novi jelovi podovi 
i glinene peći. Na groblju je postavljen novi križ s korpu¬ 
som od lijevana željeza. 1900. sagrađena je nova klijet u 
vinogradu. Što je sve župnik učinio za poljepšanje župske 
crkve, već smo rekli. Zbog njegove taktičnosti išli su mu 
u svemu na ruku kotarski predstojnik Josip Hoholač i 
općinski načelnik Gustav Levak. 

G. 1899. osnovana je u župi Bratovština Srca Isuso¬ 
va, a g. 1900. isusovci Petar Pančić i Ferdinand Brixi 
održali su u župi uspjele misije (prije toga su bile 18651). 

G. 1895. parcelirano je zemljište kutinskoga vlaste¬ 
linstva. Od grofova Erdodyja prešlo je vlastelinstvo u 
ruke Židova trgovaca, pa tako i patronatska prava i duž¬ 
nosti prema kutinskoj župi i crkvi. Novi su gospodari već 
g. 1883. položili kod Zemaljske vlade u Zagrebu jamče¬ 
vinu u ime patronatskoga prava u iznosu od 10.000 for. 
lako se činilo da je u novim prilikama patronat prestao i 
nadbiskup dobio pravo imenovati kutinskoga župnika po 
svojoj volji, ipak su g. 1894. Židovi Samuel Steiner i 
Samuel Betlhein dali svoj formalni pristanak na imeno¬ 
vanje kutinskoga župnika. Poslije toga kutinska općina 
odnosno vjernici uzdržavaju župu i župnika, a nadbiskup 
slobodno imenuje župnika. 

G. 1895. postavljeni su telefonski stupovi između 
Kutine i Husaina i dalje prema Slavoniji, jer još nije iz¬ 
građena željeznica. Istom g. 1897. sagrađena je željezni¬ 
čka pruga između Dugog Sela, Banove Jaruge, Novske i 
Pakraca. 

Razne nepogode u kutinskoj župi: 1896.—1897. svinj¬ 
ska pošast, tuča i poplave; 1898. tuča; 1899. poplave; 
1900. tuča. 

G. 1901. otišao je Ivan Goszl iz Kutine za župnika u 
Bjelovar i ostao ondje do 1916. Te godine postao je ka¬ 
nonik u Zagrebu i tu umro kao začasni komornik Njegove 
Svetosti g. 1924. 

Od g. 1901.—1921. župnik je u Kutini Mato L o va¬ 
de n i ć. Rođen je 1861. u Sv. Đurđu, a postao svećenik 
1886. Kao što smo gore rekli, njegova je zasluga što je 
u Ilovi sagrađena nova kapela, a u Goilu tako valjano 
obnovljena stara kapela, te je nedavno stavljena pod za¬ 
štitu Konzervatorskog zavoda u Zagrebu. Župnik Lovadenić 
mnogo je nastojao oko toga da se župničko lukno konver- 
tira kao plaća u gotovu novcu. G. 1908. lukno je otkup¬ 
ljeno s 4000 kruna godišnje. Tom svotom trebao je župnik 
uzdržavati dva kapelana, zvonara i davati župljanima svoj 
podvoz za ispovijedi bolesnika i sprovode. Župnik je Pav- 
čec davao župljanima svoj podvoz, pa je to postao običaj i 
tako jedinstvena obveza, preteška za župnika u novim pri¬ 
likama. 

G. 1907. imao je u Kutini mladu misu Adolf Petrak 
(rođen je 1883. u Arnoldsteinu), a 1910. Fran Petreković, 
rodom iz Ilove. 

G. 1907. zagrebački pomoćni biskup Ivan Krapac 
krizmao je u Kutini 1547 župljana. Kod svečanoga dočeka 
sudjelovali su vatrogasci, pjevačko društvo »Moslavac« i 
predstavnici vlasti te škole. Tom je zgodom izveden u 
Kutini vatromet. 

G. 1918. obavio je kanonsku vizitaciju i krizmao 550 
potvrđenika biskup Josip Lang. Biskupa je pozdravio 
općinski načelnik Gustav Levak. 

G. 1914. ponovno su držane misije u Kutini. Tom su 
prilikom osnovana društva: Djevojačko društvo Srca Isu¬ 
sova i Vojska Srca Isusova protiv psovke. 

U listopadu i studenome g. 1918. došlo je do svršetka 
prvoga svjetskog rata i tzv. prevrata, tj. do raspadanja 
bivše Austro-Ugarske Monarhije i stvaranja Narodnog vi¬ 
jeća Slovenaca, Hrvata i Srba. Od prestanka jedne državne 
vlasti do uspostave druge državne vlasti prošlo je stano¬ 
vito vrijeme koje su neki ljudi, osobito oboružani vojnici 
na povratku s ratišta, iskoristili za pljačku. Tako je bilo u 
raznim hrvatskim krajevima, pa i u Kutini. Evo nekih 
podataka iz kutinske župske spomenice! Na dan 30. i 31. 
listopada opljačkani su u Kutini dućani Samuela Gold- 
schmidta, Nikole Helešy-a, M. Ledeckoga, Katarine Skočić 
i Imbre Bergera. Njegova je trgovina zapaljena i do teme¬ 
lja izgorjela. Osini toga opljačkane su trgovine obitelji 
Špigler u Kutini i Repušnici, trgovina Vjekoslava Blazine- 
u Ilovi, Joze Šepaka u Husainu, stan liječnika dra Nathana 
Folitzera. Iz župničkoga stana provalnici su uzeli 800 kru¬ 
na, nešto robe i vina; kasnije su uhvaćeni i suđeni na 
dosta blage kazne. Već 31. X. proglašen je u Kutini prijeki 
sud protiv pljačke, pa su se pljačkaši povukli prema Po- 
povači i Ludini, gdje su nastavili pljačkanje. Desetak njih 
uhvaćeno je u Popovači i strijeljano. Uz željezničku prugu 
popaljeno je više željezničkih stanica i razbijeno više va¬ 
gona iz mržnje prema madžarskoj politici ugnjetavanja 
hrvatskoga naroda. Dakako, to je bila besmislena osveta, 
jer je željeznica tada već stvarno i formalno pripadala na¬ 
rodima buduće jugoslavenske državne zajednice. 

Župnik Lovadenić mnogo se brinuo oko toga da se 
pravedno uredi u Kutini župnikova plaća. To je teško išlo 
prije prvog svjetskog rata, a još teže poslije njega. Prema 
pisanju »Katoličkog lista« g. 1921. br. 7. kutinska župska 
nadarbina ima: 40 jutara zemljišta; vinograd od jednoga 

jutra (»Kozji rep«) uništen je za jednu četvrtinu od filok¬ 
sere. U gotovom novcu dobiva župnik godišnje 4000 kru¬ 
na i mjesečno 450 kruna dodatka na skupoću. Ako se od 
tih prihoda u novcu odbije porez, župnik stvarno prima 
416 kruna i 65 fil. na mjesec. Kako je župnik dužan davati 
župlianima besplatan podvoz za sprovode i ispovijedi bo¬ 
lesnika, mora imati kočijaša kome treba platiti mjesečno 
400 kruna te dati stan i hranu. Ako župnik dade zemljište 
obrađivati uz polovinu ili trećinu, onda od zemljišta jedva 
dobije toliko da može prehraniti sebe, dva kapelana i 
šestero družine. Župnik se Lovadenić pokušao nagoditi sa 
župijanima tražeći povišicu plaće prema postojećoj deval¬ 
vaciji novca, ali nije uspio. Zato se zahvalio na župi i 
otišao iz Kutine. Postao je 1925. kanonik u Zagrebu ? 
ondje poslije nekoliko godina umro (1937). 

O Lovadeniću na kraju dodajemo da je bio veoma 
darovit (najbolji đak u svome razredu), osobito je imao 
smisla za glazbu (bio je predsjednik kleričkoga glazbenog 
društva »Vijenac«). Kao kutinsk' župnik revno je propo¬ 
vijedao i katehizirao, savjesno vršio sve svećeničke duž¬ 
nosti, tako da mu protivnici pravedne svećeničke plaće 
nisu mogli ni u čemu prigovoriti. Bio je i pravi rodoljub, 
pa je već 1903. osnovao u Kutini Hrvatsku seljačku za¬ 
drugu kao podružnicu Hrvatske poljodjelske banke radi 
davanja povoljnih zajmova seljacima uz što niži kamat¬ 
njak. Tu je zadrugu godinama djelotvorno pomagao za¬ 
jedno sa svojim kapelanima (Mirko Kapic, Krešimir Peć- 
n j a k). 

Od g. 1921.—1923. upravlja kutinskom župom Vje- 
koslav B e n č i ć, koji je ovdje započeo službovati 1. IX. 
1914. kao kapelan i orguljaš. Ostao je sam na velikoj župi 
pa je duhovna pastva nužno zapinjala. Orgulje su šutjele 
dok nije g. 1923. preuzeo orguljašku službu učitelj Josip 
Čejka. Kao što smo prije rekli, 1922. nabavljena su za 

župsku crkvu tri zvona. G. 1921. osnovana je u Kutini gra¬ 
đanska škola, pa kako je oskudijevala na prostoru, jedna 
je soba inače tijesnoga župnikova stana g. 1924. iznajmlje¬ 
na za potrebe te škole. 1922. starokatolici »reformaši« 
pokušali su u Kutini vršiti prozelitsku akciju, ali bez 
uspjeha. Benčić je iz Kutine otišao u Zagreb, gdje je po¬ 
stao vjeroučitelj osnovne škole, a kasnije prebendar prvo¬ 
stolne crkve. 

Od 1924.—1944. župnik je u Kutini Antun P a v I o- 
v i ć, rođen 1874. u Oriovcu, zaređen za svećenika 1898., 
sinovac Franje Pavlovića, župnika u Zrinskom Topolovcu. 
Prije dolaska u Kutinu službovao je Antun Pavlović u ma¬ 
loj posavskoj župi Dubočcu. Kako se nije mogao nagoditi 
sa župljanima glede župničke plaće, Pokrajinska uprava za 
Hrvatsku i Slavoniju — Odjeljenje za prosvjetu i vjeru 
izdala je odluku po kojoj se na temelju nekadašnjih luk- 
narskih podavanja određuje kutinskom župniku godišnja 
plaća od 40.000 din. s time da su župljani i dalje dužni 
davati uobičajene podvoze (Zagreb 18. listopada 1924., br. 
40170/1924.). 

Za Pavlovićeva župnikovanja tri puta je u Kutini obav¬ 
ljena kanonska vizitacija i podijeljena sveta potvrda: 1924. 
nadbiskup Antun Bauer, 1934. pomoćni biskup Franjo Ša¬ 
liš, 1940. nadbiskup Alojzije Stepinac. 

Misije su držali 1927. dominikanci i osnovali Bra¬ 
tovštinu svete krunice, a 1940. isusovci. 

Nova su groblja otvorena: 1925. u Čajirama (proši¬ 
reno), 1935. u Kletištu. 

Prigodom kanonske vizitacije g. 1924. nastojanjem ■ 
kutinskoga općinskog načelnika Stjepana Geroča poprav¬ 
ljena je župnikova kuća i gospodarske zgrade, a djelomi¬ 
čno i crkva kako smo to gore opisali. G. 1931. ponovno su 
vršeni popravci i na crkvi i na župnikovu stanu. Tom je 
prilikom stara staja porušena i sagrađena nova. 


91 


Kako se nadarbinski vinograd nalazio u lošem stanju, 
župnik Pavlović počeo ga je obnavljati već 1924. i nasta¬ 
vio slijedećih godina. Prigodom diobe Zemljišne zajednice 
u Kutini g. 1929. dobila je župska nadarbina 8 jutara 
zemlje. 

Opća gospodarska kriza u svijetu 1930—1940. bila je 
razlog što su zapinjali radovi na popravcima crkve, ka¬ 
pela i nadarbinskih zgrada. Pokušali su 1933. staru žup- 
ničku kuću osloboditi od vlage, ali bez uspjeha. 

Župnik Antun Pavlović umirovljen je g. 1944. i ostao 
je u Kutini, u župničkoj kući, da bude na duhovnu pomoć 
svojim nasljednicima. G. 1948. doživio je zlatnu misu, 
1958. dijamantnu misu. Umro je 10. X. 1964. u 90. go¬ 
dini života, 67. svećeničkoj godini. Pokopan je u grobljan¬ 
skoj kapeli sv. Josipa, u svećeničkoj grobnici. 

Od g. 1944.—1945. župnik je u Kutini Ivan Fabe- 
č i ć, rođen 1911. u Velikoj Gorici, zaređen 1934. Službovao 
je u Kutini kratko vrijeme, zavolio je ovu župu, ali je 
zbog raznih razloga premješten za upravitelja župe Ka- 
manje, gdje je umro 1958. 

Od 1945.—1971. službuje u Kutini Ferdo O r I o v i ć, 
do g. 1953. kao upravitelj župe, zatim kao župnik. Rođen 
je 1914. u Koprivnici, a zaređen za svećenika 1937. Ka¬ 
pelan je bio u Novoj Bukovici, a kateheta na Petoj muškoj 
gimnaziji u Zagrebu. Za svoga župnikovanja u Kutini — o 
tome smo već govorili — Ferdo se Orlović mnogo brinuo 
oko toga da se župska crkva i kapele poprave, obnove i 
opskrbe potrebnim stvarima za dostojno bogoslužje. U 
svom je radu imao dosta teškoća koje je strpljivo i ustraj¬ 
no podnosio i svladavao. Ovdje spominjemo neke poslove 
koji se odnose na dušobrižničku službu i župsku nadarbi- 
nu. Bio je poliglot. Poznavao je mnoge jezike. 

Kanonska vizitacija i krizma obavljena je u kutin- 
skoj župi g. 1957. za 591 potvrđenika i 1963. za 708 

potvrđenika. Jednom i drugom zgodom dijelio je sv. po¬ 
tvrdu dr. Stjepan Bakšić, sveuč. profesor, kanonik i gene¬ 
ralni vikar, posebno ovlašten za dijeljenje ovoga sakra¬ 
menta. 

G. 1957. obavljene su u župi misije. Držali su ih 
isusovci Mato Jović i Josip Muller. Sudjelovalo je na pro¬ 
povijedima oko 2000 osoba, ispovjedilo se 2500, a priče- 
stilo tokom misijskih dana 3600. 

G. 1947. bile su u Kutini dvije mlade mise: 20. VIL 
Živka Mihelčića i 12. X. Antuna Kancelarića. 

G. 1956., 15. srpnja, imao je u Kutini mladu misu 
Kutinčanin Vladimir Stanković (Štakor), rođen 1930. 
Službovao je kao kapelan u Sisku, zatim kao upravitelj 
novoosnovane sisačke župe sv. Marije, a od g. 1969. 
upravitelj je hrvatskih dušobrižnika koji djeluju među 
radnicima Hrvatima na privremenom radu u inozemstvu. 

G. 1964. obavili su misije u župi biskupijski svećenici 
župnici Đuro Pukec i Vinko Kanižaj, inače poznati kao 
iskusni pučki misionari. Bilo je 1800 ispovijedi i 2800 
pričesti. 

G. 1966. došle su u Kutinu časne sestre, redovnice 
Klanjateljice Presv. Krvi, koje su nekada imale provin- 
cijalat u Banjaluci (Nazaret ili Budžak), a sada u Zagre¬ 
bu, Tuškanac 56. Nastanile su se u Crkvenoj ul. 39. One 
pomažu župniku kao katehistkinje i orguljašice. Kao vje- 
ronaučna dvorana služila je neko vrijeme stara družinska 
kuća uz župnički stan, a od 1972. nova posebna zgrada, 
sagrađena u župnikovu dvorištu. 

Katehizaciju je u kutinskoj župi godinama vršio ka¬ 
pelan zajedno s ostalim svećeničkim dužnostima (ispo¬ 
vijedi bolesnika, sprovodi itd.). G. 1930. kapelan je imao 
7 škola, odn. 21 školsko odjeljenje, odn. preko 1000 
đaka. Osobno je bio preopterećen, a uspjeh — uz svu 
revnost — osrednji i slab. Kapelanu Vladimiru Margetiću 

(1938._1945.) pošlo je za rukom da bude imenovan 

samostalnim vjeroučiteljem. Međutim, poslije rata župnik 
bez kapelana katehizira — neko vrijeme — u školama: 
dvije u Kutini, Repušnici, Husainu, Mišinki, Ilovi, Zbjego- 
vači, Goilu, Šartovcu, Slatini, Selištu, Čairama i Kutinici — 

_ dakle u 13 škola. U školu se moglo dolaziti jedanput 

mjesečno. Od 7. X. 1947. svećeniku je pristup u školu 
zabranjen, pa je katehizacija ubuduće obavljana u crkvi 
i kapelama. 

Od g. 1946. dalje — po starom običaju — hodočašće 
kutinske župe u Mariju Bistricu vrši se 13.—15. kolovoza. 

O Božiću — radi blagoslova kuća i dr. — i o Uskrsu 
pomažu župniku u duhovnoj pastvi svećenici iz Zagreba, 
dominikanci i dr. 

Prvopričesnička pouka počinje poslije Uskrsa i traje 
do ljeta. Prvopričesnika je svake godine bilo poprečno oko 
120 . 

Na početku g. 1949. oduzete su župniku crkvene ma¬ 
tične knjige, zajedno s registrima, i predane državnom ili 
civilnom matičaru. Župnik se za svoje potrebe može uvijek 
poslužiti tim maticama. Od toga vremena župnik vodi ma¬ 
tice koje imaju vrijednost jedino za područje crkvene 
uprave i službe. 

Od 1954. dobiva župnik stalnoga kapelana — duhov¬ 
nog pomoćnika, koji pomaže u katehizaciji i drugim du¬ 
hovnim poslovima. 

Tjelovska je procesija do 1954. obavljana na samo 
Tijelovo u četvrtak, a od 1956. u tjelovsku nedjelju. Na 
Markovo je procesija išla po starom običaju do prve nji¬ 
ve, zasijane pšenicom. 

Od g. 1960. drže se svibanjske i listopadske pobož- 
nosti u župskoj crkvi i kapeli u Ilovi pod vodstvom sve¬ 

ćenika. Župnik se godinama vozio dvokolicama (»bicikl«), 
a kad mu se narušilo zdravlje, dobio je na dar motorni 
kotač radi obavljanja svoje službe. 

G. 1946. Agrarna je reforma od 48 jutara župske 
nadarbine ostavila župniku maksimum od 17 jutara u spo¬ 
razumu sa župnikom. Zbog traženja gradilišta oduzeto je 
župniku do g. 1956. još pet jutara uz novčanu odštetu, a 
ostavljeno mu je 12 katastarskih jutara. 

G. 1964. uređen je javni bunar kraj župnikove kuće 
troškom od 100.000 din. Polovicu je platio župnik, a polo¬ 
vicu Općina. 

1971. 20. II., umro je župnik Ferdo Orlović, u 57 g. 
života. Pokopan je u rodnom gradu Koprivnici. Naslijedio 
ga je 21. III. 1971. Željko Slonjšak. 59 

Rođen 29. IX. 1936. u Žbilju Donjem. Zaređen za 
svećenika 1961. Kapelan u Samoboru (1962.—64.) župnik 
u Bogićevcima od 1964. do 1971. 

Znameniti župljani kutinske župe 

Vogts Franjo (1722.—1760.), isusovac, službovao 
je kao nastavnik i propovjednik u raznim isusovačkim 
samostanima, kao što smo to gore prikazali. 

P a v I e t i ć Ivan Bonifacije, sluga Božji, rodio se 25. 
lipnja 1864. u Zbjegovači. Roditelji su mu bili: otac Ma¬ 
rijan Pavletić i majka Ana rod. Stanković. Imao je dva 
brata i sestru. U roditeljskoj kući dobro se odgajao te se 
zarana isticao pobožnošću. Školu je polazio u Ilovi. Kad 


59 Ondje. — Kanon, vizitacije u Nadb. arhivu u Zagrebu. — 
O Mati Lovadeniću, Katolički list 1921., br. 7. i 1937, br. 25, str. 
302- — O Franji Vogts-u isusovcu vidi Vrela i prinosi IV. str. 83, 
Sarajevo 1934. — O A. Pozojeviću Knjiga intimata župe Rovišće 
g. 1796. 

mu je bilo 11 godina, umru mu u roku od mjesec dana 
i otac i majka. Tako je ostao na brizi starije sestre, dje¬ 
vojke od 18 godina, i ujaka Vinka. Kao dječak čuvao je 
kod kuće stoku. Kad je ponešto ojačao, dolazi u Kutinu da 
uči postolarski zanat. Bio je sretan što mu je crkva bila 
blizu pa ju je rado pohađao. Iz Kutine ode u Križ radi 
učenja zanata, a odavle čak u Graz. 

Ovdje je stupio u Katoličko obrtničko društvo koje 
je vodio svećenik Werk i upoznao se s nekim mladićem 
iz Moravske koji se spremao da otputuje u Rim. Taj je 
mladi Moravac u Rimu stupio u redovničku družbu Bez¬ 
grešnoga začeća i pozvao Pavletića da mu se pridruži 
poznavajući njegovu sklonost prema duhovnosti. 

Ivan Pavletić prihvati poziv, dođe iz Štajerske u Zbje- 
govaču, odrekne se baštine u korist mlađega brata, pribavi 
sebi od župnika i vlasti potrebne dokumente, oprosti se od 
rodbine pa se zaputi prema moru, a onda lađom do An- 
kone i dalje do Rima. 

G. 1887., 28. lipnja, stigao je Ivan u redovničku kuću 
»Concettinaca«, u bolnicu Sv. Duha u Sassiju. Redovnička 
je družba osnovana brzo poslije proglašenja dogme o Bez¬ 
grešnom začeću sa zadaćom da se bavi dvorbom bolesnika. 
Dana 8. XII. 1887. Ivan je obukao redovničko odijelo i 
dobio ime Bonifacije. Radi koristi družbe i siromaha Pav¬ 
letić se usavršava u postolarskom zanatu, a kasnije kao 
vrstan majstor poučava druge u zanatu. Odlikovao se po- 
božnošću i dobrim shvaćanjem prave duhovnosti. Poslije 
položenih redovničkih zavjeta poslan je u Lombardiju da 
ondje bude zamjenik nadstojnika sirotišta. Kad se odanle 
vratio u Rim, postavljen je za učitelja novaka. Njegove 
krhke tjelesne sile doskora su klonule pod teretom pre¬ 
uzetih dužnosti koje je fra Bonifacije savjesno vršio. Po¬ 
glavari su ga poslali na liječenje (vjerojatno od tuberku¬ 
loze koju je naslijedio), ali je bilo prekasno i uzalud. Na 

Dušni dan. 1897. primio je sakramente umirućih, a 4. XI. 
predao je dušu Bogu. Doživio je 33 godine života. Pokopan 
je na groblju svoje redovničke družbe blizu groblja sv. 
Cirijaka na Campu Veranu. Svi koji su ga poznavali 
smatrali su ga svecem. Učitelj novaka koji ga je bolje 
poznavao od drugih dao je izjavu kako mu se čini da se 
fra Bonifaciju ukazivala Majka Božja i davala mu duhovne 
pouke. 

G. 1900. objavio je »Glasnik sv. Josipa« životopis fra 
I. B. Pavletića. G. 1922. tiskan je u Italiji na talijanskom 
jeziku životopis pod naslovom: Silvio Vismara O.S.B., 
Fr Bonifacio Pavletić, dei religiosi Concettini. Appunti 
biografici, Milano 1922. Tip. Pontif. e Arcivesc. S. Giu- 
seppe. 

B a r o n Gustav rodio se u Kutini 16. listopada 1847. 
Pučku je školu polazio u Kutini, Bjelovaru i Koprivnici, a 
gimnaziju u Požegi i Zagrebu. Bogosloviju je započeo u 
Zagrebu, a završio (tri godine) u Beču. G. 1873. postaje 
nadstojnik nauka u sjemeništu i profesor Nad. liceja. G. 
1876. položio je doktorski ispit, postao docent na Bogosl. 
fakultetu za jezike sirski, kaldejski i arapski, a doskora i 
profesor iz biblijskih nauka. G. 1886. izabran je za rektora 
Sveučilišta u Zagrebu. Od 1898.—1908. omiljeni je rektor 
sjemeništa. G. 1895. postao je kanonik, 1906. apostolski 
protonotar, a 1912. generalni vikar zagrebačke biskupije. 
Kao rektor sveučilišta održao je govor o temi: »O zname¬ 
nitosti one knjige koju svi poznajemo pod imenom Biblije 
ili Sv. pisma«. Od njegovih rasprava, objavljenih u Kato¬ 
ličkom listu, spominjemo važnije: »Braća Isusova« 
( 1882.), »Sjetimo se što smo« (1887.), »Isusova parabola 
o buntovnih vinogradarih« ( 1888). Baron je bio izvrstan 
odgojitelj, dobar govornik, isticao se u javnom crkvenom 
životu. Podijelio je u dobrotvorne svrhe 100.000 kruna. 

Posebno je pomagao novčano crkvenu glazbu i svoju rod¬ 
nu župu kako smo to naprijed opisali. Umro je u Zagrebu 
25. ožujka 1914«° 


Gospoštija Kutina 

Kad je Slavonija oslobođena od Turaka, Bečki je dvor 
(vladar i njegovi savjetnici) nastojao prigrabiti sebi kao 
zemaljskom gospodaru sva zemljišta ili gospoštije neka- 
današnjih a izumrlih plemića feudalaca. Bivši zemaljski go¬ 
spodari morali su vjerodostojnim poveljama dokazati svo¬ 
ja prava na pojedini posjed u oslobođenoj Slavoniji. Tako 
je Bečki dvor odn. Dvorska komora (uprava kraljevskih 
prihoda) na koncu XVII. stolj. (1695.) zauzela gospoštiju 
Kutinu, postavila u njoj svoga upravitelja i činovnike te 
gospoštijske prihode ubirala u svoju korist. Komorski nam 
izvještaj nije pristupačan (u Zagrebu) pa bilježimo broj 
sesija prema kanonskoj vizitaciji iz g. 1710.: Kutina 41, 
Repušnica 21, Husain 15, Ilova 11 sesija. Ti su brojevi 
vjerojatno pretjerani, ali značajni. 

Na početku XVIII. stolj. grofovska obitelj Erdody, 
inače vlasnik gospoštije Moslavine, uporno i odlučno tvrdi 
da gospoštija Kutina pripada od davnih, predturskih vre¬ 
mena njoj pa zato treba da joj se vrati. Borba je za Ku¬ 
tinu dugo trajala. Tek g. 1738., 20. ožujka, kralj Karlo 
predaje gospoštiju Kutinu sa sedam posjeda (possessiones) 
ili sela obitelji Erdody, vlasnicima Moslavine, ali uz obvezu 
da će se pokoravati sudbenosti i porezima, prema običaji¬ 
ma u donjoj Slavoniji. 61 

60 Katolički list 1914., str. 149—164. — Hrvatska enciklo¬ 
pedija II, 253. 

61 Vjesnik Zemaljskog arhiva Zagreb, 1903., str. 186. — 
Kampf Julije, »Požega« (Požega 1910.), str. 178. 

Hrvatski je sabor, kao i obitelj Erdody, dobro shvatio 
što želi Bečki dvor postići spomenutom obvezom: izdvojiti 
Kutinu, barem privremeno, ispod vlasti Hrvatskoga sabora 
, bana, kao i poreskih obveza prema kraljevini Hrvatskoj. 
Zato je Sabor g. 1741. zaključio da se distrikt (kotar) 
Kutina ima pripojiti križevačkoj županiji kojoj je odvaj¬ 
kada pripadao i kraljevini Hrvatskoj, kojoj do sade nije 
plaćao poreza (»ad cassam Regni publicam nihil contri- 
buisset«). Kraljica je Marija Terezija doduše potvrdila taj 
saborski zaključak, ali se Komora protivila provedbi toga 
zaključka. Njoj je uspjelo pridobiti kraljicu da naknadno 
(1743.) donese odredbu po kojoj Kutina ima pripasti 
novoosnovanoj požeškoj županiji i u toj županiji snositi 
terete prema broju sesija. 

Bečki je dvor, po svom starom perfidnom običaju, 
tražio od Hrvatskoga sabora dokaze da Kutina nije ratom 
ni oružjem oslobođena od Turaka nego da iz drugih raz¬ 
loga pripada križevačkoj županiji i Hrvatskoj. I Sabor i 
Erdody dokazivali su da je Kutina samo dio moslavačke 
gospoštije, kojoj treba da se vrati, a Erdody su podjedna¬ 
ko gospodari Moslavine i Kutine. Banska konferencija 23. 
XI. 1743. predlaže kraljici da odmah pripoji distrikt Ku¬ 
tinu »corpori suo dominio Montis Claudii« i križevačkoj 
županiji glede državne vlasti i poreskih obveza. G. 1745. 
Hrvatski sabor ponovno urgira da se Kutina pripoji kri¬ 
ževačkoj županiji u smislu art. 51 Diete (zajedničkog ugar.- 
-hrv. sabora); granica između križevačke županije i gradi¬ 
ške pukovnije neka bude kanal Trebež i rijeka Ilova. G. 
1746. Sabor ponovno urgira reinkorporaciju distrikta Ku¬ 
tine križevačkoj županiji, pa dok Ugarska dvorska komora 
podupire priključak Kutine užoj Hrvatskoj, Bečki se dvor 
i dalje tome odlučno protivi. Sabor i kasnije svake godine 
sve do g. 1755. ponavlja svoj zaključak od g. 1741., a 
Bečki dvor ostaje uporno kod svoga stajališta kako bi što 

više oslabio kraljevinu Hrvatsku. Tako će Kutina ostati, 
kao dio »oslobođene« ili »osvojene« Slavonije, u sastavu 
slavonske požeške županije sve do ukinuća Vojne kra¬ 
jine. 62 

Gospoštija Kutina ima g. 1745. 62 sesije (jedna sesija 
sastoji se od 24 jutra), i to Kutina 24 sesije, Repušnica 
12 i 1/8, Husain 5 i 1/4, Ilova 8 i 1/2, Zbjegovača 2, Ba¬ 
tina 3, Šartovac (»Cesarovac«) 7 1/8 sesije. 

Prema izvještaju od g. 1750. Erdodyjeva gospoštija 
Kutina ima svega 61 i 11/24 sesija, 287 kuća, a plaća u 
ime zemljarine (terestral) 677 for. i 87,5 denara. Broj je 
sesija približno jednak gore spomenutom od g. 1745. Zna¬ 
čajno je koliko koje selo plaća u ime zemljarine: Kutina 
264 for., Husain 53 for. i 62,5 den., Zbjegovača 22 for., 
Batina (Batinjani) 33 for., Repušnica 133 for., 37,5 den., 
Ilova 93 for., 50 den., Šartovac 78 for., 37,5 denara. 

Ostale su obveze podložnika prema Kutinskoj gospo- 
štiji u to doba: od ribarenja u Lonjskom polju daju go- 
spoštiji svaku treću ribu; plaćaju po dva groša za kola 
trske; u ime žirovine domaći kmetovi plaćaju 4 a strani 
6 groša od svakog svinjčeta. Za mlin kašikar nije se pla¬ 
ćala taksa. Podložnici su dobivali drvo, građevno i ogrjev¬ 
no, u gospoštijskoj šumi besplatno (gratis) i bez posebne 


62 Zaključci Hrvatskoga sabora, IV, 287, 383, 409; V, 26, 33, 
123, 125, 137, 148, 173; VI, 6, 10, 29, 70, 138, 144. (U gospo- 
štiji Sutini ima 242 orgije ili hvata mostova pa Đuro Erdody traži 
da mu se plaća mostarina, a Sabor to preporučuje kraljici.) — 
Gavrilović Slavko, Obnova slavonskih županija i njihovo razgraniča- 
vanje sa vojnom granicom (1745.—1749.), Zbornik Matice srpske 
za društvene nauke, sv. 25 (1960.), str. 60—61. — Erdody su se 
morali boriti ne samo za Kutinu nego i za Moslavinu. Ovdje su im 
krajišnici g. 1693. počinili velike štete, a. g. 1713. varaždinski ge¬ 
neral Eneja Caprara drži u svojoj vlasti Moslavinu. Ona kao posjed 
Erdodyja tek g. 1719. i dalje plaća porez kraljevini Hrvatskoj. Za¬ 
ključci Hrvatskog sabora, II, 13, 14, 16, 252; III, 79, 91, 133, 
142, 143, 146. 

kontrole. Po deset podložnika držalo je svaki dan stražu 
(vjerojatno noću radi osiguravanja sela od mogućnosti 
požara i krađe), a 18 stalnih pandura s harambašom bri¬ 
nulo se za opću sigurnost na području gospoštije; ovi su 
bili oslobođeni od svih davanja gospoštiji jer su svoju 
službu vršili bez plaće. Dva su čuvara nadzirala ribolov na 
Lonji. Crkvene desetine u ovoj gospoštiji nema. Rabota se 
daje isprva samo za javne radove (mostovi i dr.) i gradnje 
gospoštijskih zgrada, a kasnije i za obradu alodijalnoga 
zemljišta koje u sredini XVIII. još ne postoji. 63 

Vlasnici kutinske gospoštije poslije g. 1738. bili su 
neko vrijeme samo grofovi Erdody, inače zemaljski gospo¬ 
dari u Moslavini, Varaždinu i Jastrebarskom itd., a kasnije 
dolaze ovamo kao gospodari također grofovi Szecseni de 
Temerin. 

Županijska skupština u Požegi g. 1785. priznaje grofa 
Ivana Nep. Erdodyja de Monyorokerek kao plemića svoga 
područja, a u katastru plemića požeške županije zapisani 
su, osim njega, još Juraj st., Kajetan, Antun, Aleksandar 
i Juraj ml., svi kao vlasnici kutinske gospoštije. Štoviše, 
do g. 1797. Josip grof Erdody veliki je župan požeške žu¬ 
panije. 

Karlo grof Szecsen de Temerin (u Bačkoj) postaje oko 
g. 1780. također gospodar u kutinskoj gospoštiji, zapravo 
gospodar jednoga dijela te gospoštije. (Kako i zašto, iz 
objavljenih i pristupačnih dokumenata nije vidljivo.) Kar¬ 
lov sin Nikola (1830.—1837.) i unuk Antun (1845.) bili 
su veliki župani požeške županije. 64 


63 Vjesnik Zemaljskog arkiva 1903., str. 184. — Gavrilović 
Uvođenje urbara u požeškoj županiji (1745.—1762.). Godišnjak 
Filoz. fakult. u Novom Sadu III. (1958.), 68—69. 

64 Laszowski Emilij, Matica plemstva županije Požeške, Sri¬ 
jemske i Virovitičke, Zagreb 1903., str. 19—20, 82. — Kempf, 
»Požega«, 246, 252—255. — Vjesnik Zemaljskog arkiva 1907. 
(IX.), str. 199. 

Gospoštija Kutina bila je 1786. podijeljena između 
obitelji Sečena i Erdedija ovako: Sečenima je pripadala 
pastirska kuća br. 19, zidanica br. 20, alodij sa zgradama 
br. 22, gospoštijski dvorac br. 23, dom provizora br. 24; 
Ljudevit Erdedi bio je vlasnik kuće — hrastove zgrade 
br. 21, a Karlo Erdedi vlasnik kuće br. 24 (provizorov 
dom), kuće br. 25 (gostionica), br. 26. (gospoštijski 
dvorac). 

U isto vrijeme kuća br. 4, bliže crkvi, bila je najprije 
zgrada za uredovnice Kutinskoga distrikta ili kotara, a 
kasnije zgrada za uredovnice Kutinske općine. 

Sela Husain i Repušnica pripadala su grofovima Se¬ 
čenima. U Husainu nalazila se gospoštijska kuća koja je 
služila kao skladište za plodove i druge potrebe. Vlasnik 
sela Ilove i Zbjegovače bio je Karlo Erdedi, koji je u oba 
sela imao skladišta za spremanje i čuvanje poljskih plo¬ 
dina i drugih stvari. 

Vlasnici Kutinske gospoštije grofovi Erdedi i Sečeni 
vršili su u kutinskoj župi, prema običajima u Hrvatskoj, 
Ugarskoj i Austriji, prava i dužnosti kolatora ili patronata. 
Njihovo je bilo pravo predlagati biskupu župnika, a duž¬ 
nost brinuti se za gradnju i popravke župske crkve i žup- 
ničke kuće. 65 

Gospoštija je najmanja ili najniža upravno-politička 
jedinica. Upravnu i sudsku vlast vrši u njoj zemaljski 
gospodar (vlastelin, spahija), i to preko gospoštijskog 
suda. Sudu predsjeda osobno vlastelin ili njegov službenik 
(komeš). Uz predsjednika prisustvuju tri prisjednika i 
županijski sudac. Gospoštijski fiškal vrši službu izvjesti¬ 
telja ili bilježnika. 

Gospoštijski sud proglašava, na području gospoštije, 
sve upravno-političke naredbe viših vlasti (Požeške župa¬ 
nije, Hrvatskog sabora, Hrvatskog kraljevskog vijeća, ka- 

65 Župski arhiv Kutina, Status animarum. 

snije Kr. ugarskog namjesničkog vijeća. To je sud prve 
molbe ili prvostepena instancija od koje idu prizivi ili ape- 
lacije Županijskom sudu u Požegi. Kod gospoštijskog suda 
rješavaju se sporovi između vlastelina i podložnika, među 
kmetovima, između kmeta i ostalih osoba (plemića, gra- 
đana). 

Pred gospoštiiskim sudom raspravlja se o političkim 
i kriminalnim deliktima. Ako vlastelin nema tzv. »pravo 
mača« (ius gladii), svaki teži slučaj treba prijaviti Župa¬ 
niji (u Požegi) da ona o njemu raspravi i sudi.-Pred go¬ 
spoštijski sud dolaze oni politički i kriminalni delikti za 
koje je predviđena kazna od 24 batine (štapom) ili globa 
(birsag). Krivac se kažnjava najprije globom, zatim tje¬ 
lesnom kaznom (batinanjem). Starci i boležljivi, miesto 
tjelesne kazne, stavljaju se okovani u zatvor na 3 dana i 
kažnjavaju, ako je takav običaj, globom od 15 novčića 
(krajcara). 

Prema urbarskim odredbama gospoštijski sud sudi 
onome: tko bez ovlaštenja posiječe šumsko stablo; tko 
trese žir, sabire šiške, toči piće izvan određenog vremena, 
uvozi odrugud meso i prodaje; tko nosi oružie i drži lo¬ 
vačke pse; tko javno sabire hranu za zatvorenike ili depu¬ 
taciju; tko tajno dotjera svinje u gospoštijsku šumu; tko 
bez znanja vlastelina kupuje, prodaje ili zamjenjuje urba- 
rijsko zemljište (dobiveno od vlastelina na uživanje); tko 
pusti stoku u kvar. 

Vlastelin ima upravno-političku vlast nad kmetovi¬ 
ma ili podložnicima na temelju urbara (tj. zakona u ko¬ 
jem je vladar odredio obveze podložnika prema gospoštiji), 
a sudsko-kriminalnu ako mu je vladar podijelio ius gladii. 

Urbarski propisi štite kmeta protiv prekršaja i okrut¬ 
nosti vlastelina. Okrutnost ispituje i kažnjava županijski 
fiškal i sud. Svaka se šteta mora kmetu nadoknaditi, a 
nepravedna kazna kažnjava se globom. 

Glede nasljedstva vrijedi pravilo: kmet na samrti 
raspolaže samo stečenom imovinom, a djedovina ostaje 
nasljednicima. 

Brigu za javni red i sigurnost u selu prenosi vlastelin 
na seoske knezove i odbornike. U većem selu mogu biti 
dva kneza. Vlast vrši knez po običaju ili gospoštijskom 
statutu. Za vrijeme službe ne plaća gospoštijskih ni držav¬ 
nih daća. Seoska općina bira bilježnika, poclkneza, biroa 
(stražara koji hvata krivce), poljara, desetara i odbor¬ 
nike. 

Obveze seljaka kmetova prema vlastelinu ili spahiji 
mijenjale su se tokom vremena, jer su se i urbari mije¬ 
njali, a bile su uglavnom ove: seljak je od jedne sesije ili 
24 jutra zemlje davao vlastelinu godišnje 56 besplatnih 
rabotara ili težaka, oko 3 for. u gotovu novcu, 1 kola drva 
sječenih u vlastelinskoj šumi. Svoje vino smjeli su seljaci 
prodavati samo od Miholja do Đurđeva. Ogrjevno i gra¬ 
đevno drvo, kao što smo već gore spomenuli, dobivali su 
besplatno u vlastelinskoj šumi. 

Seljaci kmetovi imali su također obveze prema drža¬ 
vi (kontribucija), županiji (domaća blagajna, cassa do- 
mestica) i župniku (lukno u naravi i štolarina u novcu). 
Sve u svemu, obveze su bile teške, pogotovo u doba rata, 
pa je i ovdje dolazilo do seljačkih pobuna. Davanje u na¬ 
ravi bilo je lakše negoli u gotovu novcu, jer je seljak 
malo što mogao prodati ili kao nadničar doći do novca. 06 


Seljačke pobune 

Poznata seljačka buna u križevačkoj županiji i va¬ 
raždinskom generalatu g. 1755. nije zahvatila Kutinu, ne- 


66 Bosendorfer dr. Josip, Agrarni odnosi u Slavoniji, Zagreb 
1950. 

go moslavačku gospoštiju. Kad je ovamo došlo povjeren¬ 
stvo da ispita tužbe Moslavčana, oni su tvrdili da su ne¬ 
kada bili vojnici castrenses, tj. bili su dužni držati stražu 
u tvrđi Moslavini. Kad je granica prema Turskoj pomak¬ 
nuta na Unu i Savu i moslavačka tvrđa porušena, kao ne¬ 
potrebna, Moslavčani su postali kmetovi te su davali ra¬ 
botu za gradnju plemićkoga dvora i gospodarskih zgrada 
u naselju Moslavini. G. 1754. Moslavčani se tuže povjeren¬ 
stvu na gospoštijskog upravitelja Rafaja Jos. i druge 
gospoštijske službenike jer su im nametnuli prevelika i 
nepravedna davanja. Povjerenstvo se nije htjelo baviti 
tužbama Moslavčana protiv gospošti je nego je željelo po¬ 
pisati njihove obveze prema državnoj blagajni i kraljevini 
Hrvatskoj, koja je iz svojih sredstava uzdržavala Bansku 
vojnu krajinu. Moslavčani su se protivili takvom popisi¬ 
vanju. Neki su od njih željeli biti pripojeni varaždinskoj 
vojnoj krajini u nadi da će ondje biti manje opterećeni 
raznim obvezama. O tome opširno piše Adam B. Krčelić u 
»Annuama«, a Ljudevit Ivančan kritički u Vjesniku Ze¬ 
maljskog arkiva III, str. 80. 67 

Kmetovi su samo izuzetno služili vojsku, ali su se 
tome uglavnom protivili prema načelu: Ili vojnik ili kmet, 
ali ne obadvoje! G. 1778. kmetovi su se opirali regruta¬ 
ciji, osobito u Moslavini. Grof Ladislav Erdedi, veliki žu¬ 
pan križevačke županije i moslavački vlastelin, tvrdi da su 
regruti pobjegli u šume i u druge krajeve, a koji su ostali 
kod kuće da obrađuju polja, postavili su straže radi suzbi¬ 
janja potjere za vojnim bjeguncima. Gospoštije nisu mogle 
silom provesti regrutaciju. Kad su spomenute godine 1778. 
četiri moslavačka gospoštijska lugara pokušala uhvatiti 
regruta Antuna Juratovića iz Volodera, seljaci iz Volo- 
dera i Krivaja napali su lugare pištoljima, puškama, kol- 

67 Krčelić B. A., Annuae ili Historija 1748.—1767., Zagreb 
1952., 228—235. 

cima i sjekirama, dobro ih istukli, a regruta oslobodili. 
Kotarski sudac Sladović pokušao je uhvatiti drugoga mla¬ 
dića iz obitelji Juratović, ali bez uspjeha. Od 130 regruta 
križevačke županije samo je 53 uhvaćeno i uistinu regru¬ 
tirano. Teškoća oko regrutacije bilo je i kasnije, osobito 
1807. u ratu protiv Napoleona. 

G. 1821.—1822. opirali su se regrutaciji i plemići i 
seljaci, i u zagrebačkoj i u požeškoj županiji. Bio je to 
zapravo otpor protiv samovolje Bečkoga dvora, koji se 
nije obazirao na volju i odluke Hrvatskoga sabora. Plemići 
su se doskora pokorili jer im je služba u vojsci ili »danak 
u krvi« glavna dužnost prema vladaru i domovini, a kazna 
za otpor — gubitak posjeda. Seljaci kmetovi dulje su se 
opirali regrutaciji, osobito u Kutini. Poslije skupštine Po¬ 
žeške županije 18. XII. 1822. došao je iz Požege u Kutinu 
sudac Stjepan Žuvić da obavi ovdje regrutaciju. Čim se za 
to saznalo, mladići, sposobni za vojnike, sakrili su se ko¬ 
jekuda, a neki se i naoružali radi davanja otpora. Žuvić 
se poslužio silom, ali je samo malo njih pohvatao i otpre¬ 
mio u Požegu. Radi smirivanja otpora došla je 3. siječnja 
1823. posebna deputacija iz Požege u Kutinu. Ona se 
uvjerila da je »otpor prema regrutaciji utemeljen na uko¬ 
rijenjenoj odvratnosti seljaka prema vojsci.« Poslije mno¬ 
go nagovaranja i uvjeravanja kako treba poštovati vlada¬ 
revu naredbu, šest se mladića odazvalo, a 14 njih se i 
dalje skrivalo i prijetilo oružjem. Neki su govorili da se 
neće pokoriti pa makar im kuću zapalili. Drugi su već bili 
u rukama seoskih knezova, ali su im se istrgli prijeteći 
sjekirama i puškama. Prigodom hvatanja nekoga mladića 
pogođen je iz puške neki kutinski seljak i zatim umro. 
Mladić je doduše uhvaćen, ali nije primljen u vojsku, već 
je predan sudu radi kažnjavanja. Poslije svega toga od¬ 
redio je kraljevski komesar Antun Adamović da kutinski 
sudac ima pohvatati očeve odbjeglih regruta, pa ako im se 

sinovi za sedam dana ne prijave za vojsku, treba njihovu 
braću regrutirati mjesto njih. Osim toga, seljacima treba 
oduzeti oružje, a odbjegle mladiće proglasiti kriminalci¬ 
ma. Ova je mjera uspjela, otpor je seljaka skršen, pa je 
do konca siječnja 1822. regrutacija provedena u cijeloj 
požeškoj županiji. 

Na koncu XVIII. i na početku XIX. stolj. podložnici 
kutinske gospoštije vodili su duge urbarske parnice sa 
svojim zemaljskim gospodarima, grofovima Erdedima i 
Sečenima. G. 1815. parnica je završena na štetu seljaka. 
Oni se, međutim, nisu pokorili sudskoj presudi nego su 
uskraćivali rabotu, tražili pravo na šumu i regalna prava 
(slobodno točenje pića, lov i dr.). Zbog napadaja na 
službenike požeške županije došla je u Kutinu vojska te 
kolovođe seljaka pohvatala i kaznila. Poslije toga nastao 
je prividni mir, ali je otpor protiv feudalnoga gospodarstva 
i dalje tinjao pod pepelom i čekao pogodan čas da po¬ 
novno bukne i još se više rasplamsa. 

G. 1836. seljaci iz Husaina potužili su se banu na 
Kutinsku gospoštiju što ih previše opterećuje rabotom, a 
na Požešku županiju zbog prevelikog poreza. Gospoštija 
je odgovorila banu da navodi tužbe nisu točni, a županija 
je preporučila da se žalba sela Husaina kao opravdana 
povoljno riješi. Vođa nezadovoljnih seljaka u Kutini bio 
je tada Đuro Valek. Kad je 12. IV. 1837. došao u Kutinu 
kotarski sudac Martin Janković i objavio seljacima ko¬ 
liko imaju platiti za štete, nanesene gospoštijskim šuma¬ 
ma, i kada je tumačio kako se gostionice imaju dati u 
zakup u ime vlastelinovih regalnih prava, javio se Đuro 
Valek s tvrdnjom da se općinske gostionice ne mogu 
davati u zakup, da će on i dalje slobodno točiti piće i da 
se polovica rabote po novom urbaru može otkupiti. No kad 
je to gospoštiji ponudio, ona je to odbila. 

Odlukom Požeške županije od g. 1834. kutinski di- 
strikt (kotar) trebao je kroz osam godina svake godine 
iskopati i prevesti po 300 kubika kamena za izgradnju 
ceste. Kad se zna da u Kutini i bližoj okolici nema ka¬ 
mena, nego ga treba izdaleka dovoziti, onda je lako 
shvatiti da je obveza, nametnuta kutinskom distriktu, 
uistinu preteška. Tako je mislio i kutinski kotarski sudac 
te je tvrdio da će određena izgradnja ceste trajati četrde¬ 
set godina, ako seljacima ovoga kotara ne pomognu su¬ 
sjedni kotarevi. 

Na dan 13. travnja 1837. trebalo je u Kutini birati 
općinskoga (seoskoga) bilježnika. Seljaci su imali pravo 
birati, a gospoštija je izabranoga potvrđivala. Međutim, 
gospoštija je predložila ljekarnika Kuševića, koga seljaci 
nisu htjeli birati. Po nagovoru svojih vođa: rečenoga Va- 
leka, Tome Balena i Marka Grubača, seljaci su izabrali za 
bilježnika Shytkey-a (Šitkej), inače kirurga. Uzdali su se 
da će on dobro zastupati i braniti njihova prava. Kako je 
taj izbor obavljen uz galamu i prijetnje, gospoštija ga 
nije potvrdila. Štoviše, spomenuti sudac Janković dade 
uhititi Valeka i dvojicu njegovih drugova s namjerom da 
svu trojicu uputi u Požegu, u županijski zatvor. Kad se 
to pročulo, dvadesetak ljudi dođe pred suca i zatraži da 
se uhićeni odmah puste na slobodu. Sudac je taj zahtjev 
odbio. Sutradan, 14. travnja provali oko 150 ljudi u ku¬ 
riju suca Jankovića sa zahtjevom da se uhićeni puste i 
s prijetnjom da su spremni za Valeka krv proliti i pogi¬ 
nuti. Kako su u ovoj stvari s Kutinom bila složna sva sela 
kutinske gospoštije, sudac se nije usudio uhićene slati u 
Požegu, pa su oni pobjegli noću iz kutinskoga zatvora. 

U ovo su vrijeme podložnici Repušnice prestali da¬ 

vati rabotu, Šartovčani odbili da siju gospoštiji kukuruz. 
Knezovi su se tužili da ih podložnici vrijeđaju kad im oni 
prenose naloge gospoštije. 

Po odredbi Požeške županije došao je iz Pleternice u 
Kutinu odred vojnika, a malo kasnije i vojnici Slavonske 
generalkomande. Dolaskom vojnika uspostavljen je u Ku¬ 
tini mir. Uzdržavanje te vojske stajalo je 341 for. 32 kraj¬ 
cara, što je svih sedam sela kutinske gospoštije platila 
g. 1838.—1839. Uz pomoć vojske pohvatane su vođe »ku¬ 
tinske bune«, kojoj je izbor bilježnika bio samo povod, 
a razlog volja za oslobođenjem od kmetstva. Đuro Valek 
kažnjen je s dva mjeseca zatvora i 40 batina, Šimo Deanić 
i Andrija Strnadek s 40 batina, a Tomo Balen i još peto¬ 
rica seljaka s 25—30 batina. Za desetak godina kasnije — 
1848. ukinuto je kmetstvo u Hrvatskoj. 08 

Kao što su druge hrvatske županije g. 1848. podni¬ 
jele Hrvatskom saboru svoje želje i zahtjeve, tako je to^ 
učinila 27. lipnja 1848. i požeška županija (»Želje i za- 
htevanja naroda županije Požeške«). U tim se zahtjevima, 
zajedno s ukinućem kmetstva, osobito traži: ukidanje 
regalnih prava (krčmarenje, mesarenje, mlinarenje), da se 
narodu dade dosta šume za ogrjev i građu te dosta paš¬ 
njaka, slobodna žirovina u gospoštijskim šumama, vra¬ 
ćanje krčevina seljacima itd. 

Ukidanje kmetstva i oslobađanje seljaka od obveza 
prema feudalcima bilo je popraćeno kako drugdje tako i 
u Kutini stanovitim ispadima i neredima. 

U rujnu 1848. piše Vjekoslav Landenhaufer u ime 
grofa Sečenija, bivšeg vlasnika kutinske gospoštije, Po¬ 
žeškoj županiji kako bivši podanici gospoštije ne poštuju 
sada postojeće odredbe o šumama, nego nezakonito ulaze 


68 Gavrilović, Prilozi istoriJi seljačkih nemira u Hrvatskoj I 
Slavoniji 1778.—1848., Historijski zbornik Zagreb, (XVII.), 1964.,. 
119, 140, 155—158. 

u šume, sijeku drvo samovoljno gdje im se hoće, napa¬ 
daju lugare i tako »neizmerni kvar čine«. Osim toga, čine 
štetu na livadama, oranicama i vinogradima, sijeku i pale 
plotove, ruše klijeti u vinogradima. 69 Trebalo je proći do¬ 
sta vremena da se od nekadašnje gospoštijske šume i 
pašnjaka, uz sudjelovanje državne vlasti, odvoji odgova¬ 
rajući dio šume i pašnjaka i preda seljacima na upravu, 
čuvanje i korištenje. Tako su nastale tzv. zemljišne zajed¬ 
nice (šume) koje su se negdje podijelile »urbarskim pra- 
užitnicima«, a negdje održale do 1945. 

Bivši feudalci zadržali su plemićke naslove, alodijal- 
ne posjede i goleme šumske prostore, ali su ostali bez bes¬ 
platne rabote. Pokušali su gospodariti plaćajući nadniča¬ 
re, ali nisu uspjeli doći do željena prihoda. Zato su pro¬ 
dali najprije oranice i livade, a kasnije i šume bankama 
i trgovcima, koji su ih uz veliku dobit prodavali dalje, i to 
građanima i siromašnim seljacima. Tako su nestali i 
crkveni patronati ili kolatori o kojima smo gore govorili, 
a dužnost uzdržavanja crkve i župnika prešla je na vjer¬ 
nike, najprije posredovanjem općine, a kasnije izravno 
bez ikojeg posredovanja. 

Politička uprava 

Rekli smo da je od oslobođenja Moslavine od Turaka 
pa do g. 1848., dakle podrug stoljeća, niža politička uprava 
u Kutini i okolnim selima bila u rukama zemaljskoga go¬ 
spodara ili gospoštije, dakle i gospoštijska uprava i poli¬ 
tička uprava bila je u istim rukama. Zbog takvoga politi¬ 
čkoga i društvenoga uređenja moglo je lako doći do samo¬ 
volje vlastelina i njegovih službenika. Da bi se takva sa- 


69 Gavrilović, Agrarno-socijalna zbivanja u požeškoj županiji 
1848.—1849., Godišnjak Filoz. fakult. u Novom Sadu V. (1960.), 
37, 40—41. 

movolja spriječila, vladari (Karlo 1737., Marija Terezija 
1756.) izdali su urbare ili zakone kojima se potanko od¬ 
ređuju prava i dužnosti i podložnika kmetova, i feudalaca 
vlastelina. Da bi se urbar vjerno držao, za to se imala 
brinuti županija kao drugostepena upravna politička vlast, 
zatim razni viši sudovi. Županija je bila podijeljena na 
distrikte ili kotareve, u kojima su kotarski suci kao po¬ 
vjerenici županije bdjeli nad redom i zakonitošću, primali 
tužbe i izricali presude u manje važnim predmetima. Tako 
je i Kutina kao kotar imala svoga kotarskog suca. Njegova 
se uredovnica, kao što smo rekli, nalazila nekada u Crkve¬ 
noj ulici blizu crkve, a stan ili kurija vjerojatno negdje u 
blizini. 

O gospoštiji kao političkoj upravi i vlasti već smo 
govorili. Preostalo je da još nešto više kažemo o službi i 
vlasti seoskih općina i knezova. 

Svako selo ili posjed (possessio) kutinske gospoštije 
imalo je svoju posebnu ili vlastitu općinu (communitas). 
Tako Kutina, Repušnica, Šartovac, Husain, Batina, Ilova 
i Zbjegovača — dakle, u svemu sedam općina. Općina 
izabire odnosno predlaže 3—4 čovjeka, od kojih vlastelin 
izabire i imenuje jednoga za kneza, pa je on tako pouzda¬ 
nik i naroda i vlastelina. Služba mu traje od Svisveta do 
Svisveta. 

Političke su dužnosti seoskoga kneza: 1. nadzor nad 
rabotom, napose kod popravka mostova; 2. briga oko 
podvoza za vojsku; 3. briga oko konačenja vojske; 4. nad¬ 
zor nad državnim i općinskim radovima; 5. nadzor nad 
općinskim službenicima; 6. nadzor nad vatrogasnim spra¬ 
vama; 7. hvatanje zločinaca i predaja vlastima ili župa¬ 
niji; 8. procjena imovine siročadi; 9. određivanje odštete 
za štetu na livadama i oranicama; 10. vršenje raznih od¬ 
redaba vlastelina. 

Gospodarske su dužnosti kneza: 1. briga da se općin¬ 
ske livade i oranice valjano obrade; 2. briga da se općinski 
novac troši u sporazumu s odbornicima; 3. upravljanje 
svim općinskim dobrima; 4. briga da se u općinskoj kući 
ne priređuje gozba. 

Bilježnik bilježi u posebne zapisnike (protokole) do¬ 
pise, napose naredbe vlastelina i županije; vrši popis imo¬ 
vine od koje se plaća porez državi i županiji; vodi registar 
podvoza i pisama; vodi blagajnički dnevnik. 70 

Upravno-političku vlast, kao sto smo rekli od oko 
g. 1690. do 1738. ima Bečka komora, zatim obitelj Erdedi, 
i s njom od oko g. 1780. obitelj Sečen, obje obitelji do 
1848. 

Čim je obitelj Erdedi g. 1738. dobila gospoštiju Ku- 
tjnu — o tome smo prije govorili — nastojala je da ju i 
stvarno i formalno pridruži svojoj staroj gospoštiji Mo¬ 
slavini i križevačkoj županiji. To je isto tražio i Hrvatski 
sabor, ali bez uspjeha, pa je kutinska gospoštija g. 1745. 
priključena obnovljenoj požeškoj županiji, koja je tada in¬ 
korporirana kraljevini Hrvatskoj i podvrgnuta vlasti hrvat¬ 
skoga bana i sabora. 

Od g. 1745. do 1854, odn. 1886. Kutina se s okoli¬ 
nom nalazi na području požeške županije, a u samoj Ku¬ 
tini postoji sjedište Kutinskoga kotara. Kad je neko vri¬ 
jeme požeška županija bila podijeljena u dvije podžupa- 
nije, onda je Kutina s kotarom pripadala pakračkoj ili tzv. 
gornjoj podžupaniji. 

Kad je g. 1848. ukinuto kmetstvo i feudalno uređenje, 
Kutinski je kotar obuhvaćao 15 sela, 1 zaselak, 1 pređij, 
829 kuća, od toga tri plemićka dvorca i tri marofa. To su 


70 Bosendorfer, Agrarni odnosi, 202, 205. 

sela kutinske župe (bez Čaira), zatim Brekinska, Gaj, Go¬ 
veđe Polje, Imsovo Selo, Kreštelovac, Marino Selo, Pakra¬ 
čka Poljana; Trojeglava, Uljanik. 71 

Sve do sredine XIX. stolj. upravna i sudska vlast na¬ 
lazila se u jednoj ruci. Spomenimo neke kutinske suce: 
1790. Dragutin Odobašić podsudac (podređen velikom 
sucu u Pakracu Dragutinu Zengevallu), 1882. Stjepan 
Žuvić, 1837. Martin Janković, 1845. Josip Žuvić, 1849. 
Dragutin Gvozdanović, 1861. Dragutin Tucić, zatim Josip 
Maljevac, koji je 1863. premješten u Daruvar, pa je na 
njegovo mjesto u Kutinu došao Josip Špun-Strižić, 1869. 
Dragutin Tucić, 1870. Aleksandar Gajer. 71 

U doba Bachova apsolutizma g. 1854. Kutina je s bli¬ 
žom okolinom pripojena zagrebačkoj županiji i sisačkoj 
podžupaniji, a moslavačkom kotaru. Međutim, padom 
toga apsolutizma Kutina se vraća požeškoj županiji. 

God. 1869. formalno, a g. 1871. stvarno je ukinuta 
vojna krajina na području križevačke i đurđevačke pu¬ 
kovnije. Ostala područja vojne krajine malo-pomalo pre¬ 
uređivana su i pripajana kraljevini Hrvatskoj. Nova re¬ 
organizirana uprava počinje djelovati 1. rujna 1886. u 
županijama, a zaokruživanje kotara i općina provedeno je 
tek 188872 

Prema toj reorganizaciji Kutina je pripojena bjelovar- 
sko-križevačkoj županiji, a kotaru u Križu (Vojnom Kri¬ 
žu, jer je nekada bio u vojnoj krajini). Kutinska općina 
obuhvatila je tada sela: Batinu, Terezovo, Husain, Ilovu, 
Kutinu, Repušnicu, Srpsko Selište, Čaire, Kutinicu, Šarto- 
vac, Zbjegovaču. Prije toga Srp. Selište, Čaire i Kutinica 

71 Sabljar, Miestopisni riečnik, 216. 

72 Kempf, »Požega«, 243, 256, 295, 300, 305, 308. 

73 Ondje, 311. 

pripadali su kotaru i općini u Moslavini (Popovači). Ku- 
tinska je općina g. 1880. imala 4.453 stanovnika i 892 
kuće. 

Doskora se pokazalo da je kriški kotar s općinama 
Čazma, Dubrava, Ivanić-Kloštar, Križ, Kutina, Ludina i Po- 
povača odviše prostran, što otežava redovitu upravu, pa je 
taj kotar podijeljen u dva kotara — Čazmu i Kutinu. Tako 
je opet proradio (1894.) kotar u Kutini, koji je 1931. 
imao tri općine: Kutinu, Ludinu i Popovaču, 114 naselja, 
28041 stanovnika. 

Zakon o područjima općina i kotara u Narodnoj Re¬ 
publici Hrvatskoj od 27. rujna 1962. broj 20507-1962. 
određuje postojanje kutinske općine s 52 naselja. Značaj¬ 
no je što su ovoj novostvorenoj općini pripala i neka sla¬ 
vonska sela preko rijeke Ilove: Banova Jaruga, Međurić, 
Janja Lipa, Piljenice, Jamarica, očito zato što ta sela geo¬ 
grafski i gospodarski naginju prema Kutini. Istim zako¬ 
nom i zbog istih razloga kutinska općina pripojena je si¬ 
sačkom kotaru, koji je poslije nekoliko godina ukinut. 
Sada je kutinska općina izravno podređena Saboru SR 
Hrvatske i njegovu Izvršnom vijeću. 

OBILAZAK MOSLAVINE 


Moslavina je onaj kraj domovine naše harvatske, u 
koj me godine 1841. postavi sudbina moja. Lep je to 
kraj; lepoga blaga, vele lepih i dobrih Ijudih ima tu . . . 

Za uspomenu moju na Moslavinu, i za uspomenu 
Moslavine na mene nazvao sam ove pesmice »Moslavan- 
kami«. Bože daj, te bi se Moslavanke ove onako dopadale, 
kao što se dopadaju Moslavanke in natura, a pohvale neće 
falit ... 

LJUDEVIT VUKOTINOVIĆ, 
hrvatski književnik, 
1847. 

MOSLAVINA 


Uputimo se dakle na nagovor ilirca LJUDEVITA VUKO- 
TINOVIĆA suvremenom cestom od Zagreba na istok, pa 
ćemo već na 50. kilometru susresti jedinstvenu goru koja 
stoji osamljena u nizini. 

To je MOSLAVAČKA GORA. 

Rimljani je nazvaše MONS CLAUDIUS po caru Klaudi- 
ju, koji je na njezinim blagim obroncima posadio vinovu 
lozu koja daje nadaleko čuvena moslavačka vina. 

Zato i cijeli kraj zapadno od središnjeg gorja Među¬ 
riječja (Psunja, Ravne gore i Papuka) između ILOVE i 
GAREŠNICE na istoku, ČESME na sjeveru i zapadu — LO- 
NJE na jugu, nazivamo: MOSLAVINOM. 

Krenimo u turistički obilazak ovog kraja . . . 

Nagrada će nam biti: jedinstvene prirodne ljepote što 
ih taj kraj posjeduje kao i izvanredno kulturno i sakralno 
blago naših crkava koje je još uvijek stranom pa i doma¬ 
ćem turistu posve nepoznato. 


NA KRATKOM OBILASKU 

Krenemo li suvremenom cestom od Zagreba prema 
Beogradu (392 km) na 36. km nailazimo na IVANIĆ- 
-GRAD, kamo vodi lijevo od suvremene ceste 2,5 km dugi 

odvojak, kojim dolazimo na staru moslavačku cestu. Mje¬ 
sto je poznato po tvrđavi koja je u prošlosti uspješno 
odolijevala Turcima. Ako imamo vremena nastavimo i u 
ČAZMU (22 km), koja slavi ove godine (1976.) 750-go- 
dišnjicu svoje župe (1226.) a postojao je ovdje i poznati 
čazmanski kaptol (1229.). Od više crkava što ih je ovdje 
bilo, sačuvana je samo stara dominikanska crkva sv. Ma¬ 
rije Magdalene, koja se spominje 1323, a izgrađena je u 
obliku gotičkog križa s dva tornja. U 18. st. ona je baroki- 
zirana. Ne propustimo posjetiti njezinu izvanrednu ponu- 
tricu (42 x 17) s osam krasnih baroknih oltara, što su ih 
izradili domaći majstori. Vrijedna je i osobito lijepo izve¬ 
dena propovjedaonica s mnoštvom kipova s prizorima iz 
Starog zavjeta. 

Ako nastavimo od Ivanića istom cestom na istok, na¬ 
ilazimo nakon 24 km na POPOVAČU, gdje se nekoć nala¬ 
zio stari grad MOSLAVINA iz 1316. U tom se mjestu na¬ 
lazi rustikalno uređena crkva u kamenu novijeg datuma. 
Zato je možda zanimljivije razgledati zgradu bolnice na 
prekrasnom položaju, u stvari nekadašnji dvorac grofa 
Erdodyja. Barokni je dvorac izveden u obliku zatvorenog 
četvorokuta s unutrašnjim dvorištem. Pred pročeljem se 
nalazi izdužena zgrada iz polovice 18. stoljeća. 

Od Popovače, koja leži na podnožju Moslavačke go¬ 
re, vodi cesta za obližnji VOLODER (3), mjesto koje nam 
je poznato po VOLODERSKIM JESENIMA, a centar je mo¬ 
slavačkog vinogradarstva. Od Volodera vodi 17 km, duga 
cesta za KUTINU — cilj našeg sakralno-turističkog obila¬ 
ska Moslavinom, jer posjeduje najljepšu baroknu ponu- 
tricu u kontinentalnom dijelu Hrvatske — crkvu MAJKE 
BOŽJE SNJEŽNE. 

Međutim u KUTINU se može doći i izravno suvreme¬ 
nom cestom Zagreb—Beograd tako da na 61,5 km naila¬ 
zimo na križište, od kojeg se može ići ili za Popovaču (3) 

ili za SISAK (22), staro keltsko-rimsko naselje SEGE- 
STICA ili SISCIA, koje je za Rimljane bilo središte po¬ 
savske Panonije, a kasnije sjedište moćnog hrvatskoga kne¬ 
za Ljudevita Posavskog. U 16. st. ovdje je na utoku Kupe 
u Savu izgrađena tvrđava, koju su Turci uzaludno nasto¬ 
jali osvojiti. Ovaj kraj obiluje poznatom ruralnom-posav- 
skom arhitekturom kuća rezbarenih u drvetu. Poznati su 
ovdje i lovni tereni, a i kupališno lječilište Topusko. 

Produžimo li ipak od spomenutog križišta dalje ne 
skrećući za Sisak, tada ćemo na 76 km naići na odvojak 
(3) koji će nas dovesti u KUTINU. 

Od KUTINE sjeveroistočno put ide preko GARESNICE 
(19), koja je u srednjem vijeku bila sijelo županije i 
koja ima baroknu crkvu sv. Marije (1752.) za DARUVAR 
(33), poznato kupališno lječilište još iz rimskog vremena. 
Tu možemo vidjeti baroknu crkvu sv. Troistva s dva tor¬ 
nja, koja potječu iz 1764. godine. Ili krenimo iz KUTINE 
i u drugo kupališno lječilište LIPIK (37), poznato po 
svom bolničkom parku, ili produžimo još 4 kilometra u 
PAKRAC, u kojem možemo razgledati dvije vrijedne crkve* 
pravoslavnu i katoličku. 

Spomenimo još i to da je 11 kilometara od KUTINE 
udaljena BANOVA JARUGA, u kojoj se održavaju poznate 
»fašničke svečanosti«. Ali ovog puta bi nas mnogo više 
zanimalo da razgledamo u obližnjoj JANJA-LIPI kapelu sv. 
Martina, izrađenu od drveta u kasnom baroku 17.—18. 
stoljeća. Kapela je pokrivena šindrom, a ima karakteri¬ 
stični trostrani završetak. Pred glavnim je pročeljem otvo¬ 
reno predvorje iz kojeg se diže zvonik. Kapela je pod za¬ 
štitom. 

Od drvenih kapelica treba ovdje spomenuti i onu u 
DONJOJ GRAČANICI, koja leži nedaleko od KUTINE izme¬ 
đu autoputa i stare ceste. Ovdje možemo uživati u kapelici 
sv. Fabijana i Sebastijana, koja je sagrađena 1718. od 

drveta i isto tako pokrivena šindrom. I ona je pod za¬ 
štitom. Uz barokni oltar u njoj vrijedna je i slika na plat¬ 
nu: Mučenje sv. Sebastijana. 

A sad se konačno zaustavimo u KUTINI — cilju našeg 
putovanja! Mjesto je danas značajno u prvom redu zbog 
velike ekspanzije stanovništva. 

Svrstalo se danas u »gradove gljive« koji za 10 godina 
udvostručuju broj svog stanovništva. 

60-tih godina već se stanovništvo povećalo za 65%, 
a 1977. se predviđa povećanje na 20.000. 

Tomu treba dodati da u neposrednoj gravitacionoj 
zoni KUTINE ostaje još daljnjih 30.000 stanovnika, tako 
da se i danas primarnim sektorom privrede poljop'rivre- 
dom bavi 20°/o stanovništva, dok je oko 50°/o zaposleno 
u Kutini u tercijalnim djelatnostima (administracije, ser¬ 
visi i ugostiteljstvo), koje potiče u prvom redu nagli raz¬ 
voj petrokemije, što sve daje mogućnost mjestu da se i 
turistički razvije. 

Osim toga, KUTINA leži na području arheoloških na¬ 
lazišta, etnoloških znamenitosti, izvanrednih sakralnih spo¬ 
menika, prirodnih ljepota i vinogorja, objekata za odmor i 
rekreaciju, lovnih i ribolovnih revira, kulturne tradicije i 
manifestacija, kao i muzeja. 

Pa kad smo došli u centar tog mjesta tražeći MUZEJ 
MOSLAVINE koji će nam mnogo toga ispričati o prošlosti 
moslavačkog kraja, pogledajmo u središtu arhitektonski 
vrijedne zgrade: kina, ljekarnice, osiguravajućeg društvć 
kao i ostale zgrade na sjevernom dijelu gradskog parka na 
glavnom trgu koje će nam moći svojom siluetom dočarati 
kako je KUTINA izgledala nekoć. 

MUZEJ MOSLAVINE s povijesnom, arheološkom zbir¬ 
kom nudi nam iz bogatog fonda prigodne i stalne izložbe¬ 
ne postave. 

Tu ćemo zato razgledati »Moslavačku sobu« s origi¬ 
nalnim drvenim namještajem koja je u sredini prazna jer 
joj je namještaj postavljen uz zidove. Tu ćemo isto tako 
vidjeti i krevete koji su tako visoki da se na njih penjalo 
klupicom. 

Vrijedna je u muzeju i stalna izložba kipara i slikara, 
od kojih Miroslav Šutej ima u Kutini i atelje. Tu ćemo 
vidjeti djela Branka Šuteja, Smiljana Holya, Lovrenčića, 
Dogana i Tartaglie. 

Vrijedna je stalna izložba slika Rudolfa Donassyja, 
koji je ovdje i rođen. 

Zanimljiva je i okolina KUTINE. 

U prvom redu to je stari grad GARIĆ, koji leži used 
Moslavačke gore. To je nekad bio jedan od najstarijih 
hrvatskih burgova. Potječe iz 1256. Spominje se još 1163. 
kao GARIG. 

Ostaci grada šire se u ovalu od sjeveroistoka na ju¬ 
gozapad, tako da je danas od cijelog grada sačuvan samo 
šanac. Grad se, u stvari, sastojao od dva dijela: vanjskog 
i unutrašnjeg, koji su bili opasani zidovima. 

Vlasnik mu je bio biskup Timotej, koji je bio gra¬ 
ditelj najstarijeg dijela katedrale. Tu su i dvije kule za 
obranu. Veća kula, u obliku četvorine, visoka je 18 m a 
široka 12. Debljina zidova je 2,5 metra! Manja ima vi¬ 
sinu od 10 metara. Interesantne su dvostruko oblikovane 
strijelnice na kulama. U donjem dijelu one su normalno 
otvorene za direktni hitac, dok su u gornjem ukošene da 
bi se strijelac zaštitio od protivnika. 

U neposrednoj blizini GARIĆA je i objekt ruševina 
pavlinskog samostana sv. Marije pod Garićem ili BIJELA 
CRKVA, kako je narod inače zvao pavline zbog boje njihove 
odjeće. Samostan potječe iz 1295. To je nekoć bila najveća 
crkva u Moslavini! Živjeli su ovdje pustinjaci. 

Ne treba zaboraviti ni na obnovljenu grobnu kapelicu 
u GOJILU istočno od Kutine. Kao bijela golubica stoji na 
vrhuncu, odakle se pruža krasan pogled na okolicu. Crkva 
je posvećena sv. Duhu i izrađena je od opeke. Uz eventualni 
kružni prostor kasnije joj je prigrađen izduženi dio povrh 
kojeg je zvonik i sakristija koja je zaobljena. U kapeli su 
tri barokna oltara. 

Obnovljena je i crkva u ILOVI. 

Spomenimo sada još i planinski rekreacioni centar 
PODGARIĆ, koji je udaljen 16 kilometara od Kutine, s 
umjetnim jezerom i motelom, a poznat je i po lovnom 
turizmu jer je ovo područje bogato: jelenima, srnama, 
divljim svinjama, zečevima i fazanima. 

Pri svem tom ne treba zaboraviti ni na druga mjesta što 
leže u široj okolici Kutine. 

Turistički obilazak tih mjesta upoznat će nas uza sve 
ostalo i s takvim sakralnim blagom koje nam po svojoj 
izvanrednoj vrijednosti ne bi smjelo više ostati nepoznato. 
To više što obično u inozemstvu tražimo ono što možemo 
vidjeti i kod kuće. 

Tako na primjer u KRIŽU možemo vidjeti najstariju 
crkvu ovog kraja koja potjeće iz 11. stoljeća, a nalazile 
pod zaštitom. Ona je ponajprije zanimljiva po tome što 
možemo u njoj promatrati sve građevinarske stilove od 
romanike, pa preko gotike i renesanse sve do baroka. 
Veoma je vrijedan inventar u njoj. Glavni je oltar tekton¬ 
skog tipa s tordiniranim stupovima i bogatih skulptura. 

Crkva ima veoma lijep položaj jer se nalazi na domi¬ 
nantnom uzvišenju a posvećena je sv. Križu. 

Vrijedno je u mjestu pogledati i pravoslavnu crkvu 
s lijepim ikonostasom i sliku Majke Božje s apostolima, 
rađenu u bizantskoj tradiciji. 

Na 13. kilometru od Kutine nalazi se mjesto VOLO- 
DER, koje je do sada najviše učinilo u turističkom smislu 

za moslavački kraj. Tako je poznata manifestacija u rujnu 
VOLODERSKE JESENI daleko prešla okvire same Mosla¬ 
vine. Ta priredba postaje iz godine u godinu nezaobilazni 
punkt turističkog obilaska Moslavinom, a ušla je u turi¬ 
stičke programe mnogih naših agencija. 

Te su priredbe uspjele potaći interes ne samo za ma¬ 
terijalna dostignuća ovog prelijepog kraja, već su potakle 
i smotru narodnih običaja, plesova i uopće naše narodne 
baštine. 

Ipak unatoč svemu, ako i krenemo da bismo pribivali 
poznatoj voloderskoj berbi grožđa jednoga jesenskog vi¬ 
kenda, ne zaboravimo i na duhovnu potrebu koju trebamo 
isto tako zadovoljiti na putovanju. 

Krenimo zato u volodersku neogotičku crkvu sv. An¬ 
tuna Padovanskog iz 1863., koja, iako je novijeg datuma, 
izvana veoma skladno djeluje. Zahvalimo u njezinoj isto 
tako skladnoj nutrini Bogu na darovima što nam ih je 
dao. Uzdignimo oči pritom prema lijepoj slici Majke 
Božje, a ne zaboravimo na kraju pogledati ni baroknu mon¬ 
strancu i lijepo oblikovan kalež. 

Ili da krenemo sjeverozapadno od Kutine u OSEKO- 
VO, koje leži s druge strane autoputa. Užitak će biti mno¬ 
gostruk. Nećemo moći vjerovati svojim očima da u tom 
mjestu postoji tako vrijedna barokna crkva sv. Ane s 
pobočnim kapelama i s veoma vrijednim baroknim inven¬ 
tarom, među kojim se napose ističe propovjedaonica 
s 4 evanđelista. 

Ali u tom mjestu možemo vidjeti i još nešto. 

Tu se nalazi najstarija gostionica (1527.), vjerojatno 
još iz Gupčeva vremena, koja je i danas u uporabi. Po¬ 
tječe iz vremena kad su se u Moslavini počele eksploatirati 
šume. 

Takav je i čardak od hrastovine četvorokutnog tlocr- 

ta, star 250 godina. Cijela je njegova konstrukcija drvena, 
pa i klinci kojima su daske prikovane. Interesantne su i tri 
grede dužine 18 metara. 

U GORNJOJ JELENSKOJ možemo razgledati župsku 
crkvu sv. Ivana Krstitelja iz 1789. Tu ćemo vidjeti veoma 
lijepi kip »Tužnog Krista« u baroku. Lijepi su i oltari, a 
posebno glavni, koji je tektonskog tipa, a potječe iz 1778. 
Kad smo već ovdje, pogledajmo i veoma lijepu monstrancu 
što ju je izradio naš poznati medaljar Ivo Kerdić. 

Ili da u LUDINI razgledamo isto tako uspjelu ponu- 
tricu crkve sv. Mihaela iz 18. st. Naročito su lijepe rokoko 
orgulje, ništa nije manje uspio barokni inventar: 5 oltara 
s propovjedaonicom. 

Karakterističan je ulaz u samo mjesto, gdje će nas na 
kalvariji dočekati tri obnovljena raspela. 

Ili da se uputimo u mjesta u kojima žive i drugi na¬ 
rodi osim naših. 

Takvo je mjesto CIGLENICA sjeveroistočno od Kutine. 
To je naselje Talijana, koji su se ovdje naselili kao šumski 
radnici u 19. stoljeću. S malo snalažljivosti naići ćemo na 
jedan izniman specijalitet ovog kraja. To je talijanski sir 
»formaj«, koji se i danas ovdje izrađuje u staroj alpskoj 
tradiciji kraja odakle su Talijani došli. Naime, mlijeko se 
za ovaj posebno ukusan sir siri u želucu teleta! Nije ništa 
manje poznata ni talijanska salama. Pa bilo vam u slast! 

U HERCEGOVCU gdje žive pripadnici Čeha i Slovaka 
možemo pribaviti festivalu narodnih pjesama i plesova tih 
naroda. 

Naš obilazak moslavačkog kraja neće biti cjelovit ako 
ne posjetimo bar neka arheološka nalazišta koja će nam 
ispričati davnu prošlost ovog kraja. 

U prošlosti je ovaj kraj bio pokriven šumom. Rano 
se razvio i lov na divljač koja je živjela u šumama. 

Naselja su bila ovdje od zemunica koje su bile uko¬ 
pane u zemlju a samo im je krov stršio iznad zemlje. Bio 
je pokriven šibljem i oblijepljen blatom. 

U prvim su pretpovijesnim nalazištima ovog kraja 
nađeni neobrađeni ili poluobrađeni predmeti oruđa i oruž¬ 
ja, a ostaci žitarica upućuju na najraniju tradiciju obrade 
zemlje. 

Zanimljive su i otkopane posude s duboreznim ša¬ 
rama i s ručkama koje pokazuju njegovanje smisla za 
oblikovanje. 

Od rimskih su nalazišta interesantni: OKEŠINEC i 
HERCEGOVAC, gdje su nađene opeke golemih dimenzija 
(45 x60), što ukazuje na postojanje prolaznih stanica 
rimskih logora. 

I u samoj Kutini postoji lokalitet CRKVIŠTE, što su ga 
Turci razorili, a grada crkve po kojem je nalaz i dobio 
naziv, upotrijebljena je za gradnju nove crkve. 

Osim GARIĆ-GRADA postoje kod potoka Jelenske i 
ostaci JELEN-GRADA, koji se spominje u poznatoj Nemči- 
ćevoj baladi: »Grob kaluđera«. 

Uz arheološku ovdje je jako velika i etnološka tradi¬ 
cija koja se posebno uspješno može uklopiti u buduću tu¬ 
rističku ponudu ovog kraja. 

Migracije su u ovom kraju bile uvijek jake. 

U najnovije doba ovom su kraju dali svoje crte i 
mnogi doseljenici iz Posavine, Turopolja, Bosne i Like, 
Gorskog kotara i Korduna koji dođoše u njega zbog nje¬ 
gova brzog privrednog razvoja. 

Inače naselja u Moslavini formirala su se uz staru 
cestu Zagreb — Dugo Selo — Kloštar Ivanić — Vidrenjak 
— Popovača — Kutina — Slavonski Brod na dodiru obro¬ 
naka Moslavačke gore i posavske nizine. 

To je u etnološkom smislu odredilo i tip naselja. 

U južnom dijelu Moslavine prevladavaju drvene hra¬ 
stove kuće na kat okrenute užim dijelom prema ulici. 
Znaju biti u staroj posavskoj tradiciji i lijepo ukrašene. 
Danas one više služe kao klijeti u vinogradima gdje su 
i prenesene. 

Ipak još i danas ima u Moslavini kuća gdje se može 
naći starog inventara i predmeta za rad u kući i na polju. 
Posebno su lijepo oblikovane stare preše za grožđe. 

U sjevernom dijelu Moslavine prevladavaju, za razliku 
od juga, prizemnice, a uz drvo se javlja kao građevni ele¬ 
ment i cigla. 

Kuće se sastoje obično od tri sobe. 

Tu su se javile kulturne etno-karakteristike svojstve¬ 
ne nizinskim područjima: narodno rukotvorstvo u tekstilu, 
izrada nošnje od lana i konoplje i polikromne vrpce oko 
pasa na ženskoj odjeći u prošlosti. 

Želimo li i danas doživjeti tkanje na starim tkala¬ 
čkim stanovima, tada krenimo u MALU MLINSKU u gareš- 
ničkoj općini, gdje je opet doživljena davno zaboravljena 
djelatnost izrade raznih odjevnih predmeta kačkanjem i 
pletenjem, a rade se i gobleni i ćilimi. 

I ova djelatnost pokazuje kojim putem može krenuti 
u budućnosti naš kontinentalni turizam. 

Tomu se može dodati i velika tradicija ovog kraja u 
preradi brašna u obliku raznih vrsta kruha. 

Ne zaboravimo da je nekoć kruh bio jedina hrana u 
ovom kraju! 

Zato i postoje toliki nazivi za razne vrste kruha od 
kojih nabrajamo samo neke: 

— CIPOF, pšenični kruh koji se pravio o Božiću kad 
se ide u čestitanje. 

— KOVRTANJ, kruh koji se vješao o klin na zidu, ili 

— MAKARUN, koji se preliven mašću jeo umjesto 
žganjaca. 

Sve nam to otkriva mogućnosti da narodnu tradiciju 
koristimo i prilikom turističkih smotri, crkvenih blagdana 
i raznih drugih zgoda. 

Treba samo imati umješnosti! 

Svemu se ovome može priključiti i VINOGRADAR¬ 
STVO, prastara moslavačka kultura. 

Nekad statično i zaostalo, danas svojim razvojem po¬ 
tiče i druge djelatnosti naše privrede, a posebno je pri¬ 
kladno da bi se s pomoću njega razvio ovdje izletnički, 
tranzitni i boravišni turizam. 

Vinogradarstvo se razvilo na prisojnim obroncima 
Moslavačke gore, koja ima tu povoljnu značajku da ima 
preko 45% terena pod nagv m od 10—20%, što je naj¬ 
povoljniji nagib za razvoj te k Jture. 

Ta se kultura javila odmah nadomak naselja, ili u 
njihovu zaleđu: Kutina, Voloder, Ludina, Gračenica, Po- 
povača, Ruškovica i Mustafina Klada. 

Ipak su najbolji vinogradi koji idu od Peščenice, pri¬ 
toke Česme, na zapad, pa preko južnih obronaka Moslavi¬ 
ne do Kutinice, lijevog pritoka Lonje. 

VOLODER je mjesto koje predstavlja centar vinogra¬ 
darstva. 

Od 1913. ovdje postoji vinogradarska zadruga. 

U svojim kapacitetima u voloderskom se podrumu 
preradi i do 120 vagona vina godišnje. 

lako ovdje ima preko 30 vinskih sorti grožđa, ipak je 
najviše razvijena bijela vinska sorta, napose graševina, 
koje ima 25% na vinogradarskim površinama Moslavine, 
pa sklet s 20%, uz jače vinske sorte kao što su burgundac 
i traminac. 

Još je 1913. godine otkupljena stara klijet od grofa 
Erdodyja, u kojoj se nalazi VINARSKI MUZEJ sa 20 ekspo- 

nata. Tu možemo razgledati stare vinske tijeske, stare ba¬ 
čve i alat za rad u vinogradarstvu. Ima i oko 50 predmeta 
etno-materijala iz moslavačkog kraja. 

Možemo vidjeti i staru PREŠNICU na 48 m 2 , a na 
70 m 2 nalazi se prostorija u koju mogu doći izletnici pre¬ 
ko vikenda. 

Tomu se svemu priključuju u turističkom razvoju 
ovog kraja i još dvije privredne djelatnosti: LOV i RI¬ 
BOLOV. 

Šumovito je područje Moslavine puno divljači. Šum¬ 
sko gospodarstvo »Garjevica« upravlja šumskim fondom 
u kojem se nalaze mnogobrojni primjerci visoke i niske 
divljači, od jelena, srna, divljih svinja pa sve do zečeva i 
fazana. 

U središtu Moslavačke gore postoji lovni dom VILE¬ 
NJAK, koji služi lovu na visoku divljač. Objekt ima 20 
soba te tekuću toplu i hladnu vodu. 

VILENJAK je udaljen od KUTINE 12 kilometara asfalt- 
nom cestom. 

Poznata su i lovišta oko POPOVAČE: Kajgana, Toma- 
šica, Zdenčac s lovnim objektima: Velika Pašijara i Trno- 
vički Popovac. Tu je razvijen i lov na fazane. 

U MIKLEUŠKOJ postoji također lovačka kuća »Jelen«. 
Ima umjetno jezero, dugačko 100, a široko 30 metara. 

Ribolov je razvijen ne samo na moslavačkim rijeka¬ 
ma: Lonji, Česmi i Ilovi nego i na umjetnim jezerima. 
Tako na primjer jezero BAJER kod kutinske stanice treba 
u budućnosti postati ribolovni centar. Postoji nadalje rib¬ 
njak između Lipovljana, Piljenice i Banove Jaruge na 750 
hektara, a još je veći od njega onaj na Ilovi kod Kaniške 
Ive na 100 hektara. 

Kod Repušnice postoji opet ribarska kuća Čeperlin. 

Poznati su i ribnjaci u Končanici kod Daruvara. 

RAZGLED KUTINSKE CRKVE 


Predstavlja za svakog čovjeka, bio on vjernik ili ne, 
glavnu sakralno-turističku atrakciju KUTINE, u koju vri¬ 
jedi navratiti i zbog crkve same, a da ništa drugo i ne 
vidimo. 

To je crkva MAJKE BOŽJE SNJEŽNE. 

Ipak, nemojte se odmah uputiti u razgledavanje njezi¬ 
ne izvanredne ponutrice! 

Jer i pristup njoj kao i okoliš oko nje upravo su stvo¬ 
reni da nas pripreme za ono što ćemo doživjeti u toj je¬ 
dinstvenoj crkvi našeg kontinentalnog baroka. 

Zato se najprije polako uspnimo Basarinom ulicom, 
koja vodi k crkvi i razgledajmo dobro očuvane primjerke 
moslavačkih kuća od tesane hrastovine na kat. 

Veoma su to lijepi primjerci, a i dobro očuvane kuće, 
naše ruralne arhitekture. 

I na njima se danas vide vjesnici novog vremena. Sva¬ 
ka ima cijevi plinovoda na sebi. 

Jer na plinu počiva i od njega živi cijela Kutina. 

Već pri samom vrhu platoa na kojem se nalazi ku- 
tinska crkva, na kraju Basarine ulice, stoji posljednja kuća 
lijevo. 

To je kuća župskog stana, koja se nalazi na istom 
mjestu gdje se i u prijašnja vremena nalazio takav isti stan. 

Tek od njega puca izvanredan pogled na kutinsku 
crkvu, moslavačku ljepoticu. 

I ne samo to, pogledom možemo sad obuhvatiti sve 
ono što smo do sada rekli o Moslavini. 

Jer tu se nalaze vinorodni brežuljci s klijetima, nazri- 
jevaju se tornjevi i obrisi kutinskog petrokombinata, a sve 
to u sjeni KRIŽA što ga je načinio obnovitelj zagrebačke 
katedrale Herman Bolle . . . 

Sve u sjeni KRIŽA . . . 

I mrtvačnica na kojoj bi pozavidjeli i veći gradovi, 
kamo dolaze naši dobri Moslavčani na vječni počinak. 

Tek nam se sad, okruživši širi krajolik, pogled svrće 
na drvored koji vodi k crkvi. 

U njegovim sjenovitim krošnjama uz molitvu naći će¬ 
mo i hlada. 

Drvored završava kod zida koji opasuje crkvu pod¬ 
sjećajući nas na prošlost kad su se takve građevine morale 
i braniti. 

Prolaskom kroz vrata na zidu, naći ćemo se konačno 
pred sakralnim biserom i ciljem našeg turističkog obilaska: 
KUTINSKOM CRKVOM. 

Njezina nas vanjština ne može upozoriti na ono što 
nas u njoj očekuje. 

Tek ulaskom u samu crkvu shvaćamo zašto smo ova¬ 
mo došli. 

Oči će nam najprije zaokružiti po izvanredno oslika¬ 
nom stopu i zidovima na kojima se nalaze oslikani u štu- 
katur-okvirima iluzionistički prizori iz života Isusova i 
Marijina. 

Umjetnički je dojam nezaboravan! 

Strop nam odjednom postaje lebdeći baldahin od 
kojeg ne možemo odvojiti pogled. 

Zatim možemo razgledati bogato izrezbareni barokni 
inventar u crkvi: oltare, propovjedaonicu, krstionicu, pa 
ispovijedaonice i još mnogo toga što će sam posjetitelj 
iznova otkriti u njoj. 

Ne zaboravimo pri tom promotriti veoma umjetnički 
vrijedne slike postrance na zidovima u ovalnim okviri¬ 
ma. Velike su to starine ... Ali tek kad konačno stanemo 
pred glavni oltar, shvatit ćemo što ta crkva predstavlja. 
Glavni oltar, koji zauzima cijelo svetište, upravo vrvi ba¬ 
roknim svecima koji, postavljeni u dva vertikalna reda, 
upućjju na beskraj kojem svi težimo. 

Zato nas ti mnogobrojni sveci na oltaru, postavljeni i 
po vertikalnoj i po horizontalnoj osnovi, upozoravaju da 
štovanju Gospoda nema granica. 

Cjelina se doima nezaboravno. 

Ali kao i u svakom uspjelom baroknom djelu una¬ 
toč uklapanju u zajedničku cjelinu, svaka se figura ovdje 
doživljava posve autonomno, napose stoga što su kipovi 
međusobno odijeljeni vertikalnim stupovima, koji nagla¬ 
šavaju individualnost tih kipova. A oni opet svi zajedno 
stoje pravilno raspoređeni oko glavnog kipa MAJKE BOŽJE 
3 DJETETOM, koji simbolizira onu Snježnu GOSPU iz dav¬ 
nih kutinskih crkava, kojoj je narod stoljećima hodoča- 
stio, tražeći tako utjehu, podršku i smirenje. 

Prihvatimo zato na kraju sve ono što nam crkva 
može pružiti, a što je lijepo izraženo u riječima njezina 
sadašnjeg čuvara i promicatelja, župnika ŽELJKA SLONJ- 
SAKA, kako čitamo u župskom listu IDEJI: 

Neraspoloženi ste i hladni? 

Dođite u kutinsku crkvu 
i bit će vam toplo i duši i tijelu. 

SAŽETAK 


Kraj između ILOVE i GAREŠNICE na istoku, ČESME 
na sjeveru i zapadu — LONJE na jugu nazivamo MOSLAVI¬ 
NOM. 

Ovaj kraj Hrvatske dobio je naziv prema najstarijoj 
planini Jugoslavije MOSLAVAČKOJ GORI, koja stoji osam¬ 
ljena u nizini. 

Moslavina je naseljena u pradavno vrijeme tako da 
posjeduje značajne arheološke lokalitete, od kojih je naj¬ 
poznatiji GARIČ GRAD u srcu Moslavačke gore, jedan od 
najstarijih hrvatskih burgova (12. st.). 

Na dodiru Posavlja i obronaka Moslavačke gore raz¬ 
vila su se naselja: Ivanić-Grad, Čazma, Križ, Popovača, 
Ludina i Kutina, privredni centar Moslavine, udaljena od 
Zagreba, glavnog grada Hrvatske, samo 80 kilometara. 

Posjet Kutini je izvanredna prigoda da razgledate 
jedinstvenu baroknu ponutricu crkve MAJKE BOŽJE SNJEŽ¬ 
NE iz 18. st. jedan od najljepših spomenika sakralne arhi¬ 
tekture u kontinentalnom dijelu Hrvatske. 

Crkva posjeduje izvanredni barokni inventar (oltare, 
propovjedaonicu i ispovjedaonice itd.), među kojim se 
naročito ističe glavni oltar bogato ukrašen baroknim kipo¬ 
vima. Izvanredni dojam upotpunjuju stropne i zidne fre- 
sko-slike iluzionističkog karaktera. 

Moslavina je inače kraj prirodnih ljepota, izvanred¬ 
nih lovnih i ribolovnih područja, a napose vinogradarstva, 
kojem je centar u VOLODERU, mjestu poznatom po održa¬ 
vanju VOLODERSKIH JESENI u rujnu. To je smotra kul¬ 
tu rno-privredn i h, folklornih i kulinarskih specijaliteta ovog 
kraja. 

U turističkom obilasku Moslavine ne treba zaboraviti 
ni ostala mjesta koja posjeduju, uz sve ostalo, i vrijedno 
sakralno blago: ČAZMU, KRIŽ, OSEKOVO, GORNJU JE¬ 
LENSKU, LUDINU, itd. 

Sve potrebne informacije u vezi sa sakralno-turisti- 
čkim obilaskom dobit ćete u župskom uredu u Kutini, 
Basarina 65. 

